Ada katuturan satua anak belog.
Baan belogne ia adanina I Belog. Sedek dina ia tondena meli bebek ka peken
teken memene. Ditu lantas ia nyemakin memene pis. Lantas memene buin ngomong,
kema jani cai engal-enggal ka peken, terus meli be dadua di tongos dagang
bebeke.
Disubane I Belog neked di peken,
kema-mai ia ninggalin dagang bebek sakewala ia ngenjuhang pipis dasa tali
rupiah. Jero niki jinah, tiang meli bebek dadua. Bebeke aukud aji Rp. 4000.
Lantas dagang bebeke ngemaang I Belog susuk bui Rp. 2000. Disubane maan meli
bebek lantas I Belog mulih.
Kacrita ia ngemulihang, tur
ngaliwatin tukad linggah. Ditu lantas bebeke ngeleb. Maka dadua bebeke ngelangi
di tukade. I Belog bengong ninggalin bebeke kambang tur ia ngrengkeng kene.
Beh, bebek puyung bakat beli. Awake nagih bebek mokoh tur baat, sakewala bebek
puyung baanga. I Dewek belog-beloga. Lantas bebeke tusing ejuka tur kalahina
mulih.
Disubana I Belog neked jumahne,
ajinanga baan memene tuara ngaba bebek. Memene ngomong, ih belog encen bebeke?
Masaut I Belog, "maan ja icang meli bebek, nanging puyung icang adepina
teken dagang bebeke. Lantas bebeke leb di tukade, tur ngelangi. Buina laut ulah
icang sawireh meli bebek puyung tuara ada gunane.
Ditu lantas I Belog
welanga baan memene. Keto upah anake belog, tuara ngresep teken munyi. Bebeke
mula kambang yan ia lebang di tukake dalem.(*bb/stb)
Ada tuturan satua siap selem
ngelah panak pitung ukud, I Doglagan ane paling cenika. Ada kone Meng Kuuk
maumah dadi anatah, masih ngelah panak enu cenik-cenik. Sai-sai I Kuuk ngae
daya apang sida ia ngamah I Siap Selem, sabilang peteng ada nagih batisne,
“Icang tendas Me, icang basangne Me, icang kibulne Me, icang kampidne Me, icang
baongne Me.” Keto pada tetagihan panak-panakne I Kuuk, nagih ngamah I Siap
Selem. Dadi mawanan ningeh I Siap Selem teken bakal kaamah, dadiannya ia ngalih
upaya mangdene nyidayang matilar uli ditu.
Gelising crita panakne ane
nemnem suba pada samah bulu kampidne, sakewala ane paling cenika dogen liglig
reh tan pabulu. Suba kone inganan tengah lemeng, I Siap Selem matuturan teken
panakne, “Nah cai-cai jani ajak makejang makeber abete sakaukud, matinggal uli
dini. Yen enu pade nongos dini sinah amaha teken I Kuuk.”
Ditu lantas ane paling
gedene nyumuin makeber, berber, burbur, suaak. Lantas matakon I Kuuk, “Ih Siap
Badeng apa ento ulung?”
“Inggih, daun tingkih ipan”.
Buin
makeber ane lenan, berber, burbur, suaak. “Siap Badeng apa ento ulung?” “Daun
tiing ipan.”
Makejang panakne suba makeber
sakewala enu I Doglagan dogen. Dening ia tan pakampid dadi keweh pesan memenne,
lantas kapituturin, “Cai dini kutang Meme, tan urungan cai lakar amaha teken I
Kuuk. Nah ene pitutur Meme teken cai, yang di kadine cai bakal tagih amaha
teken I Kuuk, kene abete masaut, “Inggih Jero Wayan ne mangkin kantun ben
tiange belig, yang pungkuran sampun tiang gede makadi tumbuh kampid, irika ja
becik ulam tiange daar jerone, keto abete masaut.”
Suba kone keto I Siap Selem
makeber ninggal I Doglagan. Nu kone I Doglagan dogen pati sulsul kiak-kiak.
Lantas kadingeh teken I Kuuk I Doglagan kiak-kiak padidiana.
”Kenken dadi I Olagan kauk-kauk
padidiana, kija ya memenne? Beh ento jenenga ane ibi sanja orahanga don tiing,
tingkih, timbul, ia jenenga makeber uli dini.”
Lantas nyagjag panak kuuke makejang nagih ngamah I Doglagan, rencananne nagih
pakpaka.
”Ih Jero Wayan mangkin da tadaha
tiang, ben tiange kari belig malih pahit. Pungkuran yan sampun tiang ageng,
tumbuh kampid, rah tiange akeh, ri kala irika rarisang sapakayunan!”
Dadiannya kaidepang teken
I Kuuk, kaingon kamelah-melahang. Critayang suba kone I Doglagan, bulunyane
samah, janggarne janggar pulas, tlatahne lambih, lantas kema kone kuuke
makejang nagih ngamah ia. “Inggih Jero Wayan, mangkin ja nyandang sampun tiang
baksa, nanging wenten pisangken tiang ring jerone, keberang dumun tiang ping
solas mangda sumbrah getih tiange becik ajengang jerone malih akeh keni. Ri
sampune puput ping solas tiang makeber, rarisang sampun baksa titiang!”
Dadi tutut I Kuuk lantas
kakebur-keburang I Doglagan. “Inggih Jero Wayan mangkin malih apisan batekang
pisan ngeberang!” Lantas kasangetang ngeberang kanti tegeh, bur I Doglagan
nambung ngalih meme nyamane di tengah bete. Enggang bungutne I Kuuk, kauk-kauk
ngaukin memenne, “Kenken ja baan Meme, cai, nyai demen ngugu munyinne, jani
awake payu kado, nah endepang deweke!”
Kacrita ada koné tuturan
satua, di Banjar Kawan, wewengkon Koripan ada anak pacul ngelah pianak muani
adiri madan I Pucung. I Pucung koné gegaenné tuwah mapikat di cariké, nanging
ké nyalah unduk pajalanné mapikat krana ia mikatin kedis masan padi tondén
serab. Dadi tusing pesan koné ia taén maan kedis, wiréh tusing ada kedis ngalih
amah krana padiné mara ngandeg beling, tondén pesu buah. Déning kéto, med-medan
koné ia mapikat. Wadih mapikat ngalih kedis, jani I Pucung koné demen tekéning
kuluk. Sakéwala, tingkahné masih soléh maidih-idihan, krana sabilang ia nagih
ngidih konyong sik pisaganné begbeg ané idiha konyong ané mara lekad. Wiréh
konyong ané nagih idiha enu cerik buina tondén kedat, kadéna konyongné enu
buta, dadi buung dogén koné ia ngidih konyong. Mara kéto paundukan ané tepukina
baan I Pucung pesu pedih kenehné, déning makejang ané kenehanga tusing taén
misi.
Sasukat ento, kacrita I
Pucung tusing pesan koné ia taén kija-kija buin, begbeg nyingkrung dogén
jumahné. Ping kuda-kuda kadén suba bapanné nglémékin, apanga ia nulungin ka
carik, nanging ia masih tusing nyak. Wiréh kéto solah pianakné, bapanné pedih
koné kenehné tekén I Pucung, nanging ia tusing bani nglémékin wiadin nigtig I
Pucung krana ia suba kelih. Bapanné memegeng cara togog nolih I Pucung
nyingkrung di plangkané geris-geris sirep leplep.
Makelo-kelo, dadi demen koné
I Pucung tekén anak luh. Sakéwala dedemenanné likad pesan, gedé kenehné ia,
sawiréh ané dotanga sing ja ada lén putrin Ida Sang Prabhu Koripan. Ditu kéweh
ia makeneh, ngenehang isin dedemenanné, budi morahan tekén bapanné tusing koné
ia juari, déning suba ngasén kapining déwék gedeganga. Ngangsan ngibukang
kenehné I Pucung wiréh dot énggal makurenan ngajak Ida Radén Galuh, nanging
tusing ada jalan, mabudi ngalih ka puri ia tusing bani. Jani ngaé koné ia daya,
apanga misi kenehné nyidayang makatang Radén Galuh.
Sedek dina anu, I Pucung
kacritaang ka puri tangkil ring Ida Sang Prabhu. Mara teked di bancingah,
tepukina ada koné parekan nglaut ia matakon, “Ih jero parekan, nawegang titiang
nunas tulung ring jeroné, wekasang jebos titiang ka purian, aturang titiang
jagi tangkil ring Ida Sang Prabhu!”
Masaut parekané, “Inggih,
mangda becik antuk tiang ngaturang ring Ida Sang Prabhu, jeroné sapasira?”
“Aturang titiang I Pucung
saking Banjar Kawan!”
Ditu lantas parekanné
ngapurian matur ring Ida Sang Prabhu, “Nawegang titiang matur ring Palungguh I
Ratu, puniki wénten kaulan Palungguh Cokor I Déwa mawasta I Pucung saking
Banjar Kawan, ipun jagi tangkil ring Palungguh Cokor I Déwa.” Ngandika Ida Sang
Prabhu, “Apa koné ada aturanga I Pucung tekén nira?”
“Matur sisip titiang Ratu
Déwa Agung, parindikan punika tan wénten titiang uning.”
“Nah, lamun kéto, tundén
suba ia mai!” Ngajabaang lantas parekané ngorahin I Pucung tundéna ngapuriang.
Mara kéto, éncol koné pajalané I Pucung ngapurian. Sasubanné neked di ajeng Ida
Sang Prabhu, lantas ia mamitan lugra.
“Ih to Cai Pucung, apa ada
buatang Cai mai?”
Matur I Pucung, “Inggih
matur sisip titiang Ratu Déwa Agung, wénten tunasang titiang ring Cokor I
Déwa.”
“Nah, unduk apa ento Pucung?
Lautang aturang kapining gelah!”
“Inggih sapunapi awinan ipun
i pantun sané wau embud dados ipun puyung, kalih asuné sané wau lekad dados
ipun buta?”
Ngandika Ida Sang
Prabhu, “Yan unduk ento takonang Cai, nira tusing pesan nawang awinannyané buka
kéto, men yan cara Cai, kénkén mawinan dadi buka kéto?”
“Parindikan punika
tan kamanah taler antuk titiang. Nanging, yan banggayang Cokor I Déwa asapunika
kéwanten, kamanah antuk titiang, gelis jaga rusak jagat druéné.”
“Men jani kénkén
baan madaya, apanga guminé tusing uug?”
“Inggih yan kamanah
antuk titiang tambet, becik mangkin karyanang banten paneduh aturang ring Ida
Betara Dalem. Manawi wénten kasisipan Palungguh Cokor I Déwa, mangda sampunang
Ida Betara banget menggah pamiduka!”
“Nah lamun kéto ja
keneh Cainé, kema tegarang neduh ka pura Dalem! Sing ada sagét pawuwus saking
Ida Betara Dalem kapining nira, nira lakar ngiring dogénan. Nah, antiang dini
malu akejep, nira nu nundén panyeroané ngaé banten. Apang nyidaang maturan
dinané jani, sedeng melaha jani dina tumpek. Yan suba pragat bantené, Cai men
ngaturang ajak I Mangku Dalem ka pura!”
“Inggih, titiang
masedéwék!” Kéto aturné I Pucung.
Gelisin satua,
Sasubanné pragat bantené, majalan lantas I Pucung nyuun banten, ngojog kumah
jero mangku.
“Jero Mangku, Jero
Mangku, tiang nikaanga mriki mangda ngaturin Jero Mangku olih Ida Sang Prabhu,
niki wénten upakara mangda ragan Jero Mangku ngaturang ring pura Dalem
mapinunas mangda jagaté i riki rahajeng. Samalihipun banten puniki jeroné
kandikaang makta ka pura. Tiang mapamit dumun abosbos jaga kayeh,” akéto baana
melog-melog Jero Mangku baan I Pucung.
Sasubanné matur
ulian ngéka daya tekén Jero Mangku, ditu lantas I Pucung énggal-énggal mapamit
uli jeron dané Jero Mangku Dalem. Gelisin satua, apang tusing katara, silib
koné pajalanné I Pucung ngojog pura Dalem tur nglaut ia macelep ka palinggih
gedong kamulan ané tanggu kelod. Sawatara ada koné apanginangan ia mengkeb
ditu, rauh lantas Jero Mangku makta banten ngojog palinggih sik tongos I
Pucungé mengkeb. Suba kéto lantas koné Jero Mangku ngaturang banten saha
mapinunas tekén Ida Betara mangdané guminé di Koripan manggih karahayuan!
Sasubanné Jero
Mangku suud ngantebang, ngomong lantas I Pucung uli jumahan gedongé, mapi-mapi
dadi Betara, kéné koné munyinné, “Ih, Cening Mangku pérmas Irané, nyén nundén
sapuh Ira mai maturan nunas kaluputan tekén Nira?”
Masaur Jero Mangku,
“Inggih titiang kandikayang antuk damuh Palungguh Betara, Ida Sang Prabhu nunas
kaluputan ring Palungguh Betara, déning pantuné wau lekad puyung kalih asuné
wau lekad ipun buta.”
Buin ngomong I
Pucung, “Ih, Cening Mangku, Nira ngiangin lakar ngicén kaluputan nanging yan
Sang Prabhu ngaturang okanné Radén Galuh kapining Ira!” Jero Mangku ngadén
munyin I Pucung pangandikan Ida Betara, lantas dané budal. Teked di jabaan
purané Jero Mangku mrérén di batan punyan binginé sambilang dané ngantiang I
Pucung.
Buin akejepné pesu
lantas I Pucung uli gedongan palinggih kamulan nglaut ia maekin Jero Mangku
sedek ngetis tur matakon, ”Sapunapi Jero Mangku, wénten minab wacanan Ida
Betara?” Jero Mangku Dalem lantas nuturang buat pamargin danéné mapinunas
kadagingan patuh cara munyin I Pucung mapi-mapi dadi Betara nguluk-nguluk ragan
dané Jero Mangku cara itunian. Buina suud nutur kéto, Jero Mangku lantas
nganikain I Pucung, “Nah, Pucung melah suba Cai ka puri ngaturang tekén Ida
Sang Prabhu pangandikan Ida Betara. Bapa tusing ja bareng kema, wiréh jumah ada
tamiu ngantiang!” Déning kéto pangandikan Jero Mangku, dadi kendel pesan I
Pucung, déning guguna pamunyin déwékné tekén Jero Mangku, saha lantas ia majalan
ngapurian.
Sasubanné I Pucung
nganteg di purian, ngandika lantas Ida Sang Prabhu, “Men, kénkén Pucung buat
pajalan Cainé mapinunas, ada pawecanan Ida Betara tekéning Cai? Tegarang
tuturang apang gelah nawang!”
Matur I Pucung,
“Inggih wénten Ratu Déwa Agung. Asapuniki wecanan Ida Betara ring titiang. “Ih,
Cening Pucung, kema aturang wecanan Irané tekén gustin Ceningé, buat pinunas
sasuhunan Ceningé, Nira lédang lakara ngicénin ida kaluputan mangdané guminé
karahayuan, nanging yan ida kayun ngaturang okanné, Ida Radén Galuh tekén
Nira!” Asapunika pangandikan Ida Betara ring sikian titiang. Inggih, sané
mangkin asapunapi pakayunan Palungguh Cokor I Déwa, déning asapunika pakayunan
Ida Betara?”
“Nah yan kéto
pakayunan Ida Betara, anaké buka gelah sing ja bani tulak tekén pakayunan
Idané. Yan suba guminé nemu karahayuan, gelah dong ngaturang dogén. Ento mara
abesik putran gelahé karsaang Ida Sasuhunan, kadi rasa makadadua, gelah pastika
lakar ngaturang.” Ditu buin koné ngendelang dogén kenehné I Pucung déning suba
tingas pesan sinah lakar kaisinan idepné nganggon Radén Galuh kurenan.
Matur buin I Pucung,
“Inggih yan asapunika pikayunan Palungguh Cokor I Déwa, margi rahinané mangkin
ratu, aturang putrin Cokor I Déwa, Ida i nanak Radén Galuh ring Ida Betara mangda
gelis kasidan pinunas Cokor I Déwa, rahajeng jagat Koripané! Titiang ja
ngiringang Ida, jaga aturang titiang ring Ida Betara Dalem.” Mara kéto aturné I
Pucung, ditu lantas Ida Sang Prabhu ngandikain parekanné apanga ngaturin okané
lanang Ida Radén Mantri, kandikaang ngapurian. Ida Radén Mantri sedek koné di
jabaan. Majalan lantas i parekan ka jabaan ngaturin Ida Radén Mantri. Ida Radén
Mantri raris ngapurian tangkil ring ajinné.
Ngandika Ida Sang
Prabhu, “Cening Bagus Radén Mantri I Déwa, nah né jani Bapa ngorahin Cening,
buat arin Ceningé Radén Galuh karsaanga tekén Ida Betara Dalem. Bapa lakar
ngaturang i anak Galuh tekén Ida Betara, déning Bapa tuara bani tekéning anak
tuara ngenah, buina apanga guminé karahayuan. Wiréh mula kéto swadarmaning dadi
agung, tusing dadi mucingin apa buin pangandikan Ida Betara ané tusing kanten.
Yan Bapa tusing ngaturang adin I Déwané, pedas rusak jagaté. Men, cening kénkén
kayuné?”
Matur Ida Radén
Mantri, “Inggih yan sampun asapunika pakayunan Guru Aji, titiang tan panjang
atur malih. Lédang té pakayunan Guru Aji kémanten.”
Déning kéto aturné
Radén Mantri, lantas I Patih kandikaang nuunang peti lakar genah I Radén Galuh.
Sasubanné Ida Radén Galuh magenah di petiné, lantas petiné kancinga tur seregné
tegulanga di duur petiné.
Ngandika Ida Sang
Prabhu, “Ih Cai Pucung, nah né suba pragat i nanak Galuh mawadah peti, kema
suba tegen petiné aba ka pura Dalem aturang i nanak Galuh ring Ida Betara. Né
seregé di duur petiné mategul. Da pesan Cai nyemak seregé ené, depin dogén dini,
satondén Cainé nganteg di pura. Buina ingetang pabesen gelahé, yén Cai makita
manjus di jalan, pejang petiné di duur pundukanné tur seregné depang masih ditu
mategul!”
Sasubanné I Pucung
polih pangandikan Ida Sang Prabhu tur ia ngresep tekén pawecananidané ditu ia
matur, “Inggih, titiang sairing,” kéto aturné lantas ia majalan negen petiné
misi Ida Radén Galuh. Mimih, magrétgotan koné ia negen petiné ento, nanging
baan kendelné lakar maan kurenan okan Ida Sang Prabhu, dadi tusing koné aséna
baat. Kacrita di jalan, I Pucung nepukin tukad ané yéhné ening, dadi prajani
pesu koné kenyelné I Pucung. Kadaut baan ening yéh tukadé tur bedakné tan
kadi-kadi, ditu ia marérén nglaut manjus ka tukadé. Petiné pejanga baan I
Pucung di duur pundukané katut seregné kadi pangandikan Ida Sang Prabhu. Di
makiréné ia tuun lakar kayeh, matur I Pucung tekén Radén Galuh, “Ratu Radén
Galuh, Cokor I Déwa driki dumun, kénakang kayuné driki. Titiang ngaonin Cokor I
Déwa ajebos, titiang jaga tuunan manjus, déning ongkeb pisan tan dugi antuk
titiang naanang kebusé, asapunika taler bedak tiangé tan kadi-kadi.” Déning Ida
Radén Galuh mawadah peti dadi tusing koné pirenga atur I Pucungé.
Suud I Pucung matur
kéto, tuunan lantas ia ka tukadé kayeh. I Pucung klangen tekén tis yéh tukadé
kanti tusing inget tekén Radén Galuh, ia makelo manjus sambilanga mlamlaman.
Ditu rauh lantas Ida Radén Mantri sameton Ida Radén Galuh nandan macan pacang anggén
ida ngentosin sametoné. Sasubanné Ida Radén Mantri rauh sik tongos petiné ento,
ngelisang raris Ida Radén Mantri nyereg petiné tur kamedalang ariné. Sasubanné
Ida Radén Galuh medal, jani macané koné celepang ida tur kakancing, seregné
buin koné genahang ida duur petiné. Suud kéto, gelis-gelis koné Ida Radén
Mantri malaib sareng Ida Radén Galuh budal ka Koripan. Buat isin petiné
kasilurin, tusing koné tawanga tekén I Pucung.
Sasubanné I Pucung
suud manjus, lantas ia menekan. Teked ba duuran dingeha koné munyi
krasak-krosok baan I Pucung di tengah petiné. Ngomong lantas I Pucung, “Inggih
Ratu Radén Galuh, menggah manawi Cokor I Déwa dados krasak-krosok wau kaonin
titiang manjus. Margi mangkin Cokor I Déwa budal kumah titiangé, drika mangkin
Cokor I Déwa malinggih sareng titiang. Cokor I Déwa pacang anggén titiang
kurenan. Samalihipun, titiang sampun nyiagayang Cokor I Déwa woh-wohan luir
ipun: buluan, salak, croring, miwah manggis. Punika pacang rayunan Palungguh
Cokor I Déwa sampun wénten jumah titiang katragianang antuk panyeroan Palungguh
Cokor I Déwa, titiang maderbé mémé. Sampunang té kénten menggah Cokor I Déwa,
mangkin iringa ja Cokor I Déwa budal.”
Gelisin satua,
majalan lantas ia I Pucung ngamulihang negen petiné. Sasubanné neked jumahné,
kauk-kauk lantas I Pucung ngaukin méménné, “Mémé, mémé, ampakin tiang jlanan,
tiang ngiring Ida Radén Galuh mulih. Tiang anak suba icéna nunas Ida Radén
Galuh tekén Ida Sang Prabhu. Makedas-kedas men Mémé di jumahan metén icangé
apang kedas, krana tiang lakar nglinggihang Ida ditu, uli semengan Ida tondén
ngrayunang.” Méménné tusing ja ia nawang keneh panakné, slegagan koné ia mara
ningeh pamunyin panakné buka kéto. Dadi ampakina dogén koné I Pucung jelanan
tur I Pucung ngénggalang macelep kumah metén saha éncol ngancing jelanan uli
jumahan. Petiné, pejanga koné baan I Pucung di pasaréané.
Critayang jani suba
tengah lemeng mémé bapanné I Pucung suba koné pada leplep sirepné, ditu lantas
I Pucung buin ngomong ngrumrum isin petiné, “Inggih Ratu Radén Galuh, matangi
Cokor I Déwa, niki sampun wengi, mriki mangkin Palungguh Cokor I Déwa merem
sareng titiang!” Suud ia ngomong kéto, lantas petiné ento serega tur
ungkabanga. Mara petiné ento ungkabanga, méméh déwa ratu tangkejutné I Pucung,
wiréh petiné misi macan. Tondén maan mapéngkas, sagét macané ané ada di tengah
petiné makecos nyagrep saha nyarap I Pucung. Ditu I Pucung lantas mati sarap
macan.
Buin mani
semenganné, dunduna lantas ia tekén méménné uli diwangan, déning suba tengai I
Pucung tondén bangun uli pasaréan. Méménné narka tur ngadén panakné sajaan
ngajak Radén Galuh. Kanti ping telu koné méménné makaukan, masih tusing koné
ada pasautné I Pucung uli tengahan meténé. Wiréh kéto, méménné koné lantas
ninjak jelananné. Mara mampakan don jelananné, magruéng koné macané jumahan.
Ditu makesiab méménné I Pucung saha prajani lantas buin ngubetang jelanan
meténé. Sasubanné macané kakancing ditu lantas ia gelur-gelur ngidih tulungan
tekén pisagané. Liu pada anaké nyagjagin mémén I Pucung saha sregep pada ngaba
gegawan. Macané laut kaiterin di jumahan metené tekén kramané, ada ané numbak
uli di sisi, ada ané nimpug aji batu, kéto masi ada ané nulup. Gruéng-gruéng
macané kena tumbak, lantig saang kandikan saha glebugin batu bulitan ané
gedé-gedé. Wiréh kakembulin, mati lantas koné macané totonan. Sasubanné i macan
mati, mulihan lantas méménné I Pucung ka tengah meténné, dapetanga panakné suba
mati tur nu tulang-tulangné dogén.
Wénten kocap katuturan satua
saking jagat Jembrana sané sampun lumbrah kabaosang antuk para janané sané
seneng ka tajén, wénten kabaos ayam ijo sané mawasta Ijo Sambu, nanging
kawéntenané arang pisan.
Rupanipun ijo masuku
biru, matanipun ireng kadi makukus, muanipun ireng (mianaan), tegilipun putih
semu kuning kadi malem, ikuh manukipun putih. Kawéntenanné kadi punika, pecak
sané dumun wénten ratu lintang wibuh, mabiséka I Ngurang Rangsasa, Anak Agung
ring Pecangakan.
Kabaosang
Pecangakan, duaning ring genahé punika kocap pinaka genah paksi Cangak medem.
Ida Anak Agung
Ngurah Rangsasa sakadi parab idané tan wénten pisan ngamanggehang darma, ida
seneng makaklecan. Yan sampun katandes, tan pisan ida sayang ring raja brana,
kantos telas artabranan idané anggén ida matoh ngulurin daging pakayunan
brahmantia. Méh ring asapunapiné, panegara kantos busananidané sané kari
karangsuk taler kaanggén metoh ring tajén. Punika mawinan tan mari pikayunan
idané osiah.
Ri tatkalaning masa,
kocap arinidané sané mabiséka I Ngurah Sawé kadauhin, kanikayang ngwalinin
anggan idané ngambel jagat, santukan Ida Anak Agung Ngurah Rangsasa mapakayunan
pacang makérti ring telenging wanané. Glisin satua, Ida I Ngurah Sawé, tan
tulak ring pakayunan rakanidané.
Kacrita di sampuné
tengah wengi nedeng sepi Ida Anak Agung Ngurah Rangsasa, raris mamargi ka
alasé. Rauh ring alasé, wénten bukit alit, i rika ida nangun kérti, mangastawa
ring Ida Betara. Mungguing tetujonidané mayasa sané pinih utama tan wénten tios
wantah mangda mrasidayang ida jaya sajeroning makaklecan. Saking sidi
pangastawanidané, wantah asasih lintang pitung rahina ida mamuja, raris tedun
Ida Sanghyang Sambu nyakala, ngandika ring Ida Anak Agung Ngurah Rangsasa.
“Ngurah, apa
kabuatang Ngurah dini nangun tapa?”
I Ngurah Rangsasa
raris macingakan, ulap panyuryanidané, sué-sué raris terang kacingak, i rika
wau ida matur saha sembah.
“Naweg agung
sinampura ring bukpadan Paduka Betara, maawinan titiang i riki nangun tapa, tan
wénten tios pangastutin titiang, riantuk kulub titiang ngempu jagat, ngulurin
manah momo, demen dados bebotoh, mapuara lacur rauhing panegara tambis telas
adol titiang. Sané mangkin banget pinunas titiang ring singgih Betara mangda
suéca Paduka Betara micayang kasidian sadia titiang menang makaklecan!”
Wau asapunika
pinunas I Ngurah Rangsasa, Ida Sanghyang Sambu lédang tur arsa pisan ring
kawéntenanidané raris ngandika, “Nah, jani manira maang Ngurah siap aukud, ento
gocék. Yan suba budal walan Ngurahé marupa arta brana bantas atenga, marérén
nyen Ngurah makaklecan, mapan tan wenang anaké dadi Bupati ngalih kasukan
saking matajén!”
Wus mawuwus
asapunika, raris Ida Sanghyang Sambu ngambil watu saha kapuja, dados ayam ijo
biru, mata ireng kadi makukus, tegil putih kadi malem, bulu manukipun putih,
mua ireng. Manuké punika raris kapicayang ring I Ngurah Rangsasa.
Di sampuné ayamé
punika katunas antuk I Ngurah Rangsasa, Ida Sanghyang Sambu raris mur ka
ambarané tan wénten kanten.
Kacrita gelisin
satua énggal, I Ngurah Rangsasa mangkin budal, sasampuné nyakupang kara kalih
matur suksma ring Ida Sanghyang Sambu duaning sampun kapicain ayam maules.
Sasampuné rauh ring purian, ayamé punika raris kurung ida ring kurungan kabuat
antuk bambu linuih. Siang dalu I Ngurah Rangsasa mreténin ayamé punika; semeng
sampun kagecel, siang malih kaboréhin antuk kotoran banténg kacampur gedubang.
Soréné bongbong ida sareng para bebotohé ring bencingah jagat Pacangakan.
Di sampuné ayamé
seger, sampun manut kagocék manut urah-arih ayam aduan, kocap I Ngurah Rangsasa
ngadu ayamé ka genah tajén sané ageng, tajén undangan kabaos. Makéh para
bebotoh sané kabinawa rauh ka tajén; kabinawa mawinan madué jinah makéh; taler
kabinawa mawinan madué ayam seselikan manut wacakan lontar pangayam-ayaman.
Kacrita né mangkin I
Ngurah Rangsasa duaning ida mawala akidik, matilesang angga kocap ida nylibsib
makta ayam ka tengah kalangané. Ayamé kaseluk tur kaobong-obongan sareng
lawannyané sané saih tanding. Kacrita mangkin ayam idané sampun polih saih
tanding. Tan makéh sangké, I Ngurah mabuat wantah dasa ringgit. Kalah toh ayam
idané duaning mapadu nandingin duén bebotoh kasub sugihing brana. Sasampun
adung wala, wau kalébang ayamé mapadu. Tan polih mapéngkas meseh ayam I Ngurah
Rangsasa sagét sampun padem kasambut olih ayam paican Ida Sanghyang Sambu.
Satunggal wénten
kaklecan, ayamé adu ida turmaning setata jaya, kantos mrasidayang budal walan
ida sané sampun-sampun. Ri sampuné mawali brana druén idané, raris ida usan
makaklecan. Ayam punika raris kapicayang ring arinidané Ida Ngurah Sawé.
Punika mawinan, yan padé wénten mangkin ayam marupa kadi
ring ajeng, kabaos Ijo Sambu, wiréh matehin warnin ayam paican Ida Sanghyang
Sambu. Bukité sané alit genah Ida Ngurah Rangsasa makérti, kawastanin Bukit
Rangsasa, samaliha mangkin kawangunin pura kawastanin Pura Rangsasa.
Tuah ada tuturan satua anak masawitra ajaka dadua, madan
Nang Bangsing tekén I Belog. Pasawitrané koné mula sangkaning nekéng tuas,
pakrubuk ajaka dadua saling silih, saling tulungin yén pét ada silih tunggil
tusing ngelah tur ngelah gegaén abot. Ento mawinan Nang Bangsing ajaka I Belog
setata ngenah anut yén upamiang kadi yéhé di pasoné tusing taén makléncokan
buat leketné masawitra.
Kacrita I Belog anak
ia sajaan buka adanné belog pesan tur tutut. Sedek dina anu ajakina koné I
Belog makena bubu tekén Nang Bangsing. I Belog nyanggupin pangajak Nang Bangsingé
lakar makena bubu. Ditu pesu koné dot kenehné nawang baneh ané anggona mikatin
bé tekén Nang Bangsing, laut ia matakon, “Beli, beli, apa anggon baneh bubuné,
turin dija anaké makena bubu?”
Mara kéto patakonné
I Belog, dadi pesu jailné Nang Bangsing kapining I Belog, turin ia lantas
masaut sada guyu, “Ih, Belog, yan anaké manehin bubu tusing dadi lénan tekén
jaja kukus akuskusan mulu tusing dadi embuhan, tekén unti nyuhan abungkul, suba
kéto kenaang lantas di pagehané!”
Buin maninné,
pasemengan dégdég I Belog lantas meli ketan acééng, nyuh abungkul muah gula
duang tebih. Suba genep makejang lakar jajanné, lantas lebengina, tur di
subanné lebeng lantas banehina bubunné. Di subanné suud manehin, lantas koné
bubuné kenaanga di pagehané.
Kacrita Nang Bangsing
makena bubu, nanging di tukadé. Ané jani, suba pada suud makena bubu lantas
Nang Bangsing ajaka I Belog mapitungan, kéné munyinné Nang Bangsing, “Belog,
wiréh i raga ajak dadua jani suba pada makena bubu, jalan sirep selidan, tusing
dadi magadang. Buin mani apang nu semengan pesan ngangkid bubu.” Kéto munyinné
Nang Bangsing. Déning kéto, sajaan nu selidan koné suba I Belog pules. Suba
sawatara tengah lemeng, ditu lantas Nang Bangsing bangun uli pasaréan nyemak
bubunné I Belog tur telahanga daara jajanné. Di subanné telah, lantas bubunné I
Belog pejunina, laut buin melahanga ngejang di tongosné i tunian. Suba kéto
mulih lantas Nang Bangsing buin masaré.
Gelisin satua, suba
koné makruyuk siapé mara acepok, enten lantas I Belog tur bangun ngléjat laut
ia ngalih Nang Bangsing , “Nang Bangsing, Nang Bangsing, suba semengan dong
jalan angkid bubuné!”
“Endén malu.” Kéto
pasautné Nang Bangsing uli di pasaréan, lantas antianga koné tekén I Belog di
tebénan.
Buin kejepné
makruyuk siapé buin acepok, ditu buin dunduna Nang Bangsing baan I Belog, “Beli
Nang Bangsing, mai suba angkid bubuné, suba lemah né.”
“Endén ké sedeng
jaenné pules beliné, antosang buin aklepugan!” Kéto pasautné Nang Bangsing.
Kanti ngepah koné I Belog ngantiang Nang Bangsing pules, telah awakné garang
legu. Wiréh tusing tahen garang legu buin koné gubega Nang Bangsing tekén I
Belog, “Jalan té énggalang angkid bubuné nyanan maluina tekén pisagané!” Kéto
abetné I Belog.
Nang Bangsing bangun
mapi-mapi kapupungan, kijap-kijap koné ia lantas masaut, “Ja…a…lan, jalan,”
kéto abetné. Ditu lantas ajaka dadua paanjun majalan ngangkidang bubu.
Critaang mara
angkida bubunné I Belog sagét bek misi tai, nanging banehné telah. Béh pedih
koné basangné ia sambilanga ngrengkeng, “Né bubu apa ténénan dadi bek misi
tai.” Kéto munyinné I Belog sambilanga ngediang tainé.
Kacrita mulih lantas
I Belog ngaba bubu puyung. Buin akejepné teka Nang Bangsing magréndotan ngaba
bubu, tur liu misi bé, ada lindung, deleg, lélé, kulen, muah ané lénan. Ditu
lantas matakon I Belog tekén Nang Bangsing, “Nang Bangsing, kénkén ya dadi bek
bubun icangé misi tai buina banehné telah?” Dadi masaut lantas Nang Bangsing,
“Ah, da kéta baana, buin mani da ditu makena bubu, ditu laku di punyan nyuhé,
tur salinin banehné. Nangka anggon baneh ané nasak abungkul!” Kéto munyinné
Nang Bangsing. Sajaan koné lantas I Belog ngalih nangka nasak anggona baneh
bubunné, laut kenaanga ba duur di punyan nyuhé.
Gelisang satua
énggal, Nang Bangsing masi makena koné ia bubu, nanging betén nyuhé ané kenaina
bubu baan I Belog, déning ditu ada tlabah ané liu misi bé. Di subanné pada suud
makena bubu, lantas mulih ajaka dadua. Nganteg jumah, selidan gati suba I Belog
pules jejeh kenehné tengai bangun.
Kacrita suba tengah
lemeng buin lantas aliha bubunné I Belog tekén Nang Bangsing, banehné dogén
juanga abana mulih tur buin ia masaré. Gelisin satua, suba koné lemah, bangun
lantas I Belog, tur lantas ngangkid bubunné. Mara jemaka puyung buina banehné
telah, ditu gedeg pesan koné basangné I Belog, ia ngrengkeng, “Béh, saking ja
bubuné ténénan bantug, melahan suba jani tektek polonné.”
Mara ukana tekteka bubuné
baan I Belog, sagét ada Kedis Selem teka uli kaja kangin, jeg macelep ka tengah
bubunné. Mara kéto, ngon tur liwat kendelné I Belog, “Béh, jani ja payu maan
bé, gantin i déwéké taén naar bé kedis selem.” Kéto munyinné I Belog.
Ditu lantas I Kedis Selem
masaut, “Yéh Cai Belog, da Cai nampah déwéké. Yan Cai tusing nampah déwéké, apa
ja idih Cai kapining i déwék, baanga ja.”
Mara kéto munyinné i kedis
masaut lantas I Belog, “Masa ya kedis bisa maang ngidih apan-apan, dija nyen
ngelah lud, melahan tampah dogén suba jani.” Kéto abetné I Belog. Buin masaut i
kedis, “Kéné Belog, yan Cai tusing ngugu munyin icangé, né bulun icangé abut
akatih lantas keberang men, kija ja pajalan bulun icangé ené nyanan tututin
dogénan!” Kéto munyinné i kedis.
“Saja ya i kedis ngelah
apan-apan, tegarang ja lakar tuutang buka pamunyinné.” Kéto kenehné I Belog,
tur abuta lantas bulun kampidné akatih, lantas lébina kedisé. Makeber koné
lantas I Kedis Selem ngaja kanginang.
Di subanné kéto,
lantas keberanga bulun kedisé ané abuta tekén I Belog, sajaan ngapirpir
pajalanné ngaja kanginang. Ento lantas tutuga baan I Belog. Mara adéng
pajalanné I Belog, bulun kedisé adéng koné masi pakeberné. Mara I Belog
ngangsarang, bulun kedisé bareng gangsar. Kéto dogén koné buat pajalanné I
Belog muah bulun kedisé.
Kacrita suba joh
pajalanné I Belog nututin pakeberné i bulun Kedis Selem, sagét koné ia nepukin
puri melah pesan. Neked di jaban kori agungé kancit ilang koné bulun kedisé
totonan. Ditu lantas ibuk kenehné I Belog tur ngrengkeng padidi buka kéné, “Ah,
saking ja mula kedis jail ténénan, déwéké belog-beloga, jani mara neked dini
ilang polonné, déwéka tuara ja mabekel nyang akéténg, kalud jani basangé suba seduk.”
Kéto abetné I Belog. Kabenengan dugasé totonan ada koné parekan Anaké Agung ané
nuénang puriné ento, ningeh munyin I Belogé. Ditu lantas takonina I Belog tekén
I Parekan, “Ih, jero, sampunang jeroné ngraos kénten, nyen uningina tekén Anaké
Agung driki, janten jeroné ngemasin sisip. Jeroné jadma saking dija?”
Masaut lantas I
Belog, ngandang-nganjuh koné pasautné, “Ah, apin ja sisip depang ya, anak saja
kedis beler melog-melog déwéké.” Mara kéto pasautné I Belog, lantas ngénggalang
I Parekan ngapuriang matur tekén Ida Anaké Agung kauningang saindik-indikné I
Belog. Déning kéto, Ida Anaké Agung lantas ngandikain I Belog parek ka puri.
Sasubanné I Belog tangkil, ditu Ida Anaké Agung ngandika, “Ih Belog, Cai nyak
nunas nasi dini?”
Matur I Belog,
“Inggih, tiang nyak basang tiangé seduk gati, uling ibi tiang tusing kena
nasi.” Mara kéto aturné I Belog, lantas kandikaang parekanné nyagiang I Belog.
Kacrita jani I Belog
suba ngarepin sagi, mara tingalina nasiné tuah abedik pesan, rasa asopan
kuangan. Ditu ia ngrengkeng, “Béh, tuah amoné baanga ngidih nasi, acepok dogén
sop telah, saking ja Anak Agung demit makilit ténénan.” Kéto kenehné I Belog,
nanging ké tunasa masi nasiné ento. Sabilang sopa nasiné ento, nu dogén buin
asopan, kéto masi bénné sing ja bisa telah. Di subanné basangné I Belog masa
wareg, mara nasiné ento telah.
Suud nunas, I Belog
lantas koné ia malali-lali di jabaan. Sedekan ia klicak-klicak, ditu ia kaukina
baan I Panunggun Lawang, “Ih Belog, mai ja malu!” Mara kéto lantas srapat I
Belog nyagjag tur ia matakon nyekedang, “Ngéngkén jero gebagan?”
“Kéné Belog, yén
padé Cai icéna barang-barang tekén Anaké Agung da nyaka. Ento ada jaran berag,
to men tunas!”
“Nah, yan kéto tiang
ngidepang.” Kéto pasautné I Belog bebelogan tuara ada palawanan nyang abedik.
Suba kéto lantas takonina I Belog tekén Anaké Agung, “Ih Belog, jani apa lakar
tunas Cai tekén nira? Cai demen tekén kamben, pipis, mas, muah ané lén-lénan?”
Masaut I Belog,
“Inggih Ratu Anak Agung, titiang nénten nunas ané kénten-kénten. Yén I Ratu lédang,
kudané sané berag punika pamitang titiang, lianan ring punika titiang nénten
demen.” Mara kéto aturné I Belog, lantas ngandika Anaké Agung, “Yéh Cai Belog,
dadi jaran demenin Cai? Cai awak tuara, sing ngelah apa-apa. Men, né jaran
nirané anak nagih pedeman ané melah. Kénkén ja pedeman Cainé, apang kéto masi
pedeman jarané, tur amah-amahanné kéto masi, yan Cai naar nasi misi bé, jarané
ngamah nasi misi bé masi. Cendekné apa ja dedaaran Cainé, jarané ané kéto
baang!” Kéto pangandikan Anaké Agung.
Matur lantas I
Belog, “Inggih Ratu Anak Agung, yadian asapunika, sakéwanten Cokor I Déwa suéca
ring titiang, sasidan-sidan antuk titiang ngubuhin.” Ngandika buin Ida Anaké
Agung, “Nah yén kéto Belog, juang jaran nirané ento, nira sing ja lakar
mucingin.”
Déning kéto lantas
kandikain I Parekan, “Ih parekan, kema jemakang I Belog jarané ané berag!
Déning ané kéto koné demenina.” Majalan lantas I Parekan nyemak jaran turin
lantas kabaang I Belog. Suba kéto lantas mapamit I Belog tekén Ida Anaké Agung.
Jarané ento lantas kategakin. Wiréh jaran berag, dadi tusing nyidaang koné
baana malaib. Mara kedenga talin padangalané, makipekan kori jarané tan mari ia
majalan bejag-bejug dasdasan I Belog labuhanga.
Déning kéto
pajalanné I Belog, dadi liu koné anaké ngiwasin undukné negakin jaran, saha
pada ngomong kéné, “Béh, I Belog, adi juari gatiné negakin jaran kakéné
beragné, yan i déwék ngelah adaan tanem dogén suba. Ngudiang ngubuhin jaran
ngaénang déwéké kimud dogén.”
Ningeh raos brayané pada
pakrimik ngraosang unduk pajalanné I Belog negakin jaran srayang-sruyung buka
kéto, dadi pesu koné pedih kenehné ia tur masaut, “Béh, demenan ngomong jeroné,
nyen katumbragin jaran mara nawang asanné.” Kéto pasautné I Belog sada bangras
sambilanga nigtig jaranné. Salantang jalan ané liwatina baan I Belog, makejang
anaké ané nepukin buat undukné ia buka kakéto kedék tur nyailin. Kéto masi koné
ia I Belog pedih pesan kenehné mara kedékina tur jailina.
Tan crita I Belog di jalan,
énggal koné ia neked jumahné. Sasubanné neked jumah, sagét jaranné mejuang
pipis mabrarakan liu gati. Énggal laut I Belog ngampilang pipisé apang tusing
ada anak nepukin jarané bisa mejuang pipis. Suba maan mategtegan, ditu lantas I
Belog ngaukin méménné tur kabaang ngidih pipis. Méménné tangkejut laut matakon,
“Belog dija Cai maan pipis liu buka kakéné?”
Masaut I Belog, “Mémé siep
dogén, kema bayah utang méméné dija ja ngelah anggehan, buina kema Mémé ka
peken beliang icang bé céléng, lakar basa, baas liunang, sambilang masi ngaukin
brayané ajak mulih apang ada nulungin malebengan!” Déning kéto pangidihan I
Belog, méménné tusing liu raos jag laut majalan mayah anggehan tur nglaut
mameken meli magenepan lakar anggona mébat-ébatan. Suba pada jangkep
beblanjané, Mén Belog lantas mulih sambilanga masi ngaukin brayané apanga
nulungin déwékné mébat.
Kacrita jani pisaga miwah
panyamanné I Belog suba makejang pada teka, ada ngaba blakas, pangrupak,
talenan, miwah gegawan mébat ané lénan. I Belog ngatikang brayané nglawar.
Gelisan tuturan satua, suba koné suud malebengan, I Belog laut iju nyagiang
jarané sagi agenepan. Suba pragat maang jarané ngamah, lantas tamiuné kedenga
madaar baan I Belog. Suud madaar, dimulihé makejang koné tamiunné baanga
kaputan nasi misi bé, tum, lawar, miwah jukut arés baan méménné I Belog. Seed
tamiunné ngaba aba-abaan uli jumah I Belog.
Gelisan satua, dimulihé,
tamiuné tepukina tekén Nang Bangsing, lantas ia matakon, “Ih Bapa, Beli, BMbok,
lan luh-luh ajak makejang teka uli dija né, mirib teka uli kundangan aa?”
Masaut lantas ané takonina kéné.
“Aa, bapa uli kundangan sig
umahné I Belog.” Kéto abetné makejang masaut buka briukan panggulé, patuh
pasautné. Déning kéto, makesiab Nang Bangsing ningeh pangakuan anaké ané
tepukina di jalan totonan, wiréh tusing perah lakar I Belog nyidaang ngingu
anak liu buka ané tepukina. Buina, kadi rasa ané daara padidi dogénan suba I
Belog kuangan, kéto tarka Nang Bangsing padidi. Ditu lantas dot kenehné Nang
Bangsing lakar matakon tekén I Belog buat laksanané ngundang-undang
maébuh-ébuhan buka kéto. Éngap-éngap koné pajalanné Nang Bangsing ngojog umahné
I Belog. Mara macelep di kubunné I Belog, sagét tepukina Nang Bangsing teka
kapining I Belog, laut ia matakon, “Beli Nang Bangsing, anak uli dija dadi
makedengasan tepukin tiang tindakan beliné mulih ka pondok icangé?”
Masaut Nang Bangsing, “Beli
mula uli jumah, lakar nyadia matakon tekéning Cai.”
Nimbal I Belog, “Men, apa
buat sarat takonang Beli kapining icang?”
“O, unduk ento, kéné Belog,
beli dot nawang wiréh beli ningeh Cai ibi nekaang braya liu ajak Cai
mébat-ébatan, to dija Cai maan pipis anggon ngingu brayané liu gatiné?” Kéto
abetné Nang Bangsing nyliksik dot nawang undukné I Belog.
I Belog, anak mula belog tur
polos, tusing bisa nyidra patakon anak, jeg mamolos masaut, “O, unduk to saja
Beli icang ngundang-undang,” tur katuturang urah-arih déwékné uli makena bubu
ngajak Nang Bangsing nganti bisa ngelah jaran. Mara kéto munyinné I Belog,
déning Nang Bangsing mula anak iri ati, ditu lantas nagih siliha jaranné I
Belog. I Belog jag lega masi nyilihang jaranné tekén Nang Bangsing, wiréh ia
tusing bisa demit, saha kategesin koné Nang Bangsing baan I Belog apanga miara
jaranné melah-melah.
“Kéné Beli Nang Bangsing,
yan Beli nyilih jaran icangé, kénkén ja dedaaran Beliné ajak makejang jumah,
jarané musti ané kéto baang, tur pamedemanné masih kéto, kénkén ja pasaréan
Beliné apang kéto masi pedeman jarané!” Kéto pabesenné I Belog tekén Nang Bangsing.
Masaut Nang Bangsing sada
nengkik, “Yadiapin kéto Beli tusing kaberatan.” Mara kéto buin koné I Belog
nyekenang, “Nanging Beli, yan pét mati jaran icangé, da tanema jumah Beli, mai
aba kumah icangé!”
“Nah.” Kéto abetné Nang
Bangsing, tur nglaut lantas jaran I Belogé jemaka abana mulih baan Nang
Bangsing.
Sasubanné neked jumah,
lantas Nang Bangsing ngorahin kurenanné, tundéna ngolah ané jaen-jaen tur
apanga ngundang brayané makejang ajaka mapésta jumahné. Mara kéto munyin Nang
Bangsingé, srapat lantas somahné ngundang krama banjarané, déning Nang Bangsing
tusing kuangan brana sinah élah baana namiu anaké a banjar. Para tamiuné suba
makejang pada teka, kéto masi lakar olah-olahané suba masi pada jangkep.
Pakrubuk nyamanné ngolah tur kacrita énggal suba pada lebeng. Makedus koné bon
olah-olahané jaen pesan, suba pada pragat masagi, ditu lantas krama banjarné
Nang Bangsing ajaka madaaran. Suba pada suud madaar, makejang braya, krama
banjaré mulih.
Gelising crita, suba pada
mulih brayané, ditu lantas Nang Bangsing buin nundén kurenanné apanga meli
kasur, galeng, muah tikeh ané melah-melah. Nang Bangsing bincuh ngayahin
jarané, empek-empeka maang nasi, bé, lawar, gegoréngan, muah ané lén-lénan.
Acepané apanga jarané liu mesuang pipis.
Kacrita suba sanja,
lantas celepanga jarané kumah metén, tur dampingina pedeman makasur lan matikeh
anyar. Suba sawetara tengah lemeng, meju koné lantas jarané, mejuang tai mising
wiréh bes lebihan ngamah lawar.
Di balé gedéné,
kacrita Nang Bangsing ajaka kurenanné pakisi, “Nanangné, turah icang jarané
lakar mejuang pipis akroso, i tunian dingeh icang jarané suba meju pakrécék
ulungan tainné, sinah suba ento mas, pérak, slaka mabrarakan, dong énggalang
jemak kumah metén!” Kéto munyinné ané luh nundung somahné.
Masaut Nang Bangsing
sada agul, “Wéé méméné eda téh uyut, né nu peteng guminné mani semengan duduk
alihang kisa batu apang melah baan ngaba.” Kéto pasautné Nang Bangsing laut
madingin tundun somahné. “Nah kéto ja kéto, nyaan maluina baan pisagané nuduk
kanggoang talin pagehan mani goréng!” Mén Bangsing masaut sambilanga maid saput
buin sirep ngantosang lemah.
Gelisin satua
énggal, suba jani semengan, béh saling pamaluin ané luh ajaka ané muani
ngampakang jelanan dot lakar mulihan kumah metén kanti saling kedeng, “Icang baang
maluan cang baang maluan.” Kéto abetné ajaka dadua. Pamragat sibarengan lantas
ia mulihan, dredesanga koné jelanané ngampakang. Mara ia madelokan kumah metén,
ditu tepukina tain jarané mabrarakan ngebekin rongan tur boné malekag. Mén
Bangsing kanti ngutah-utah ngadek bon tain jarané buka kéto. Ditu lantas Nang
Bangsing brangti pesan kenehné tekén I Belog tur ngrengkeng kéné, “Béh, tendas
bedag I Belog, belog-beloga déwéké, kalud pipisé telah anggon namiu, ludin
jumahan metén bek misi tai. Ah da kéto baana, cendek baan jani makeneh, bakal
matiang dogén suba jarané ténénan.” Kéto munyinné Nang Bangsing sambilanga
nyemak madik, lantas sepegina makapatpat batis jarané laut koné baongné goroka.
Ané jani kacrita
koné I Belog wiréh makela suba jaranné siliha baan Nang Bangsing masi kondén
ulihanga, ditu pesu kenehné lakar ngalih jaranné kumah Nang Bangsing. Lantas ia
majalan ngapang-ngapang kenehné suba di jarané dogénan. Di subanné neked ditu
lantas takonina Nang Bangsing, “Beli, beli Nang Bangsing, jaran icangé dija?”
Masaut Nang Bangsing
masebeng sada sredah, “Béh, jarané makelo suba matiang beli, wiréh ia meju di
jumahan metén tur tainné mising, bek pamelangan metén beliné misi tai, ento
makrana lantas matiang beli.
Masaut lantas I
Belog, “Béh, amonto suba seken pabesen icangé tekén Beli, dadi Beli tuara
ngingetang. Men, jani dija bangkén jarané?” “Béh, yan buat ento ditu tanem beli
ba danginé.” Kéto pasautné Nang Bangsing nlegdeg.
I Belog tusing
mapalawanan, tusing liu raos, ia anak mula belog polos. Mara kéto munyinné Nang
Bangsing, nyrutcut lantas ia nganginang ngojog tongos ané patujuina baan Nang
Bangsing, alih-alihina laad gegumuk nanem jarané. Suba tepukina, ditu bété
bangkén jarané laut abana mulih pratékana baan ia tur lantas tanema di sanggah
kamulané. Suba makelo-kelo, di tongos I Belogé nanem jarané mentik tiing petung
duang katih tur tegeh ngalik. Nuju ada ujan bales, bah lantas tiingé totonan,
ané akatih bah ngerobin peken Sangsité, ané buin katihné bah ngerobin peken
Badungé.
Critaang koné punyan
tiingé ané ebah ka peken Badungé, liu anaké mameken ngejangin kamben, baju,
senteng, kancrik, ada masi ané ngengsutang saput, sarung, jalér, muah ané
lén-lénan kanti bek misi magenepan. Kéto masi ané ebah ka peken Sangsité ada
anak ngantungin urutan, déngdéng, lindung, muah ané lénan sarwa dedaarané ané
jaen-jaen. Di subanné bek pada tiingé misi maéndahan, ditu buin koné lantas
majujuk. Béh, bek umahné I Belog misi sarwa panganggo muah dedaaran ané sarwa
luih-luih.
Mara kéto, prajani
koné I Belog dadi anak sugih, liu ngelah arta brana, buina yan nuju ia pesu ka
jalané, panganggoné setata makrénéb ngawinang ngon anaké ané nepukin, kéto masi
méménné lén pesan bawané ngajak ipidan tusing nu sétsét pasuranting
panganggoné, suba nuutin cara pianakné kedas gading. Paundukan I Belog buka
kakéto buin koné dingeha baan Nang Bangsing. Patuh cara ané maluan, buin koné
masi siliha tiingné I Belog baan Nang Bangsing. Kéto masi I Belog tusing
nemitang, buin koné masi baanga nyilih.
Kacrita jani Nang
Bangsing ngidih tulungan tekén krama banjarné lakar ngabut tiing uli jumahné I
Belog abana kumahné. Tiingé lantas tanema di sanggahné. Di subanné majujuk,
lantas koné tiingé buin bah ka peken Sangsité muah ka peken Badungé. Mara
nepukin ada tiing buin bah ngungkul di peken Badungé, ditu para dagangé
pakrimik, sawiréh i pidin dugasé kagantungin baju, kamben, muah ané lén-lénan
bisa ilang, jani lantas pesu jail para dagangé. Tiingé laut kagantungin sarwa
ané pengit, makadi bangkén céléng, sera, leluu, mis ané bengu, muah ané lénan.
Ané bah ka peken Sangsité masi kéto ada ané ngantungin bangkén cicing, bangkén
bikul, sétsétan kamben uwék, sandal pegat, muah sarwa leledané.
Gelisan satua, crita
jani tiingé makadadua totonan buin majujuk. Mimih déwa ratu, paclebugbug ulung
bangké lan sarwa ané bengu jumah Nang Bangsing, turin boné tusing sida baana
ngadek tekén Nang Bangsing baan benguné. Nang Bangsing pencad tindakané ngalih
tulungan ajaka ngisidang sakancan bangké muah beberekané totonan. Wiréh tawanga
ia liu ngelah brana, nyamané tusing nyak nulungin, sakéwala yan mupahang mara
lakar jagjagina baan pisagané. Kanti telah kasugihané anggona mupahang mresihin
umahné mara koné nyidaang kedas. Déning kéto, lantas Nang Bangsing dadi lacur,
I Belog nyalinin dadi sugih.
Kocap wénten katuturan satua Jero Dukuh ring Kadampal.
Dané madué rabi kekalih, rabinné sané duuran madué oka akutus, asapunika taler
sané alitan taler madrebé oka akutus. Okané sané duuran kawastanin I Tosning
Dadap, sané alitan kawastanin I Tosning Presi olih ajin danéné. Sampun pada
duur, makasami okan-okan Jero Dukuh Kadampal kaanggén ilén-ilén sesolahan antuk
ajin danéné. Duaning asapunika, kocap Jero Dukuh Kadampal makéhan madué
ilén-ilén sesolahan yén bandingang ring Ida Betara Mahadéwa ring Gunung Agung.
Kasuén-suén, wénten arsan
Ida Betara Mahadéwa ring Gunung Agung pacang ngarsaang okan Jero Dukuh sané
mawasta I Tosning Dadap kalih I Tosning Presi mangda ngayah ngaturang ilén-ilén
sesolahan ka gunung. Sampun kantos ping kalih Ida Betara Mahadéwa madedauhan
pacang ngarsayang okan Jero Dukuh mangda prasida ja ngayah ngaturang ilén-ilén
taler nénten kaaturang okan danéné antuk dané Jero Dukuh. Wau ping tigané wau
raris kaaturang okanné ring Ida Betara turmaning madaging sarat gumanti Ida
Betara micayang Kumalageni ring Jero Dukuh. “Yén wantah Betara ngarsayang pianak
titiangé maka nembelas, ilén-ilén Paduka Betara sané maparab Kumalageni taler
pacang pamitang titiang, yén nénten Betara lédang titiang taler nénten pacang
ngaturang pianak titiang!” Atur Jero Dukuh ring Ida Betara Mahadéwa.
Betara raris muwus, “Yén tuah
kéto, jalan anggon toh, né ada raos pingit, yén tuah bakat baan I Dukuh nebag
tur prasida Dukuh ngasahin gunung palinggihan Manirané, juang ento
Kumalageniné. Sakéwala yan tusing bakat baan Dukuh nebag daging pakayunan
Manirané, pianak Dukuhé makadadua juang Manira tur gunung Dukuhé lakar punggel
Manira buin apangked.”
“Inggih titiang ngiring,
sakéwanten mangda Ida Betara taler lédang micayang linggih Idané ring titiang
dipét titiang prasida nebag cecimpedan Palungguh Betara,” asapunika atur dané
Jero Dukuh.
Ida Betara raris ngandika,
“Nah, yan tuah kéto Manira cumpu, jalan jani kawitin tetebagané. Dukuh maluan
mesuang raos, Manira lakar nebag!” Asapunika pawuwus Ida Betara ring Jero Dukuh
Kadampal.
Jero Dukuh Kadampal raris
ngaturang cecimpedan ring Ida Betara Mahadéwa, “Inggih Ratu Palungguh Betara,
lédangang Ida muwus atur titiang, napi sané mawasta béngkot ping kalih, bunter
apisan?” Dados kamemegan Ida Betara Mahadéwa wau polih atur sakadi baos dané
Jero Dukuh, sué Ida nénten medal pangandika.
Gelising crita, rauh Ida
Begawan Wrespati saking singid pisereng pacang ngaturang unteng artos baos Jero
Dukuh Kedampal ring Ida Betara, “Inggih titiang nguningang ring linggih Ida
Betara, punika sané mawasta béngkot ping kalih, bunter apisan, sasih punika Ratu.
Ri tatkala tanggal, béngkot apisan, ri tatkala pangelong, béngkot malih apisan.
Dadosnyané ping kalih sampun béngkoté. Samaliha, bunter apisan punika ri
tatkala purnama.”
Déning asapunika, lédang
pakayunan Ida Betara ring Gunung Agung santukan wangdé kakaonang olih I Dukuh.
Raris Betara ngwastanin baos I Dukuh, “Dukuh, yan kapikayun baan Manira, kéné
artin cecimpedan Dukuhé totonan. Ento sing ja ada lén unduk sasih lan bulan.
Tanggal béngkot acepok, pangelong béngkot acepok, dadi pindo béngkoté, bunter acepok
di purnamané.” Miragiang pawuwus Ida Betara kadi punika, I Dukuh Kadampal
kamemegan duaning sampun majanten antuk Jero Dukuh ragan dané pacang kakaonang
macecimpedan antuk Ida Betara Mahadéwa tur ngaturin Ida Betara mangda gelis
ngamedalang cecimpedan.
Duaning Jero Dukuh ngaturin
Ida Betara mangda gelis ngamedalang cecimpedan, Ida Betara raris ngamedalang
cecimpedan, “Nah, apa madan I Dakah mabuah I Dikih, I Dikih mabuah I Dakah?”
Ten keni kocap antuk dané Jero Dukuh ngartos cecimpedan Ida Betara, saha dané
matur nguningayang ragandané sampun kaon.
Ida Betara ring Gunung Agung
ngandika, “Nah, lamun kéto kalah I Dukuh, Manira jani ngadanin, I Dakah totonan
madan gedé, I Dikih madan cerik. Dadinné, I Gedé mabuah cerik, madan bingin. I
Dikih mabuah I Dakah ento i cerik mabuah i gedé ento tabuan adana.”
Jero Dukuh Kadampal nénten
prasida matur malih tur gelis nyawis pawuwus Ida Betara ring Gunung Agung saha
atur, “Déning titiang sampun kaon, nénten prasida titiang nyawis pawuwus
Betara, mangkin lédang Ida ngambil pianak titiang I Tosning Dadap Tosning Presi
pacang aturang titiang sangkaning manah suci nirmala ring bukpadan Betara.”
Ida Betara ngandika, “Nah
mapan suba Dukuh kalah Manira lakar nganggon pianak I Dukuhé ilén-ilén ri
tatkala ada piodalan di pura,” asapunika pawuwus Ida Betara Gunung Agung ring
dané Jero Dukuh.
Duaning I Dukuh
Kadampal sampun kaon, sané mangkin kacritayang Ida Betara ring Gunung Agung
munggel Gunung Kadampal punika, mawinan banget soran ring Gunung Agungé.
Samaliha, I Tosning Dadap kalih I Tosning Presi kambil antuk Ida Betara.
Tosning Dadap Tosning Presi kantos mangkin dados ilén-ilén Ida Betara.
Kacrita wénten reké tuturan
satua, Ida Sang Prabhu madué putra tetiga, lanang kekalih istri adiri. Kocap,
duk putranidané makatetiga kari alit-alit, Ida Sang Prabhu kalimburan, lulut
asih tekén I Limbur. Ulihan patuduh I Limbur, Ida Sri Praméswari kategel di
batan kandang siapé tan kaicén ajengan, muah putrané makatetiga kakutang di
tengah alasé, masi tan kaicén mekelin apan-apan. Déning Ida Radén Galuh sedeng
telesé nyusu, dadiannya ngalgal kocap Ida nangis kaemban antuk rakané
makekalih.
Kacrita mangkin, I Dukuh
Sakti sedek dané nglindeng, pirenga koné ada anak cerik ngeling, lantas
jagjagina koné kema. Teked sik tongos anaké alit nangis, nglaut koné dané dukuh
matakon, “Cening, Cening, Cening nyén ngelah pianaké, nyén kajak mai dadi
peturu cerik ada dini?”
Mara monto patakon dané Jero
Dukuh Sakti, Radén Mantri ané paling duura lantas nyawis patakon danéné saha
nuturang indik ragané kakutang antuk Ida Sang Prabhu, saha nguningayang indik
ajinidané katangkeb olih kawisayan I Limbur. Ditu kangen pesan koné Jero Dukuh
tekén anaké alit, lantas duduka ajaka ka jeroné di telenging alas, lantas
aturina ajengan. Ida Radén Galuh, wiréh Ida nu masusu, rerehanga koné empehan
kidang, ento koné Ida aturina. Kacritayang Jero Dukuh Sakti kaliwat sayang
tekén anaké alit waluya anggén dané oka sajaan, réh dané tusing madué oka muah
rabi. Anaké alit makatetiga kaicén parab olih dané Jero Dukuh, ané paling duura
kaparabin Radén Semarajaya, ané alitan Radén Jayasemara, muah ané istri
parabindané Radén Galuh Argamanik.
Gelising satua énggal,
kasuén-suén, di subanné pada duur, nuju peteng, lantas dané Dukuh Sakti matur
ring Radén Mantri kekalih muah Radén Galuh, “Déwa, Déwa Radén Mantri kalih muah
Radén Galuh, mangkin I Déwa sampun pada duur, titiang mangkin mapamit ring I
Déwa sami, titiang pacang moktah ka suniatan, sampunang I Déwa makasami angen
ring pasikian titiang! Yéning titiang sampun makaon, sampunang I Déwa kari
malinggih i riki, mrika rereh biang I Déwané. Biang I Déwané sampun kiris pisan,
samaliha ring prabunidané majuljul tain siapé sakadi kuskusan. I rika ring
pasisin alasé puniki sampun cawisang titiang I Déwa prau mas madaging sarwa
mulé, miwah kaula katah, prauné punika linggihin ngrereh Ida I Biang. Samaliha,
titiang ngaturin I Déwa lalang akatih miwah gadung a rancé, gunanipun, yéning I
Déwa mayuda, yén makayun negul meseh, puniki gadungé anggén, yén makayun
mademang lalangé anggén!” Suud matur kéto, lantas Jero Dukuh Sakti moktah.
Sapeninggal dané Jero Dukuh,
buin maninné semeng ngruput koné Radén Mantri sareng ariné makekalih suba
mamargi ngungsi pasisi. Rauh Ida ditu, lantas pendaka koné tekén isin prauné
ento, tur iringa munggah ka prauné. Anaké ento makejang pada bakti ngaula ring
Ida. Di subanné kéto, lantas Ida malayar mailehan nagih numbas anak luh berag
ané nyuun tain siap lamun kuskusané. Salantang lampah Idané malayar, tusing
koné ada anak ngadepin.
Kacrita jani malabuh lantas
Ida di pasisin jagat Daané. Makejang koné anaké bengong mabalih prau mas
macangcang di pasisi. Ditu buin Ida Radén Mantri makatetiga majarwak tekén para
anaké ané rauh ngarsaang numbas anak luh berag ané nyuun tain siap lamun
kuskusané. Ortané kéto dingeha koné tekén I Limbur, lantas ia matur tekén Ida
Sang Prabhu, “Sang Prabhu, Sang Prabhu, di pasisi ada koné prau malabuh meli
anak luh berag buina nyuun tain siap lamun kuskusané. Nah, yan akéto jalan ja
Praméswari adep, lakar gena téh ngubuhin anak kakéto!” Déning sayang Ida Sang
Prabhu tekén Ni Limbur, linggihina koné atur I Limburé. Lantas Ida Sang Prabhu
ngandikain parekané ngadep Ida Sri Praméswari ka pasisi, aji kuda ja nyak anaké
meli. Déning tibanan Ida Praméswari tusing ngajengan, dadiannya kiris pesan
koné Ida, tur tan éling tekén raga gosonga abana ka pasisi. Teked di pasisi,
tumbasa koné tekén Ida Radén Mantri, lantas unggahana ka prauné. Ditu lantas
Ida Praméswari siramanga, salinina wastra, tur tangisina tekén putrané
makatetiga. Di subané Ida éling, suapina koné Ida aturina bubuh, lantas Ida
ngandika, “Éh, Jero, Jero makatetiga olas tani olasé Jeroné ngidupang tiang
sukaan tiang mati tekén idup kéné nemu sengsara”. Mara kéto pangandikanidané,
lantas Ida Radén Mantri makekalih matur, nguningang indik Idané uling pangawit
kanti kayang jani. Ditu lantas Ida Praméswari sareng putrané makatetiga saling
gelut saling tangisin, wiréh éling ring kasengsaran raganidané. Ban lédang
kayun Ida Praméswari kalintang, réh suba kapanggih tekén putrané sami, dadi tan
asué koné Ida sayan kénak, tur raganidané énggal koné pulih waluya kajati mula.
Sesubané Ibun dané kénak,
ditu lantas Ida Radén Mantri makekalih mutusang kayun lakar ngaturang surat ka
puri nangtangin Ida Sang Prabhu mayuda. Daging séwalapatran Radén Mantri sampun
kawacén antuk Ida Sang Prabhu. Sang Prabhu menggah piduka, lantas Ida ngandikaang
I Patih nauhin kaula lakar ngoros Ida Radén Mantri.
Mangkin kacritayang
suba koné kaulanné pada mapunduh sayaga lakar ngrejek Ida Radén Mantri
makekalih. I Gusti Patih ngomanda nganikain panjaké apanga ngrejek Radén Mantri
Semarajaya lan Radén Mantri Jayasemara. Panjaké magrudug lantas ngrejek Radén
Mantri di pasisi. Duaning ida marasa kalilih, ditu koné Radén Mantri makekalih
lantas manahang gadung ané katur olih dané Jro Dukuh Sakti i pidan. Suud kéto,
makejang lantas wang Daané miwah Ida Sang Prabhu mategul.
Sesubané para panjak miwah
Ida Sang Prabhu mategul, Ida Radén Mantri makekalih raris ngapuriang, panggihin
ida koné I Limbur sedek negak di ambéné. Ditu lantas I Limbur katebek antuk Ida
Radén Mantri nganggén don lalang. I Limbur mati prajani, bangkéné lantas
entungang ida di pangkungé, lantas teka koné cicing ajaka liu ngamah bangkén I
Limburé kanti telah. Di subané I Limbur mati, buin koné Ida Radén Mantri
makekalih medal, ditu lantas Ida Sang Prabhu ngidih urip tekén Radén Mantri,
lantas Ida Sang Prabhu muah kaulané makejang kakelésin olih Ida Radén Mantri.
Di subané kelés, lantas Ida Sang Prabhu iringa menék ka prauné tekén Radén
Mantri makekalih. Teked di prauné, dapetang ida koné Ida Sri Praméswari sedek
malinggih sareng Radén Galuh Argamanik. Ditu koné lantas Ida Sang Prabhu nyaup
rabinné, lantas Ida Praméswari bendu tur matbat Ida Sang Prabhu. Mara kéto,
lantas Ida Radén Mantri ané duuran matur ring Ida Sang Prabhu, “Inggih, Ratu
Sang Prabhu, dados Cokor I Déwa jag nyaup anaké istri punika, sapasira ké
punika, kadén punika anaké sané nyuun tain siap lamun kuskusané sané tumbas
titiang ring Cokor I Déwa?”
Mara kéto atur Ida Radén
Mantri Semarajaya, lantas Ida Sang Prabhu nangis sinambi ida nuturang indik
kasujaktian idané, tur tan mari marisesel raga, déning kalambuk kayuné
nglinggihin atur I Limburé. Kacritayang lantas Ida Radén Mantri Semarajaya
kalih Radén Jayasemara kangen ring ajin idané, lantas ida masi nguningang indik
idané duk kari alit kantos ka mangkin. Ida Sang Prabhu nangis wau uning tekén
kawéntenan praméswari kalih putranidané kalapu-lapu, saha tan mari ida
ngaksamaang raganidané ring putra miwah praméswari, tur prajani koné ajak ida
ka purian. Gelisang crita, lantas koné Ida Sang Prabhu maicaang kagunganidané
ring putrané makekalih.
Kacrita jani Ida Radén
Mantri ring Koripan, nuju wengi ida malinggih koné di balé kambangé di taman,
lantas ida mireng raos ngambara, “Cening, Cening Mantrin Koripan, jani suba
teka karman Ceningé, kema jani Cening luas ngaba prau takon-takonang adan muah
gobanné, bunga anggon ngupahang matakon! Buina, lamun ada anak ngupamaang
gustinné bunga cempaka, gustin anaké ento suba dadi lakar rabin Ceningé, tur
Cening lakar masalin goba dadi bojog madan I Dempuawang. Nanging, eda Cening
jejeh, réh mula kéto pakardin Ida Sanghyang Widi, lakar matemuang Cening
marabi. Yén suba mobot rabin Ceningé, sinah Cening lakar buin magoba manusa!”
Amonto koné raosé ané pirenga tekén Ida Radén Mantri Koripan, lantas ida
mantuk. Buin maninné Ida Radén Mantri Koripan tangkil tekén Ajinné, nguningang
raosé ané pireng ida di taman, tur lantas ida mapamit lakar ngumbara
nglinggihin prau ngrereh lakar karmanidané. Mara kéto aturné Radén Mantri, Ida
Sang Prabhu Koripan lédang mirengang, tur lantas ngandikain I Punta Jrudéh
apanga ngiringang Ida Radén Mantri saha para panjak makasami ngrereh lakar
karmanidané. Kéto masi tan mari ida ngicén putranidané bebekelan lebeng matah
acukupan.
Tan kacritanan gelisang
satua, Ida Radén Mantri lantas malayar nuut pasisi. Rauh di pasisin Pajarakané,
manggihin koné ida anak mamancing lantas takénin ida, “Paman, Paman sang
mamancing, désa apa ké né adané?”
“Désa Pajarakan, puniki
wastan ipuné.”
“Yén upamiang sekar, sekar
apa gustin Pamané?”
“Sekar kecubung, kudu putih
boné ngab.” Buin koné Ida Radén Mantri malayar. Rauh di pesisin Singasariné,
buin koné ida manggihin anak mamancing, lantas ida buin matakon, “Paman, Paman
sang mamancing, désa apa né adané?”
“Désa Singasari puniki
wastan ipuné.”
“Yan kadi sekar, sekar apa
gustin Pamané?”
“Sekar bakung, kudu putih
grempiangan.” Wiréh tusing anut buka kapituduh, buin koné ida malayar. Rauh ida
di pesisin Gegelangé, buin koné ida matakén tekén anak mamancing, “Maman, Maman
sang ané mamancing, désa apa ké ené adané?”
“Désa Gegelang puniki wastan
ipuné.”
“Yén upamiang sekar, sekar
apa ké gustin Mamané?”
“Sekar jepun, putih montok
sariné ilang.” Mara kéto panyawis i juru pancing, nglaut koné Ida Radén Mantri
Koripan malayar nuju pasisi ané lénan. Rauh di pasisin jagat Daané, ditu koné
ida buin matakon tekén anak mamancing,”Maman, Maman sang ané mamancing, désa
apa né adana?”
“Désa Daa, punika
wastannyané.”
“Yén kadi i sekar, sekar apa
ja gustin Mamanné?”
“Sekar cempaka, sari ilid
miik ngalub.” Mara kéto pasautné i juru pancing, pramangkin koné ida lantas
dadi bojog putih tur mungil, ditu makejang koné iringanidané manglingin Radén
Mantri Koripan.
Ngantenang makejang
panjakidané ngeling, ditu lantas Radén Mantri Koripan ngandika tekén iringanné,
“Maman Punta Jrudéh muah wargin gelah para panjak ajak makejang, da Maman
ngeling, réh jani gantin gustin Mamané sadia lakar maan anak luh jegég! Yadin
nira jani magoba bojog, buin pidan yén nira suba makurenan, ditu nira lakar
buin magoba jlema tur lakar tulak mawali ka Koripan. Nah, né jani, kaukin nira
I Dempuawang, adep men nira dini! Yén nira tondén payu, tondén ada anak meli,
da pesan Maman ngalahin nira, dini malu nongos ajak makejang!” Mara kéto
pangandikan Ida Radén Mantri, lantas makejang koné panjakidané pada suud
ngeling.
Gelisang satua énggal,
kacrita jani Radén Galuh Daa nyumpena koné ida matemu rabi ngajak anak bagus
macedar, nanging anaké ento jani magoba bojog putih, bisa ngomong jlema kaubuh
ban wang prau tur lakar bisa koné dadi anak bagus. Ditu lantas Ida Radén Galuh
nangkil tekén Ajinné muah rakané makekalih, ngaturin Ida mangda numbasang
bojogé ané ubuha tekén wang prauné lakar anggénida plalian. Ida Sang Prabhu Daa
ngandika, “Béh, Radén Galuh, dadi i déwa cara anak alit papak raosang Cening,
ragané sampun duur, dadi nagih maplalian kakéto? Déning Cening suba duur, keneh
Bapané Cening patut majangkepan tekén rakan Ceningé I Mantri Koripan! Rakan
Ceningé dini makedadua lanang-lanang, pajangkepang Bapa tekén I Cening Galuh
Gegelang muah Singasari, déning Cening mula mamisan tekén ento makejang!” Yadin
kéto pangandikan Ida Sang Prabhu, Ida Radén Galuh tusing ngiring, enu kedeh
pinunas idané apang katumbasang i bojog putih! Déning kéto, lantas Ida Sang
Prabhu ngandikain parekanné ka pasisi meli bojogé putih ento tekén wang prauné.
Di subané bojogé ento katur ka puri, angob Ida Sang Prabhu miwah Radén Mantri
makekalih, réh bojogé ento bisa ngomong muah masolah cara jlema, tur nguningang
déwékné madan I Dempuawang. Bojogé ento lantas kaaturang tekén Radén Galuh di
pagaluhan. Kacrita, Ida Radén Galuh peteng lemah koné tusing taén belas tekén I
Dempuawang tur matingkah manying cara anak marabian ngajak I Dempuawang.
Tan kacritanan,
gelisin satua énggal, déning suba pada caluh, dadi sayan gudip koné I
Dempuawang, ngangsan bani niman Ida Radén Galuh muah mlali susunidané
sambilanga mareraosan. Déning bes sai-sainé kéto, nuju peteng Ida Radén Galuh
merem ngajak I Dempuawang, lantas jamaha koné Ida Radén Galuh tekén I
Dempuawang. Buin maninné, dadi lesu pesan koné Ida Radén Galuh, lantas ida
lunga ka taman ngetis kairing baan I Dempuawang sambilang ida mareraosan.
“Dempuawang , to kenapa
bungut ibané bujuh?”
“Inggih Ratu Ayu, titiang
dados pragina suling ring purian.”
“Dempuawang, to kenapa sih
awak cainé mabulu?”
“Inggih Ratu Ayu, titiang
mabaju sangkelat nénten malapis.”
“Dempuawang, to kenapa liman
ibané démpét?”
“Inggih Ratu Ayu, titiang
nunas jaja kuskus déréng mawajik.”
“Dempuawang, to kenapa jit
ibané bubul?”
“Inggih Ratu Ayu, titiang
negakin pangoréngan déréng masutsut.”
“Dempuawang, dong ulihan
daan awaké!”
“Meneng Ratu Ayu meneng,
payuké bolong kudiang matri.”
“Ririh iba Dempuawang, bakat
dogén ban iba nyautin munyin nirané.” Kéto koné reraosanidané Radén Galuh ajaka
I Dempuawang. Suba jani sanja, mantuk lantas koné ida ka puri pagaluhan.
Kasuén-suén, mobot koné Ida
Radén Galuh. I Dempuawang suud koné lantas magoba bojog, buin mawali kajati
mula dadi Mantrin Koripan. Ditu lantas Radén Mantri Koripan nuturang
saindik-indik raganidané tekén Radén Galuh, sumingkin garjita kayun Ida Radén
Galuh, wiréh ida mula mamingsiki.
Kacrita, Ida Sang
Prabhu miwah Ida Radén Mantri Daa makekalih, mireng Ida Radén Galuh mobot
pagaén I Dempuawang, lantas ida bendu tur érang pakayunané déning putri kalih
ariné marabi ngajak bojog. Lantas ida sareng tetiga ka pagaluhan lakar
ngamatiang I Dempuawang. Mara ida rauh ditu, cingak ida Radén Mantri Koripan
malinggih sareng Ida Radén Galuh, saha nakénang tekén Radén Galuh Daa anaké
sané sareng ajak ida ditu. Ditu lantas Radén Galuh Daa ngaturang indik
kasujatian idané ring aji miwah rakanné. Suba lantas kéto, prajani Ida Sang
Prabhu Daa maputusan makta surat ka Koripan, ngaturin Ida Sang Prabhu Koripan
mangda rauh ka Daa, lakar muncingang Ida Radén Galuh ring Radén Mantri Koripan.
Buin ida mutusang ka Gegelang muah ka Singasari nglamar Ida Radén Galuh
makekalih lakar sibarengan kabuncingang di Daa ring Ida Radén Mantri Daa
makekalih.
Tan critanan, gelisin satua, suba pada adung pangraosé,
lantas Ida Radén Mantri makatetiga apisan kabuncingang ring Radén Galuh
makatetiga, tur karajegin antuk Ida Sang Prabhu Koripan, Gegelang, miwah
Singasari.
Kacrita ada
katuturan satua anak cerik madan I Raré Angon. Kadanin I Raré Angon, wireh
satekané uli masekolah, ia setata geginané ngangonang ubuh-ubuhan
minakadinnyané sampi, kebo, jaran, miwah kambing sadina-dina uling cerik. Apang
tusing med nongosin ubuh-ubuhan ané itep ngamah di pagpagané, I Raré Angon
ngisinin waktu luang sambilanga ngambar di tanahé, yén napkala ia engsap ngaba
buku gambar. Sabilang teka uli masekolah, I Raré Angon tusing engsap tekén
geginané ané pedumanga tekén reramané. Keto masi ia tusing engsap tekén
swadarmané dadi murid, malajah sadina-dina. Tas sekolahané ané misi buku
nutugin ia ngangon. Kenyel mamaca buku, anggona nylimurang kiap, I Raré Angon
nglaut ngambar. Cacep pesan koné ia ngambar wayang, pemandangan, muah ané lénan
kanti ngon timpal-timpalné sekaa ngangoné.
Katuju dina anu,
sambilanga nongosin sampi ngambung, I Raré Angon iseng-iseng koné ngambar anak
luh di tanahé. Mara suud ia ngambar, tlektekanga gambaré ento, “Mimih déwa ratu
adi kené jegég gambar anak luh ténénan? Nah, eda suba usapa pedalem i déwék
ngusap.” Kéto koné kenehné I Raré Angon. Gambaré totonan adanina koné baan I
Raré Angon I Lubang Kuri.
Lanturang crita,
kocap Ida Anaké Agung sedek malila cita ngrereh burung di cariké. Gelisin
satua, mangkin rauh ida sig tongos I Raré Angoné ngangon, tur kapanggihin olih
ida gegambaran anak istri jegég pesan. Angob koné Ida Anaké Agung ngaksi
gambaré ento, saha ida nauhin para pangangoné makejang. “Cerik-ceriké, nyén ané
ngaé gambaré ené?”, kéto pitakén ida tekén para pangangoné. Ditu pangangoné
ngaturang ané ngambar ento tuah I Raré Angon.
Mara kéto pangangken
cerik-ceriké, ditu lantas ida ngandika tekén I Raré Angon, “Raré Angon, saja
cening ngaé gambaré ené?”. Kacawis lantas baan I Raré Angon, “Inggih yakti
titiang.” Malih matakén Ida Anaké Agung, “Dija cening taén nepukin anak luh
buka kéné, orahang tekén gelah!” “Titiang matur sisip Ratu Anak Agung, tan
wénten pisan titiang nahen manggihin jadma marupa asapunika.” “Men, dadi cening
bisa ngaé gambar I Lubang Kuri?”
Matur malih I Raré
Angon sada takut, “Punika sangkaning titiang ngawag-ngawagin, Ratu Anaké
Agung.” Mara kéto pangakuné I Raré Angon, Ida Anaké Agung tusing koné ngega
aturné I Raré Angon, tur ida mabaos, “Ah, gelah sing ngugu, kema alihang gelah
I Lubang Kuri, yan cening tuara nyidayang, mati palan ceningé!” Kéto Ida Anaké
Agung ngancam I Raré Angon.
Mara kéto
pangandikan Anaké Agung, ibuk lantas kenehné I Raré Angon saha ngeling sigsigan
nglaut ia mulih, sampiné kutanga di pangangonan. Teked jumahné, takonina koné
ia tekén méménné, “Kenapa ja cening dadi ngeling?” Tuturanga lantas undukné
kapandikayang ngalih I Lubang Kuri tekén Ida Anaké Agung. Mara kéto pasautné I
Raré Angon, méménné bareng sedih minehin unduk pianaknyané.
Kacrita, jani
petengné mara I Raré Angon sirep, lantas ia ngipi, ngipiang katedunin olih Ida
Betara. Di pangipian, Ida Betara koné ngandika tekén déwéknyané I Raré Angon
kéné: “Cening Raré Angon, eda cening sedih, ené rurungé ngaja kanginang tuut,
sinah tepuk cening I Lubang Kuri!” Tuah amonto pangandikan Ida Betara tekén I
Raré Angon énggalan ipun enten.
Mani semenganné,
tuturanga lantas ipianné tekén méménné, tur nglaut ia morahan lakar luas ngetut
buri pangandikan Ida Betara buka isin ipianné. Répot méménné ngaénang bekel. Di
subané pragat, lantas I Raré Angon majalan. Pajalanné ngaja kanginang, nganti
joh pesan koné ia majalan. Pajalanné tuun gunung menék jurang, megat-megat
pangkung, grémbéngan, ngliwatin margi agung, sagét nepukin lantas ia padukuhan.
Di padukuhan,
kacritayang I Raré Angon lantas singgah sik jeron dané Jero Dukuh. Jero Dukuh
nyapa, “Sapasira Jero Alit, dados mariki paragayan?” Masaut I Raré Angon,
“Inggih titiang I Raré Angon, mawinan titiang mariki, titiang ngutang déwék,
sané mangkin titiang nunas ica ring jeroné genah madunungan!”
“Nah, dini cening
nongos, apang ada ajaka adin ceningé, pianak Bapané dini makeengan!” Jero Dukuh
ngelah koné oka istri bajang adiri. Kacrita suba makelo I Raré Angon madunungan
sik jeron Dané Dukuhé, ditu lantas atepanga koné ia ngajak okan danéné. Sedek
dina anu, morahan koné I Raré Angon tekén Jero Dukuh. “Tiang matur ring Jero
Dukuh, mawinan tiang rauh mariki ngutang-ngutang déwék, tiang kapandikayang
antuk Ida Anaké Agung ngrereh anak luh sané madan I Lubang Kuri. Kedeh pisan
pakayunanidané, yan tiang tuara nyidayang ngrereh tur ngaturang ring ida tiang
pacang kapademang antuk Ida.” Mara kéto pasadok I Raré Angon, ditu lantas dané
Jero Dukuh masaur, “Eda cening kéweh, Bapa matujuin cening tongos I Lubang
Kuriné, ditu di muncuk gunungé kaja kangin. Ditu suba tongosné cening, nanging
sengka pesan pajalané kema, krana I Lubang Kuri kagebag baan soroh buroné ané
galak-galak, mapangka-pangka tongos gebagané.”
Sesubanné I Raré Angon
kapicain tongos ngalih anak istri ané madan I Lubang Kuri, nglaut koné ia
kapicain soroh buron ané ngebag I Lubang Kuri tekén dané Jero Dukuh. Baos Jero
Dukuh: “Ané tanggu betén macan pageréng, ané baduuran soroh lelipi né
gedé-gedé, ané tanggu duur raksasa dadua luh muani, ento pangalang-alang anaké
kema ngalih I Lubang Kuri”, kéto Jero Dukuh nerangang tekén I Raré Angon. Buin
dané Jero Dukuh ngimbuhin, “Yadiapin kéto, ené Bapa maang Cening manik sesirep,
apang prasida Cening nganteg ka puncak. Padé di malipetané Cening lantas
katangehang, pét ubera Cening tekén raksasané, ené buin Bapa maang manik
pangalang-alang; manik tiing, manik blabar, manik api, anggon ngentungin i
raksasa. Yan ento tuara nyidayang, ené manik atmané entungin, pedas i raksasa
mati. Nah, kema Cening majalan, eda Cening sumanangsaya!”
Mara kéto baos dané Jero
Dukuh, nglaut majalan koné I Raré Angon ngaba manik liu pesan. Suba neked di
bongkol gunungé, tepukina koné macan pageréng, entungina lantas manik sesirep.
Ditu pules lantas macané makejang. Buina mara ia majalan ngamenékang, nepukin
koné ia lelipi gedé-gedé, buin koné entungina sesirep. Pules koné lelipiné
makejang. Mara I Raré Angon ngamenékang, siduur, tepukina raksasa dadua luh
muani nglicak tusing bisa ngoyong. Ditu buin entungina baan manik sesirep,
pules maka dadua raksasané ento.
Suba pada pules gebagané
makejang, prasida lantas I Raré Angon katemu tekén I Lubang Kuri. Ngon I Raré
Angon tekén warnan I Lubang Kuriné, sajaan patuh buka goban gegambarané ané
gambara di pangangonan. Suba makelo kamemegan, I Raré Angon lantas nuturang
unduk déwékné nganti teked di tongos I Lubang Kuriné, sing ja ada lén krana ia
kautus olih Anaké Agung. Ajakina lantas I Lubang Kuri ka negara, bakal katur
tekén Ida Anaké Agung. Mara kéto pangidih I Raré Angon, I Lubang Kuri satinut.
Gelisin crita,
majalan lantas ajaka dadua nganuunang. Mara sajaan neked basa tengahang
gunungé, bangun koné raksasané maka dadua, pagelur nutug I Raré Angon. I Raré
Angon ngéncolang majalan, sakéwala i raksasa énggal pesan nutug pajalanné I
Raré Angon. Suba paek i raksasa, I Raré Angon lantas ngentungin raksasané ento
manik tiing. Dadi prajani ada tiing ategal melat pajalan i raksasané. Tiinga
tusing dusa baan i raksasa, tuuka kanti lulus bah bedég punyan tiinga kajekjek.
Ditu buin koné entungina manik blabar baan I Raré Angon raksasané ento. Dadi
prajani ada blabar endut, masi tuuka dogén tekén i raksasa. Buin lantas
entungina manik api, dadi api makobar-kobaran melat pajalan i raksasané. Ento
masi tusing nyidaang ngalangin pajalan i raksasa ngepung I Raré Angon.
Jani kacrita suba paek pesan
koné i raksasa ada di durin I Raré Angoné, kadi rasa ia suba maekin mati kauluh
tekén i raksasa totonan. Inget koné ia tekén déwékné enu ngelah manik buin
abesik, manik atmané ento lantas entungina i raksasa, mati lantas i raksasa
makadadua.
Gelisang satua, I Raré Angon
ajaka I Lubang Kuri jani suba neked di jeron Jero Dukuh. Katuturan koné
pajalané ajaka dadua suba peteng mara neked ditu. Katuju dané Jero Dukuh sedeng
matutur-tuturan ajaka okanné. “Om, Swastyastu, jero Dukuh”, kéto abetné I Raré
Angon. “Om Swastyastu, yé i cening Raré Angon suba teka, kénkén rahayu pajalané
Ning?”, kéto dané Jero Dukuh nyawis sapetekan I Raré Angon.
Suba koné onyang
negak, suba pada maan ngidih téh anget maimbuh séla malablab, ditu dané Jero
Dukuh mabaos tekén I Raré Angon, “Nah, Cening Raré Angon, buin mani semengan
kema suba Cening mulih aturang I Lubang Kuri tekén Ida Anaké Agung. Ené, adin
Ceningé I Luh, titipang Bapa tekén Cening, ajak ia bareng mulih kumah Ceningé,
bareng ajahin sapratingkah anaké makrama di negara!” I Raré Angon sairing baos
dané Jero Dukuh, tumuli ngaturang suksma ring Jero Dukuh.
Kacrita mani
semenganné di subanné I Raré Angon, okan Jero Dukuhé, muah I Lubang Kuri
mapamit, lantas ajaka onya makalah uli padukuhan, tumuli makejang nyakupang
tangan tekén dané Jero Dukuh. Jero Dukuh mabaos, “Majalan Cening, dumadak
mangguh karahayuan di jalan-jalan, selamet Cening teked ka negari!” Pajalanné
ngamulihang menék jurang tuun pangkung. Tusing marasa kenyel, mara nyaluk
peteng, saget suba teked I Raré Angon jumahné. Kendel pesan koné méménné. “Duh,
rauh Cening pianak Mémé, pitahen Mémé Cening lakar tuara sida malipetan”. Répot
méménné ngebatang tikeh muah ngaénang yéh anget anggona nyeduhang téh tamiunné.
Di subanné pada mategtegan,
ditu lantas I Raré Angon nyatua, nuturang pajalanné luas ngalih I Lubang Kuri,
tur maan kurenan okan Jero Dukuh Sakti. Ditu buin maweweh-weweh liang keneh
méménné I Raré Angon saha tan mari ngaturang suksma ring Ida Hyang Widhi. Buin
maninné pasemengan gati koné I Raré Angon ka puri ngaturang I Lubang Kuri.
Angob maduluran brangti kayun Ida Anaké Agung tekén I Raré Angon, wiréh
nyidayang ngalih I Lubang Kuri.
Sesubanné I Raré Angon
nyidayang ngaturang I Lubang Kuri ka purian, makayun-kayun Ida Anaké Agung.
“Yan tusing jlema sakti, tuara nyidayang apa ngalih I Lubang Kuri. Yén jlemané
ené baang idup, pedas kagungan i déwéké lakar juanga, sinah rered kawibawan
déwéké. Nah, jani lakar rincikang daya apanga prasida bakat kapatianné I Raré
Angon”, kéto koné pikayun Ida Anaké Agung ring pikayunan.
Ditu lantas Anaké Agung
nganikain I Raré Angon apanga ngrerehang ida macan, “Cai Raré Angon kema Cai
buin luas, alihang anaké buka gelah macan, dot pesan gelah apang nawang macan.
Nah, kema Cai énggal-énggal majalan!”
Mara kéto pangandikan Ida
Anaké Agung, ngembeng koné yéh paningalané I Raré Angon, wiréh suba ngrasa
tekén déwék kaupayain baan Anaké Agung. Mapamit lantas ia budal.
Gelisang satua énggal, suba
neked jumah, matakon lantas kurenanné tekén I Raré Angon, “Beli, kénkén ja dadi
masebeng sedih, anak kénkén di puri? Apa beli dukaina tekén Anaké Agung? Nah té
orahang kapining tiang, nyén nawang tiang prasida matetimbang kapining baat
keneh beliné?
Masaut I Raré Angon, “Kéné
adi, sinah suba baan beli Anaké Agung pedih pesan tekén beli. Suba beli
nyidayang ngalih I Lubang Kuri, jani buin beli kapangandikayang ngalih macan.”
Masaut kurenanné, “Yan
bantas akéto, eda beli sanget ngéwehang, né tiang ngelah manik astagina, paican
dané i bapa. Jani tiang ngadakang macan. “Manik astagina, apang ada macan!”,
prajani koné ada macan gedé gati. Nah, kema suba beli ka puri tegakin macané
ené, aturang tekén Ida Anaké Agung!” Tegakina lantas macané ento ka puri. Teked
di puri, sedek Anaké Agung katangkilin olih panjakidané. Ditu makejang anaké
ané tangkil serab malaib, jejeh pati kaplug palaibné. Ida Anaké Agung
pramangkin jejeh ngetor wau nyingakin macan ané galak tur mamunyi
gruéng-gruéng.
“Gediang-gediang!” Keto
pangandikan Anaké Agung sambilang ida malaib ngapuriang. Gedianga koné lantas macané
ento tekén I Raré Angon, tegakina abana mulih. Teked jumahné macané ento lantas
pastuna tekén kurenanné apang dadi lesung, dadi lantas macané ento lesung.
Buin maninné, buin
koné I Raré Angon kaséngin ka puri, ngandika Anaké Agung tekén I Raré Angon,
“Cai Raré Angon, kema gelah alihang naga, yan cai tondén maan naga, da cai
malipetan mulih!”
Ngiring koné I Raré
Angon, lantas ia mapamit budal. Teked jumahné morahan koné ia tekén kurenanné.
Ditu lantas kurenanné nyemak manikné. “Manik astagina apang ada naga!” Ada koné
lantas naga gedé pesan, tegakina lantas nagané tekén I Raré Angon ka puri.
Ngokok koné nagané ento salantang jalan. Suba neked di bancingah, nglépat ikut
nagané bakat pentala koné candi bentaré, aas candi pamedal Ida Anaké Agung.
Anaké di bancingah pada pablesat malaib, takut tekén naga.
Ida Anaké Agung mara mireng
orta dogén suba ida ngetor, saling ké ngaksinin, méh ida lemet prajani.
Kapangandikayang lantas I Raré Angon ngediang nagané ento. Mulih lantas I Raré
Angon negakin naga. Teked jumahné nagané ento lantas pantuna tekén kurenanné
dadi lu.
Kacrita Ida Anaké Agung
angob pesan tekén kasaktian I Raré Angoné. Buin maninné lantas I Raré Angon
kandikayang ngalih tabuan sirah. Ditu lantas kurenanné ngadakang tabuan sirah,
ambul guungané gedén umahné, buina nedeng benbena, pagriyeng inanné
galak-galak. Ento koné téngténga tekén I Raré Angon abana ka puri.
Suba neked di puri,
pesu makejang inan tabuanné, sahasa ngrebut ngacelin Ida Anaké Agung. Ida Anaké
Agung lantas nyelé ati, angganidané beseh makaukud. Suba suud ngacelin, tabuané
lantas nambung. Ditu Ida Anaké Agung tusing mrasidayang ka pamreman, raris
karampa angganidané olih para pangabihnyané. Upas tabuané nyusup ka anggan Ida
Anaké Agung kanti ida tuara méling tekén raga. Buin maninné lantas ida néwata.
Makuug tangisé di jero puri tan papegatan. Sasampun Ida Anaké Agung séda, I
Raré Angon lantas ka purian ngalih I Lubang Kuri tur lantas ajaka mulih
kumahné. I Lubang Kuri lantas anggona kurenan.
Kacrita sesédan Ida Anaké Agung, kasub pesan koné
kasaktianné I Raré Angon. Yadiastun ia sakti sakéwala I Raré Angon tusing taén
sigug kapining anak lén. I Raré Angon setata mapitulung tekéning anak lara ané
ada di guminné. Ento makrana makelo-kelo I Raré Angon lantas kadegang Agung
baan panjaké. Sasukat I Raré Angon madeg Agung panjaké trepti, lingkungané
bresih; tusing taén ada banjir, tusing taén ada grubug muah sakancan isin
guminé pada asah-asih lan asuh.
Kacritayang ring desa anu
kocap wénten anak istri daa tua, mawasta Ni Daa Tua. Ipun, sakadi wastané
sampun tua, samaliha idup nglintik néwék, nénten madrebé nyama braya, magenah
ring pondok malit tur abungkul. Mungguing pakaryannyané ngrahina wantah ngrereh
saang ka telenging wanané. Palimunan Ni Daa Tua sampun bangun raris majalan
ngrereh saang, sampun sore méh di asapunapiné kantos dalu wau ipun malipetan
saking alasé. Bénjang semeng, wau kocap saangé punika kaadol ka pasar.
Asapunika sadina-dina pakaryan Ni Daa Tua. Dadosnyané, nyabran kalih rahina
kocap ipun ngadol saang. Yadiastun asapunika, santukan ipun madaar padidiana,
taler cukup pikolihané saking ngadol saang punika anggénipun ngupapira
padéwékan, di asapunapiné taler prasida masisa akidik. Kacritayang, Ni Daa Tua
kocap madué pisaga, mapungkusan Pan Bergah. Pan Bergah makéh pisan madrebé
pianak luh muani. Geginan Pan Bergah taler pateh sakadi Ni Daa Tua ngrahina
ngrereh saang ka alasé. Santukan ipun anak muani, tur bajangan ring Ni Daa Tua,
dadosipun makéhan manten Pan Bergah prasida negen saang ka pakubonannyané
imbangang ring Ni Daa Tua. Samaliha, Pan Bergah ngrahina prasida ngadol saang
ka pasar. Yadiastun asapunika, wiréh Pan Bergah madaar ajaka sareng makéh,
seringan taler pikolihanipun saking ngadol saang kekirangan antukipun nunas. Di
asapunapiné sakayanipun mung cukup kaanggén nunas beras. Duaning asapunika,
sering taler kulawargan Pan Bergah nunas ajengan manten nénten wénten gohnyané.
Nanging, pianak kalih somahnya nénten makéh tuntutan, ipun nyuksemayang pisan
suécan Kawiné. Yadiastun asapunika kawéntenan kulawargan Pan Bergah, sakadi
sasonggané bukit johin, katon rawit, Ni Daa Tua tan mari idepnyané iri ring Pan
Bergah. Sané dados dasar ipun iri tan lian duaning Pan Bergah prasida makéhan
negen saang, tur ngrahina prasida ngadol saang ka pasar.
Kacritayang nuju wengi, Ni
Daa Tua rauh saking ngrereh saang, kocap ipun negak ring ampik meténnyané saha
tan mari ngrimik padidi, “Dong, sajaan ja Widiné, mabaat-baatan sajan mapaica.
Pan Bergah sai-sai nyidaang ngadep saang, i déwék wah ngapuan nyidaang madagang
tur bedikan maan pipis. Yén idéwék dadi anak muani bajang, kénkén ya demen
atiné.” Wau wus Ni Daa Tua ngrengkeng kadi punika, kancit wénten rauh anak
istri sampun lingsir pisan, saha mabaos ring Ni Daa Tua, “Nyai Daa Tua, eda
nyai ngrengkeng ngorahang Widiné mabaat-baatan mapaica, anak mula asah antuk
Ida. Yén nyai makeneh dadi anak muani bajang, misi pinunas nyainé.” Asapunika
pajar anaké jada punika, ngraris ical. Sapeninggal anaké jada punika, kocap Ni
Daa Tua pramangkin dados anak muani bajang. Duaning sampun kadagingan kadi
idepnyané, garjita pisan idepnyané Ni Daa Tua. Déning ipun sampun prasida dados
anak muani tur siteng, prasida ipun makéh negen saang, tur ngrahina taler
prasida ngadol saang ka pasar. Kacritayang mangkin ipun sampun makéh madué
jinah, raris ipun ngrereh kurenan.
Sasampun ipun makurenan,
kasuén-suén, kocap ipun makéh madrebé pianak luh muani. Duaning asapunika,
kocap méweh pisan ipun ngrereh pangupajiwa anggénipun ngupapira pianakipuné,
réh jinah pamelin saangé setata kirangan tunasipun sareng sami.
Sedek dina anu, ri sedek
ipun ngadol saang ka pasar, sasampun saangnyané laku, ngraris ipun ngindeng. I rika
ipun bengong, ngon ngantenang sudagaré ngadol sarwa sané melah-melah. Tumbuh
kocap manahnyané iri, nglaut ipun ngéncolang mulih ka pakubonan. Rauh ring
pakubonan, malih kocap ipun ngrengkeng, “Béh, Widiné mabaat-baatan gati
mapaica. Sudagaré aji ia luh madagang, liu-liu maan pipis. I déwék kanti bubul
baongé negen saang, masi kuangan dogén dedaaran. Yén i déwék icéna dadi
sudagar, kénkén ya demené.” Asapunika kocap ipun ngrengkeng padéwékan. Tan
panaen, kocap malih rauh anaké jada sané dumun naenin panggihipun saha mabaos,
“I pidan nyai suba tuturin, sing baang ngrengkeng, ngorahang Widiné
mabaat-baatan mapaica, jani masi buin nyai ngrengkeng kéto. Nah, yén cai
makeneh dadi sudagar, misi pinunas cainé.” Asapunika kocap baos anaké jada
punika, ngraris malih matilar tur ical.
Gelisin crita, sampun sué
ipun dados sudagar. Kocap, kantos sampun sugih pisan ipun, nénten kirang
punapa-punapi. Kacritayang ri sedek ipun madolan ring pasar, kocap wénten rauh
Pepatih Agung sané nyéngcéngan panegara ring wawengkon ipun maurip. Kacritayang
Pepatih Ida Sang Anyakrawerti sedeng malelunganan, nyelehin panjakidané sané
wénten ring panepi siring jagat punika. Wiakti kawéntenan sang maha patih kadi
wibawan Ida Bhatara Wisnu ri sedeng nglinggihin Garuda, kabinawa pisan. Napimalih
makéh bala sonané ngiringang. Busana sarwa éndah, mawit saking sutra gegilihan
wiakti ngangobin manah sang ngantenang. Samaliha, iringan Patih Agungé sami
makta tumbak, tulup, minakadi taler gegawan sang bala sami kabakta ka jaba,
sumingkin mawibawa bala sonané.
Kawibawan Sang Maha
Patih Agung sané kairingang olih para tanda mantri ngawinang malih kosekan
tangkah I Sudagar duaning wénten manah ipuné mapairian ring Ida Sang Maha
Patih. Wiakti I Sudagar manusa momo, yadiastun amunika sampun pasuécan Ida
Hyang ring padéwékannyané, ri tatkala manggihin wicara sané tiosan mabalik
malih manahipuné tur malih ngrengkeng kadi puniki: “Béh, kuangan dogén
pinunasé, Yén buat paican Widiné a janian téh, i déwék jani suba madan sugih
gati, asing ada anak ngadep dini di peken, nyidayang déwéké meli. Nanging, enu
masi lacur yan rasayang i déwék padéwékané, wiréh tusing ngisi panjak kadi
anaké agung di purian. Yén jani icéna dadi Pepatih Agung, kénkén ya demené?,
pipis liu, ngelah panjak masi liu.” Déréng wénten apakpakan basé I Sudagar
ngrimik kadi ring ajeng, kagiat malih rauh anaké odah sané dumun naenin asung
ring pasikian I Sudagar punika. Anaké odah punika ngawéntenan baos kadi puniki:
“Nah, cai sudagar, maisi buin pinunas cainé kadi pakrimik cainé i busan.” Wus mabaos
kadi punika anaké lingsir punika raris mur tanpa bekas.
Kacritayang malih I
Sudagar, kocap, sesampun wénten bebaosan kadi punika, tan asué ipun nyantosang
pasuécan Hyangé sagét ipun polih dedauhan mangda tangkil ka puri. Ring purian,
I Sudagar kaadegang dados Pepatih Agung tur kapicain panjak makwéh pisan. Kadi
ngipi lemah yan upamiang kawéntenan ipun I Sudagar, tan pasangké sagét ipun
dados patih saha biuhing bala wadua.
Sesampun dados
Pepatih Agung, malih wénten sané nyantulin manahnyané sangkaning kari wénten
sané baduuran. Duaning asapunika, raris metu paidepannyané mangda prasida dados
Agung. Pinunasnyané kocap malih kadagingan. Tan asué I Patih Agung sampun
nyakrawerti dados Ratu wibuhing brana miwah bala wadua. Malih sesampun nyeneng
dados ratu nénten lédang pakayunané duaning makuéh wénten para ratu sané
nyakrewerti ring jagaté. Pikayunan iri kari ngliput anggan anaké agung,
turmaning malih ida mapinunas ring Ida Sang Hyang Widi mangda kadagingan,
“Inggih Ratu Sang Hyang Widhi, mungpung palungguh Betara suéca ring titiang,
mangkin mangda malih palungguh Betara nglinggihin pinunas titiangé. Mungguing
pinunas titiangé mangkin mangda prasida titiang ngaonang para ratuné sami,
mangda titiang néwék ngodagang jagaté sami saduur tanah sabetén langit. Samaliha,
Ratu Sang Hyang Widi banget pinunas titiang mangda Ida nénten malih ngwasa-wasi
jagaté ring madia pada, kanggéang suargané manten druéang!” Asapunika pinunas
ida anaké agung majeng ring Ida Sang Hyang Widi.
Ri wus mapinunas
kadi ring ajeng, tan asué Ida Anaké Agung nedunang kaulanidané sami saha sikep,
pacang magegebug ring para ratuné ring madia pada. Gelisin crita, jangkep
sampun pawarah-warah idané ring para baudanda tanda mantriné pacang lunga
magegebug. Pamargan idané mayuda yukti-yukti nénten anut ring swadarmaning
darma yuda. Sami para baudanda kapandikayang majejarah, ngubat-abit sahananing
sané kapanggih, samaliha kantos marikosa istri-istriné sané kapanggih.
Tan critanan
gelising crita, sampun makéh kocap para ratuné kaonang ida ring payudan.
Yadiastun sampun labda karya pamargan ida magegebug, sakéwanten kari wénten
asiki Ida Sang Prabhu sané nénten prasida antuk ida ngaonang. Sané mangkin, ri
tatkala wengi sesampun mararéan yudané, kacritanan ri sedek Ida Sang Prabhu
merem ring pasraman, déréng majanten ida makolem sagét malih rauh anaké jada
sané dumun saha baos, “Ih cai Anak Agung loba, buat pinunas cainé mantuk ring
Ida Sang Hyang Widi liunan suba kalinggihan. Kéwala pinunas cainé apang prasida
cai padidian ngodagang guminé sabetén langit saduur tanah, ento sing lakar
kalinggihan, réh bes sanget ngulurin keneh loba, jéla iri ati padéwékan cainé.”
Asapunika kocap panguman saha pamatbat anaké jada punika ring Ida Anaké Agung.
Taler sausan mabebaosan sada bangras kadi punika, kocap, malih anaké jada
punika ical tanpa wekas.
Yukti-yukti kadi pamastu dahating sidi baos anaké jada
punika, duaning nénten asué sesampun anaké jada punika késah saking Ida Anaké
Agung, tan pasangkan wénten sabeh bales maduluran kilap-tatit tan pararéan.
Kelép-kelépé kabinawa pisan kadulurin taler antuk suaran krébék-klepug saling
sautin. Sami para panjak idané ajerih turmaning pati lapu ngruruh genah ngetis.
Makéh taruné ageng keni sander krébék kantos puun sengeh daunnyané, ambu angit
maimpugan ngébekin buana ngawinang sami kaulanidané pakraik ngruruh genah
masayuban. Krébéké taler nyander pasraman Ida Anaké Agung kantos puun, taler
kacritayang Ida Anaké Agung tan luput tur keni sander krébék kantos puun sengeh
layonidané. Asapunika, kojarannyané sang sané mapikayun loba tur jéla iri ati.
Ada reko anak madan Pan
Balang Tamak, maumah di désa anu. Kacrita ia sugih pesan tur ririh makruna,
muah tra nyak kalah tekén pada timpalné di déśa totonan. Baan té saking kruna
daya upayané anggona ngamusuhin déśané. Yén upamaang dayan Pan Balang Tamaké,
patuh buka bun slingkad lutungé, baan saking beneh. Ento kranané Pan Balang
Tamak sengitanga baan désané. Yén tuah dadi baan désané, apanga ia makisid
wiadin mati apanga sing ada enu nongos di désané totonan. Baan té tra ada
mintulin pagaén désané, bakal ngaénang dosan Pan Balang Tamaké ento.
Di sedek dina anu paum
désané bakal nayanang Pan Balang Tamak, mangdéné ia kena danda. Lantas
panyarikan désané nundén ngarahin Pan Balang Tamak, kéné arah-arahné, ”Ih Pan
Balang Tamak, mani semengan mara tuun siap, désané luas ka gunung ngalih kayu,
bakal anggon menahin balé agung. Nyén ja kasépan, bakal danda.” Kéto arah-arahé
tekén Pan Balang Tamak.
Kacarita maniné semangan
mara tuun siyap, lus désané makejang, nanging Pan Balang Tamak masih enu jumah
padidian, krana ia ngantiang siapné tuun uli bengbengané. Makelo ia ngantiang,
tondén masih siapné tuun. Ada jenengné makakali tepet, mara siapné tuun uli di
bengbengané, ditu mara ia majalan, nututin désané luas ngalih kayu ka gunung.
Tondén makelo ia majalan, tepukina krama désané suba pada mulih negen kayu,
dadi Pan Balang Tamak milu malipetan. Kacrita suba neked jumah, lantas désané
paum, maumang Pan Balang Tamak lakar kena danda, krana ia tuara nuutang
arah-arahé. Ditu laut désané nundén ngarahin Pan Balang Tamak.
Kacrita Pan Balang Tamak
suba teka, lantas klihan désané makruna, ”Ih Pan Balang Tamak, jani cai kena
danda. Masaut panyarikan désané, ”Ento baan cainé tuara ngidepang arah-arahé
ngalih kayu ka gunung.” ”Mangkin, mangkin jero panyarikan, sampunang jeroné
ngandikayang titiang tuara ngidepang arah-arahé, déning kénten arah-arahé ané
teka tekén titiang: désané mani semengan mara tuun siap bakal luas ka gunung.
Déning tiang ngelah ayam asiki buin sedek makaem, dadi makelo antiang tiang
tuunné uli di bengbengané. Wénten manawi sampun kali tepet, mara ipun tuun.
Irika raris titiang mamargi, nuutang sakadi arah-arahé ané teka tekén tiang.
Éngken awanan tiangé kena danda?” Kéto munyin Pan Balang Tamaké, dadi désané
sing ada ngelah keneh nglawan paksanné Pan Balang Tamak.
Kacrita buin maninné Pan
Balang Tamak karaahin ngaba sengauk, bekel menahang balé agung. Pan Balang
Tamak ngaba sanggah uug ka pura désa sambilanga makruna kéné, ”Ené sanggah uug,
apanga benahanga baan désané.” Dadi engon désané ngenot abet Pan Balang Tamaké
kéto. Baan kéto masih tan sah keneh désané bakal ngaénang salah Pan Balang
Tamaké.
Maninné Pan Balang Tamak
kaarahin maboros ka gunung. Kéné arah-arahé, ”Mani désané maboros, apanga ngaba
cicing galak. Nyén ja tuara ngelah cicing galak, lakar kena danda.” Kéto
arah-arahé arah-arahé ané teka tekén Pan Balang Tamak. Krama désané suba pada
yatna, néné tuara ngelah cicing galak, pada nyilih. Yén Pan Balang Tamak ngelah
kuluk bengil aukud buin tuara pati bisa malaib.
Kocap buin maninné las
désané maboros, tur pada ngaba cicing galak-galak, ngliwat pangkung ngrémbéngan
dalem-dalem. Yén Pan Balang Tamak majalan paling durina pesan sambilanga
nyangkol cicingné. Mara ia neked sig ngrémbéngé, sing dadi baana ngliwat,
lantas ia ngaé daya apang mangdén désané teka nyagjagin ibanné, laut ia
jerit-jerit. ”Bangkung tra gigina, bangkung tra gigina.” Mara dingeha baan
désané, kadéna timpalné nepukin bangkung, lantas pada nyagjagin. Mara neked
ditu enota Pan Balang Tamak jerit-jerit, lantas takonina: ”Apa kendehang Pan
Balang Tamak?” Masaut Pan Balang Tamak, kéné pasautné, ”Pangkung tra ada
titina.” Béh, sengap déśané, belog-beloga baan Pan Balang Tamak. Payu baangina
titi, gantin Pan Balang Tamaké tuara kena danda. Kacrita suba neked di alasé,
lantas déśané pada ngandupang cicingné ka tengah beté, ada né ngepung kidang,
ada ngepung céléng, ada ngepung manjangan, ada ngongkong bojog sig punyan
kayuné. Yén Pan Balang Tamak kelad-kelid sambilanga nyangkol cicingné mara
neked punyan kétkété. Lantas entunganga cicingné ka punyan kétkété. Ditu
koang-koang cicingné ngengsut, tuara bisa tuun, tra bisa menék, laut Pan Balang
Tamak masaut: ”Ih jero déśa, tingalin cicing tiangé ngraras ka punyan kétkété.
Nyén déśané ngelah cicing galak buka cicing tiangé? Jani tiang nandain déśané,
baan déśané sing ada ngelah cicing galak buka cicing tiangé.” Kéto munyin Pan
Balang Tamaké, dadi déśané sing ada bisa masaut, payu kenaina danda baan Pan
Balang Tamak. Suba koné kéto lantas pada mulih maboros.
Kacrita maninné buin
karahin Pan Balang Tamak, yén déśané mani sangkep di bale banjaré. Mara Pan
Balang Tamak ningeh arah-arahé kéto, lantas ia ngaé jaja uli injin, bakal
anggona melog-melog déśané. Maninné makikén sangkep, lantas Pan Balang Tamak
ngaba jaja uli injin, mapulung-pulung amun tain cicingé tekén yéh, laut
pejang-pejangina sig sendin balé banjaré muah kecirina tekén yéh. Nyén ngadén
tra tain cicing?
Kacrita suba pepek déśané,
lantas Pan Balang Tamak mauar-uar, kéné munyiné, ”Ih jero makejang, nyén ja
bani naar tain cicingé totonan, tiang ngupahin pipis siu.” Masaut panyarikanné,
”Bes sigug abeté mapeta, ento nyén nyak ngamah tain cicing? Indayang cai
ngamah. Lamun bani, icang ngupahin pipis siu.” Mara kéto lantas pelen-pelena
baan Pan Balang Tamak, dadi cengang déśané ngiwasin Pan Balang Tamak bani
ngamah tain cicing. Puputné payu déśané dendaina sin baan Pan Balang Tamak.
Déning kéto mawuwuh-wuwuh brangtin déśané muah tan sah bakal ngaénang daya
upaya, manang dané Pan Balang Tamak mati wiadin kena danda.
Maninné buin Pan Balang
Tamak kaarahin, yén sing eda dadi ngenjek karang anak muah malih-alihan ka
abian anaké, yén lejeh bani, bakal kena danda gedé. Kéto uar-uaré. Jet kéto
baan Pan Balang Tamak tuara kéweh, krana ia saking patut. Ditu ia ngaé daya,
gérété puleté ané di sisin pekené anggona abian pagehina lidi, apesina baan
benang.
Kacrita mara tebeng
pekené, ada anak makita masakit basang, lantas nylibsib ka puleté, laut masuak
Pan Balang Tamak, ”Ih jero déśa, tiang nandain anak ngamaling ka abian tiangé.”
Dadi cengang anaké né masakit basang éndahanga baan Pan Balang Tamak. Masaut
anaké masakit basang, ”Apa salah tiangé, muah dadi nagih nandain jeroné?”
Masaut Pan Balang Tamak, ”Jeroné macelep ka abian tiangé muah mamaling
pamula-mulaan tiangé. Ento apa bongkos jeroné?” Mara ungkabanga, saja mrareket
puleté sig kambenné. Puputné payu ia dendaina baan Pan Balang Tamak.
Kacrita déśané kéweh pesan
ngencanin Pan Balang Tamak, daya kudang daya singa ada mintulin. Né jani kéneh
déśané bakal nunasang paporongan tekén anaké agung.
Gelisang crita, cuba koné
kicén cetik ané paling mandina, apanga Pan Balang Tamak mati sapisanan. Kocap
Pan Balang Tamak suba ningeh bakal kagaé-gaénang patinné, lantas ia makruna
tekén kurenanné, ”Yén awaké suba mati, gantungin bok awaké temblilingan. Suba
kéto sedédéngang sig piasané. Buina pagelah-gelahané pesuang, pejang sig balé
sekenem, rurubin baan kamben putih sambilang pangelingin. Nah, bangkén awaké
wadahin peti, pejang jumah metén.”
Gelisang crita, suba Pan
Balang Tamak mati ngamah cetik paican anaké agung. Lantas Mén Balang Tamak
nuutang buka pabesen Pan Balang Tamaké. Kacrita déśané ngintip Pan Balang
Tamak, mati kalawan tan matiné. Mara ia neked jumah Pan Balang Tamaké, Pan
Balang Tamak masedédég sig piasanné sambilanga mamantra ngambahang bok. Ditu
déśané maselselan, pada ngorahang cetiké jelék. Lantas déśané buin parek ka
puri, ngaturang panguninga yén Pan Balang Tamak tuara mati. Mara kéto bendu
anaké agung, déning cetiké kaaturang tra mandi. Lantas ida ngandika, ”Kénkén
cetiké dadi tra ngamatiang, indayang awaké ngasanin. Mara ajengan ida abedik,
lantas ida séda prajani.
Kocap Mén Balang Tamak
ningeh orta, yén anaké agung suba séda ngajengan cetik, lantas ia ngékanang
bangkén kurenanné buka né suba.
Kacrita suba sanja, ada
dusta ajaka patpat mapaiguman, bakal mamaling ka umah Pan Balang Tamaké. Mara
enota kurenan Pan Balang Tamaké mangelingin kurenanné sig balé sekenemé, lantas
ia macelep ka umah metén, tepukina peti gedé buin baat pesan, laut sanglonga,
senamina, tegena ajaka patpat. Suba koné neked ka tengah beté, makruna
timpalné, ”Dini suba gagah!” Masaut timpalné, ”Maebo bangké dini, jalan
indayang dituan.” Lantas kisidang masih maebo bangké. Buin makruna timpalné,
”Jalan suba aba ka pura déśa, ditu nyén bani ngutang bangkaan.” Masaut
timpalné, ”Jalan!” Lantas tegena petiné, abana ka pura. Mara neked ditu, lantas
ungkabanga. Mara enota bangkén Pan Balang Tamaké nyengkang, lantas plaibina,
kutanga petiné ditu.
Kacrita maninné mara
galang kangin, nuju jero mangku ngaturang canang ka pura, mara nengok sig kori
agungé, tingalina ada peti gedé di natah piasé, lantas jero mangku masila
tiding sambilanga nyumbah: ”Bataran titiangé mapaica, bataran titiangé
mapaica.” Baan sing ada bani mungkah, ngantiang apanga pepek déśané teka. Mara
teka ukud nyumbah, teka ukud nyumbah.
Suba koné pepek pada
nyumbah, lantas petiné bungkaha, nget bangkén Pan Balang Tamaké nyengku, dadi
tengkejut déśané, buin pada misuhin bangkén Pan Balang Tamaké. Ento japin
pisuhin, mlutang ya, kadung suba bakat sumbah. Puputné déśané tuyuh méanin muah
nanemang bangkén Pan Balang Tamaké. Kéto katuturannya.
Kacrita ada anak makurenan madan
Men Bekung teken Pan Bekung. Sedek dina anu lantas luas Men Bekung ajaka
kurenane kalase ngalih saang. Di jalan bedak pesan kone Men Bekung, ditu lantas
ia ngalih-alihin yeh, nepukin lantas tengkulak misi yeh turmaning yehe ento
lantas inema. Disubane suud nginem yehe ento dadi prejanian lantas beling Men
Bekung. Beh tengkejut pesan kenehne Men Bekung lantas morahan teken kurenanne,
“Pan Bekung, Pan Bekung, nguda icang jeg beling suud nginem yehe di
tengkulake?”
Masaut lantas Pan Bekung, ”Beh yen
keto, pedas yehe ento ngranaang beling”. Keto pasautne Pan Bekung tur lantas
malipetan mulih, buung ia ngalih saang. Tan kacrita di jalan, teked suba ia
jumahne.
Gelisin satua, saget belingane
suba gede tur suba tutug ulanane, lantas nyakit Men Bekung tur lekad pianakne
muani, kadanin I Bintang Lara. Disubane I Bintang Lara kelih, mara antes
mlali-lali, mlali kone ia di jabaan purin anake Agung, ditu lantas I Bintang
Lara maplalian di bongkol tembok panyengker Anake Agung, tur ia nyurat di
temboke, kene munyin suratne, ”Sajawaning gagak petak ja anggona nambanin rabin
Ida Anake Agung tusing ja lakar kenak, yen gagak petak ja anggona nambanin
janten kenak”, keto munyin suratne. Suud nyurat lantas ia mulih.
Jani kacrita Anake
Agung medal kairing baan parekanidane. Disubane Ida rauh di jabaan, lantas
kacingak tembok Idane masurat lantas baosinida tur lantas ngandika teken
parekane, ”Ih parekan, nyen ane nyurat di temboke?”
Matur i parekan saha
nyumbah, ”Inggih Ratu Anak Agung, sane manyurat puniki pianak Men Bekung
mawasta I Bintang Lara. Punika sane nyuratin tembok Cokor Dewa”, keto parekane.
Lantas ngandika Ida Anake Agung, ” Ih iba parekan, yaning keto, kema alih I
Bintang Lara ajak mai!”
”Inggih titiang
ngiring sandikan Cokor Dewa”.
Ditu lantas I Parekan mapamit tur majalan. Tan crita di jalan, teked di umah
Men Bekunge, lantas I Parekan ngorahang pangandikan Ida Anake Agung.
Critaang Men Bekunge
sing ja tulak teken pakayunan Ida Anake Agung, tur kakaukin pianakne, ”Cening,
Cening Bintang Lara, jani Cening kasengan teken Ida Anake Agung, kapandikaang
tangkil ne jani Cening sing ke ngelah kasisipan teken Anake Agung?”
Masaut I Bintang Lara, ”Meme, icang sing ja apa inget taen sisip teken Ida
Anake Agung”, keto pasautne I Bintang Lara, lantas ia majalan ngapuriang atehanga
teken parekane.
Kacrita suba I
Bintang Lara tangkil teken Anake Agung, ditu lantas kandikain I Bintang Lara,
”Ih cai Bintang Lara, krana nira nunden cai tangkil mai, ada ne takonang nira
teken cai. Nyen ane nyurat di tembok nirane di jabaan?”.
Matur I Bintang
Lara, ”Inggih Ratu Dewa Agung, titiang”. Buin Ida Anake Agung ngandika, ”nah
yening cai, pedas cai nawang tongos Gagak Petake, kema jani enggal-enggal
alihang nira, bakal anggon nira ngubadin Anak Agung Istri. Yan tuara sida baan
cai pedas cai ngemasin mati”. Dening keto pangandikan Anake Agung , lantas Men
Bekung ajaka I Bintang Lara mapamit tur Men Bekung ngeling, sedih kangen
ngenehang pianakne, kandikaang ngalih gagak petak, reh totonan tusing ada di
madiapada. "Yan tan sakeng pasuecan betara sinah sing ja nepukin”, keto
sesambatmen bekung sambilange majalan.
Kacrita sube ia
napak jumah, ditu lantas I Bintang Lara ngomong teken memene, ”Nah Meme, da
meme sedih! Icang ngalahin meme jani luas ngalih kedis gagak petak. Me icang
maang meme ciri, makacirin icange mati kalawan idup, yan mati punyan jepune ne,
icang mati. Yan idup, icang idup”, keto pemunyine I Bintang Larane, meme
bapanne sedih dogen. Tan crita meme bapanne, kacrita I Bintang Lara, suba joh
pajalanne masusupan di alase wayah. Sube nyrepetang, nepukin lantas anak odah
ngubu ditu padidiana. Anake odah ento matakon teken I Bintang Lara, ”Ih Cening,
apa alih Cening mai ka alase, dadi cening bani mai ka alase wayah padidian?”
Masaut I Bintang
Lara, ”Inggih jero anak odah, kalintang pisan tan sadian titiange numadi jadma,
makawinan titiang rauh mriki, saking kapangandikaang antuk Ida Anake Agung
ngrereh Gagak Petak pacang anggena tamban rabinida, dening rabinida sungkan
saking lami pisan, tan wenten jadma nyidaang nambanin. Yan akudang-akudang
balian nambanin taler tan wenten nyidaang. Asapunika makawinan titiang rauh
ring alase puniki. Yan jero anak odah sueca, patujuhin ja titiang, ring dije
wenten gagak petak?”
Lantas masaut anake odah, ”Uduh Cening, dini tusing ada gagak petak, kemo laku
kelod kangin, ditu ada umah Rangsasa, nanging Cening da jeg macelep mulihan,
yan bangun I Rangsasa sinah Cening tadaha. Antiang malu buin akejep apang
makruyuk siape, yening suba makruyuk siape mara Cening majalan, apang Cening
tusing paling ngalih umahne”.
Gelisang tuturan
satua, suba liwat tengah lemeng lantas makruyuk siape mara acepok, lantas
mapamit I Bintang Lara teken anake odah, tur majalan ngelod kanginan dogen,
teken lantas di umahne Raksasa, ngatuju I Raksasa pules, tepukina lantas
cucunne I Raksasa sedek nyakan, madan Ni Cili.
Ditu lantas Ni Cili
matakon, ”Ye adi Bintang Lara, apa kalih mai tumben?” Masaut I Bintang Lara,
”Inggih embok, makawinan titiang mriki, titiang kandikaang ngrereh gagak petak
ring Ida Anake Agung pacang anggen Ida tamba”.
Masaut lantas Ni
Cili, ”Nah yen keto, macelep malu dini di batune masepak, buin akejep bangun I
Raksasa”. Dening keto, lantas ajaka teken Ni Cili I Bintang Lara di batune
masepak. ”Ih iba batu masepak enggang iba enggang!” Enggal lantas batune
masepak, clepanga lantas I Bintang Lara, disubane macelep buin ngep batune.
Suba keto, lantas bangun I Raksasa, dening mrasa seduk basangne lantas kaukina
cucunne,”Cucu, Cucu Cili, manusa ambune”.
Masaut Ni Cili, ”Dong Kaki, dija ja ada manusa bani mai”
”Nah yen keto jemakang kaki nasi! Itep I Raksasa madaar.
Disubane suud madaar buin lantas pules. Disubane pules I Raksasa, aliha buin I
Bintang Lara teken Ni Cili.”Batu masepak, enggang iba enggang”! Enggang lantas
batune masepak. Memesu lantas I Bintang Lara, tur kaorahin baan Ni Cili, ”Nah
adi, yan adi ngalih gagak petak, ditu kaja kanginan laku, yan adi nepukin
bingin gede, beten bingine ento ada tlaga, ditu suba adi ngoyong. Yan pade ada
dedari kema masiram ditu di tlagane, paling men bajune ane paling durina suud
masiram, engkebang lantas!” Nyanan yan takonina orahang men ngalih gagak petak,
turmaning ne sibuh mas aba ajaka jaum mase!”.Disubane suud kapituturan I
Bintang Lara, lantas ia majalan ngaba sibuh mase teken jaum mase. Ngaja
kanginan dogen pajalane. Tan crita di jalan, teked ia di bingine, dadi tuun
ujane bales tur peteng dedet. Ditu lantas I Bintang Lara membon, ngepil di
bongkol bingine. Buin kejepne teka widiadari ajaka lelima kayeh ditlagane. Beh,
bengong pesan I Bintang Lara ninggalin tingkah dedarine kayeh pakrubuk. Buin
kejepne teka dedari buin dadua, ne madan Dewi Gagarmayang lan Dewi Supraba.
Critaang timpalne
jani ane maluan suba suud kayeh, tur nyaluk baju, makeber kambarane. Dewi
Supraba nu kone kayeh ajaka dadua. Disubane dedari Gargamayang suba suud kayeh,
tur bajune suba kasaluk, lantas makeber kambarane.Critaang jani I Bintang Lara
ngintip dedarine tur kakedeng bajune. Disubane bakatanga bajune, lantas
melahanga pesan ngengkebang.Kacrita disubane dedari Supraba suud kayeh, ukana nyaluk
baju, dadi tusing ada, lantas ibuk pakayunanne tur rereh Ida masih tuara
tepukina, ditu laut dedari Supraba ngandika, ”Dong nyen sih nyemak bajun
titiange, yen manusa yen memedi, dong ulihang ja! Mara keto pangandikan
dedarine, lantas mamesu I Bintang Lara. Beh, tengkejut lantas I Dedari tur
ngandika, ”Inggih Dewa, titiang sane ngambil klambin I Dewane”.”yening keto,
iba manusa ulihang ja bajun nirane apang nira nyidaang mulih ka suarga!”.
Matur I Bintang
Lara, ”Inggih Dewa, yan kayun ja maicaang gagak petak ring titiang, titiang
ngantukang klambin I Dewane”. Mara keto aturne lantas ngandika dedari Supraba,
”Nah yen keto, iba ngaba sibuh mas ajak jaum mas?”.
”Inggih titiang
makta”. Tur raris katurang sibuh mase teken jaum mase. Ditu lantas Ni Dedari
nrima sibuh mase muah jaum mase, lantas susunidane kacokcok apang mesu toya
susu. Lantas medal toyan susunidane, tur kawadahin sibuh mas, lantas kaicen I
Bintang Lara sibuhe ane misi toyan susu, tur klambine lantas katurang teken Ni Dedari.
Ngandika Ni Dedari, ”Nah Iba Bintang Lara, yadiapin iba ngulihang bajun nirane,
nira tusing mulih, krana nira di Suargan tusing katrima teken ajin nirane,
krana susun nirane suba madan cendala. Cendekne, ne jani nira nutug iba,
salampah paran ibane”, keto pangandikan dedarine. Ni Dedari lantas kajak olih I
Bintang Lara, ”Inggih yan sapunika margi mangkin ka umah I Raksasane!”.”Jalan”,
keto atur dedarine, tur lantas majalan.
Gelisang satua, neked suba di umah I Raksasane, sedek I Raksasa pules, lantas
tingalina teken Ni Cili, tur matakon, ”Yeh I adi suba teka? Men maan adi ngalih
gagak petak?””Polih, tur Ida Dedari Supraba sareng mriki, niki napi,” Mara keto
lantas kacelepang I Bintang Lara teken Ni Supraba di batume masepak olih Ni
Cili. Buin kejepne, bangun lantas I Raksasa, tur ngaukin cucune, ”Cucu, Cucu!”
”Titiang Kaki””Alihang Kaki nasi!” Alihanga lantas nasi.
Gelisang crita, suba suud I Raksasa madaar, lantas matakon Ni Cili, ”Kaki-kaki
apa sih ane di botole kaki?”.Masaut I Raksasa, ”manik ento Cucu, ane mawadah
botol barak, manik geni, ane mawadah botol putih, manik apuh, ada buin manik
glagah, manik toya, manik endut. Kenken adi Cucu nakonang?’.”Ten Kaki, mangda
titiang uning”
”Manik apuhe ento mresidayang ngamatiang kaki”, keto munyine I Raksasa. Suba keto,
pules lantas I Raksasa. Ditu lantas Ni Cili ngalih I Bintang Lara teken Ni
Supraba, ”Enggang batu masepak!’, Enggang lantas batu masepake, pesu lantas
sang kalih.
Matakon lantas Ni Cili, ”Adi, Adi Bintang Lara, suba gede kedise?’ Ungkabanga
lantas sibuh mase, balihina gagak petake, mara kone tumbuh bulu. Suba keto
bangun lantas I Raksasa. Ngenggalang lantas Ni Cili nyelepang I Bintang Lara teken
dedarine kabatune macepak.
Lantas ngomong
kakine, ”Cucu, Cucu, manusa ambune”. Masaut cucune, ”Dong Kaki, dija ja ada
manusa bani mai, bes Kaki demen ngomong”. Mara keto munyin cucune, pules buin I
Raksasa, buin kone pesuanga sang kalih, tur takonina I Bintang Lara, ”Adi
Bintang Lara, suba kebah Gagak Petake?’. Mara balihin gagak petake, suba kone
kebah.
Kacrita dening suba
makelo di umah I Raksasane, suba kone gagak petake anatas makeber. Ditu lantas
Ni Cili nyemak manik-manik kakine, tur gagak petak tegakina ajaka tetelu,
makeber lantas I Gagak Petak. Di subane tegeh makeber, lantas bangun I Raksasa,
saget nota lawatne Ni Cili negakin Gagak Petak ajaka tetelu. Ditu lantas I
Raksasa nguber palaibne I Gagak Petak, nganti suba paak baana ngepung teken I
Raksasa, lantas toliha teken Ni Cili palaib kakine ngangsarang dogen, ditu
lantas entungina manik toya, lantas dadi yeh kone gede pesan, masih tuuke dogen
teken I Raksasa, buin kone entungina manik endut, masih tuuka dogen. Lantas
entungina manik ampuh, mati kone I Raksasa bebekan.
Tan crita pakeber I
Gagak Petake, teked jumahne I Bintang Lara, lantas I Bintang Lara tuun ajaka
tetelu.
Kauk-kauk kone I Bintang Lara, ”Meme, Meme”.”Nyen to kauk kauk?””Titiang pianak
Meme”.Masaut memene, ”Anak pianak tiange suba mati”.Masaut I Bintang Lara,
”Tusing, icang suba panak Meme I Bintang Lara”. Ditu lantas Men Bekung pesu.
Beh lega pesan kenehne Men Bekung, tur geluta panakne saha mamunyi kene, ”Duh
Dewan titiange Cening, kaden Meme Cening suba mati, nu irib kapo I Dewa, men
kenken maan Cening Gagak Petak?”.
Masaut I Bintang Lara, ”Maan Icang Meme, ne apa”. Keto munyine I Bintang Lara.
Ngon pesan kone Men Bekung dening ngajak nak luh dadua jegeg-jegeg pesan, tur
memene nakonang, ”Dija Cening maan anak luh?”. Masaut panakne, nuturang tingkah
pajalane luas. Suba kone keto lantas madabdaban I Bintang Lara lakar tangkil ka
puri, ngaturang Gagak Petak. Di makirene majalan, raris matur I Bintang Lara
teken dedari Supraba muah Ni Cili, "Inggih Cokor I Dewa driki dumun,
titiang pacang tangkil ring Ida Anake Agung, ngaturang Gagak Petake puniki”.
”Nah lautang Bintang
Lara”. Lantas majalan I Bintang Lara ngaba I Gagak Petak.Disubane ia tangkil,
kandikain lants teken Ida Anake Agung, ”Kenken Cai Bintang Lara, maan cai
ngalih Gagak Petak?”
”Inggih Ratu Anak
Agung, titiang matur sisip, polih titiang gagak petak”. Aturanga lantas gagak
petake ento. Disubane Ida Anake Agung polih Gagak Petak, jeg prajani kenak
rabinidane, tur I Gagak Petak tan ja kanggen napi-napi, sakewanten ubuhin Ida,
tur linggih-linggihin Ida.Critaang di subane I Bintang Lara budal uli purian,
malih Anake Agung ngandika teken parekane, ”Parekan-parekan, kenken jani baan
nayanang I Bintang Lara apang ia mati, apang bakatang gelah kurenane”.”Inggih
Ratu Dewa Agung, titiang tan pisan uning ring pidabdab punika, ledang pakayunan
Cokor I Dewa”.”Nah yen keto, kema jani alih I Bintang Lara tunden mai jani!”.”Inggih
titiang ngiring”, tur lantas majalan.
Suba neked di purian, kandikain I Bintang Lara, ”Nah Cai Bintang Lara, kema
jani ngalih tabuan ane misi inana aba mai!”.
”Inggih”, keto aturne I Bintang Lara, lantas mapamit.
Tan crita di jalan, teked jumahne lantas ngeling. Matakon Ni Supraba, ”Yeh
Bintang Lara, kenapa dadi ngeling?”. Masaut I Bintang Lara nuturang
saunduk-undukne.”Yeh yen keto, de keweh, ento jemak nyuhe abungkul!” Lantas
nyemak kone nyuh abungkul, tur tengtenga kone teken I Bintang Lara, ento
pastune teken Ni Supraba, “Nah iba nyuh, yen suba neked di purian, moga apang
dadi tabuan ngebekin puri!”Nah di subane I Bintang Lara neked di purian,
katurang nyuhe ento. Sajaan nyuhe ento lantas dadi tabuan tur inane ngebekin
purian, ditu lantas keweh Anake Agung, tur gelur-gelur ngaukin I Bintang Lara,
”Bintang Lara, Bintang Lara, gediang tabuane, nira takut!”. Gedianga lantas
tabuane teken I Bintang Lara. Di subane ilang tabuan buin I Bintang Lara
kandikain ngalih lelipi, apanga ngajak panak tetelu, tur gedene apang lamun
katungane, tur apang tegakine teken I Bintang Lara.Dening keto sedih kone buin
I Bintang Lara, tur katakonin baan Ni Supraba, ”Kenken dadi ngeling dogen,
Adi?”.Masaut I Bintang Lara, ”Titiang kapandikaang ngalih lelipi, lamun
ketungane gedene, tur apang ngajak panak tetelu”.
”Nah yen keto, da Adi ngeling, ento ketungane tegakin isinin lu tetelu!”, keto
pangandikan dedari Supraba. Lantas tegakina kone ketungane, tur pastuna teken
Ni Supraba, ”Nah iba ketungan, moga iba dadi lelipi!” Lantas ketungane dadi
lelipi.
Tan crita suba neked
di puri, katurang lantas teken Ida Anake Agung, ”Inggih Ratu Dewa Anak Agung,
puniki lelipi”. Mara kacingakin teken Ida Anake Agung, ditu lantas Anake Agung
gelur-gelur kabatek ban ajerih Idane. Ditu lantas kandikaang ngediang lantas
buin lelipine.Tan crita, gedianga lantas lelipine teken I Bintang Lara.
Sasubane keto, mulih lantas I Bintang Lara.
Critaang Ida Anake Agung bendu pesan pakayunane, dening tan nyidaang ngamatiang
I Bintang Lara, lantas Ida ngaukin baudandanidane miwah tanda mantri, parbekel
lakar ngabug I Bintang Lara. Sasampune sami rauh tur pada sregep ngaba sanjata
lantas mamargi, Ida Anake Agung ngalinggihin jaran. Tan crita Ida ring margi,
kacrita I Bintang Lara naen suba teken dewek lakar siatina teken Anake agung.
Ditu lantas ia keweh pesan.
Mara keto lantas ngandika Ni supraba, ”Beh Bintang Lara, da keweh-keweh lamun
nira nu dini, kema jani alihang bontang jagung liunang, tur lantas
celek-celekang di duur pamesuane, embatin lantas sabuk ilehang ditu di duur
jelanane, tur tekedang kampike. Yen suba suud pedemang lantas dewek adine jumah
meten ajak Ni Cili”, asapunika pangandikan dedarine, lantas I Bintang Lara
ngalih bontang jagung, tur kacelek-celekang di duur pamesuane, kebekin pesan
kayang kampike, muah kembatin sabuk makailehang. Suba keto macelep lantas
mulihan ajaka dadua tur kakancing jandelane. Jani kapastu bontang jagung baan
dedari Suprabane apang dadi senjata. Dadi lantas sanjata ngebekin umah. Buin
sabuke kapastu dadi lelipi liu pesan tur galak pesan yan ada musuh.
Gelisang satua, jani
kacrita Ida Anake Agung rauh, Ida sagrehan tur uli joh suba ngamunyiang bedil,
uyut pesan kone munyin bedile, len jaran ngrehgeh tan papegatan.
Kacrita Anake Agung bendu pesan kayune, tur sahasa jeg macelep mulihan
panyengker tur gelur-gelur ngaukin I Bintang Lara. Mara keto, rebuta kone anake
agung teken lelipine, ada ngutil, ada nglilit tur kaludin baan sanjata ngebekin
tan kena wilang liune, kayang panjakidane liu kena tebeka, tur liu ane ngemasin
mati, tur Ida Anak Agung seda. Sasisan mati, makejang mlaib pati luplup, ada
ane labuh ka grembenge nepen batu lantas mati, ada ane mati kajekjek timpal.Tan
cinarita, di subane Anake Agung seda, critaang jani I Bintang Lara nyendenin
dadi Anak Agung, tur Ni Supraba miwah Ni Cili lantas anggona kurenan. Ditu
lantas I Bintang Lara nemu kasukaan tan patanding.
Ada kone
tuturan satua di panegara Sunantara ada kone sang prabu kalintang kasub
wibuhing bala jagate. Ida madue asu asiki kawastanin I Blanguyang. Asune ento
melah pesan gobene tur andel kaanggen nyarengin ritatkala maboros. Apa kranane
Ida sang prabu andel ring asune ento, tusing ja ada len sawireh asune ento
ngelah kotaman yening ia ngongkong kipek kaja grubug sekancan burone kaja,
yening ia ngongkong kipek kauh grubug sekancan burone kauh, keto masi kipek ane
lenan.
Ento
makrana aluh antuk Ida ngejuk buron ane suba kasakitin (grubug). Sawireh sesai
buka aketo dadi sangkep lantas burone makejang, pinaka pamucuk pasangkepane
ento tusingja ada len mula ia I Samong rajan burone. Jani kacritan suba makelo
burone sangkep masi tusing nyidang pragat, sawireh tusing ada bani bakal
ngematiang I Blanguyang. Ento makrana rajan burone I Samong mesuang sewamara.
Kene pasewamarane ento, “Nyen ja nyidaang ngematiang ia I Blanguyang bakal
adegang wake ratu dini di alase, kasungkemin ajak makejang.”
Sawatek
burone makejang tusing ada bani ngisinin buka pamunyin sewarane ento. Kacrita
ada kone Kelesih intil-intil tur matur teken I Samong, “ Ratu Sang Prabu
tititang misadia ngamiletin sewamarane punika, sakewanten sida tan sida antuk
titiang taler druweyang.
Masaut I
Samong, “Nah yen keto ja raos ibane Kelesih yen tuara sida baan iba kai tusing
bakal ngenkenan iba. Nah kema jani iba majalan.Gelisang satua teked I Kelesih
sig purin Ida Sang Prabu sane nruweyang asu Blanguyang ento tur ngojog ka
pawaregan. Ditu ia I Kelesih di nebe nyangkrut. Kacrita suba liwat sandikala
Ida Sang Prabu jagi ngerayunang kairing antuk asune I Blanguyang. Ri sedek Ida
ngrayunang, tumuli I Kelesih dengak-dengok uli di selagan raab nebe, ento
makrana I Blangyang kecas-kecos. Tuara Ida nyingakin napi-napi, suba jani keto
malih Ida ngrayunang. Buin kejepne buin I Kelesih dengak-dengok ane ngeranayang
nyangetang gedegne I Blanguyang, nglaut ia makecog tegeh bakat tregaha rayunan
Ida Sang Prabu kanti piring muah rayunane makacakan. Duka Ida Sang Prabu raris
ngambil klewang lan sepega ia I Blanguyang pegat baongne lantas mati.
Disubane
I Blanguyang mati wau Ida Sang Prabu eling ring raga kangen tekening I
Blanguyang mati. Raris Ida makayun-kayun tur macingakan majeng menek. Wenten
kaasi I Kelesih di selagan nebe. Ngenggalang lantas I Kelesih malaib nuju sig I
Samonge. Sapatinggal ia I Kelesih kacritanan jani kasungsutan kayun Ida Sang
Prabu, sawireh asune padem.
Gelisan
satua, nangkil ia I Kelesih teken I Samong, sawireh I Kelesih suba nyidaang
ngematiang I Blanguyang jani pantes adegang ratu dini.Ento makrana kayang jani
yen ada anak gutgut lelipi wiadin gencer tledu wiadin burone ane maupas raris
kukun kelesih punika kanggen pangarad munahang upase ane masuk ka dewek
manusane.
Kacrita
ada bendega madan Narajana. Ia nongos di pesisi kelod. Sadina-dina Narajana
ngalih be di pasih. Narajana negakin jukung sambilanga mamancing. Di kenkene ia
masih makena jala. Tibanan suba Narajana nyalanang geginane ento.
Jani
Narajana merasa sebet. Sawireh uli semengan pancinge tonden ada ngamahin. Kanti
tengai Narajana tusing maan be angan aukud. Basangne marasa seduk. Awakne
marasa panes. Peluhne nyrekcek sawireh panese ngentak.
Narajana
ngliwat ka tengah pasihe. Ditu ia nepukin parangan gede. Pesu kenehne bakal
mareren. Mawinan ia tuun, laut ngagah bekel. Ungkusan bekelne misi sangu asambekan.
Tipat galeng duang bungkul. Pesan lindung akaputan. Sambel isen macakcak misi
uyah kusamba atemelosan.
Suud madaar Narajana masayuban di beten kayune.
Makelo ia mailih-ilih. Laut teka angine ngasirsir. Lega kenehne muponin dayuh.
Mara Narajana matolihan kangin, saget tepukina ada belibis putih. Ditu ia iju
ngejuk kedise baan jala.Narajana tengkejut ningeh kedise mamunyi jlama, "
Bapa ! Bapa ! Eda tiang tampaha, Bapa !, Yening Bapa olas nuduk tiang, bakal tulungin
tiang Bapa ngalih be ."
Narajana nuutin munyin kedise. Sawireh tumben
ada kedis Belibis Putih bisa mamunyi jalma. Belibise ngorahang dewekne nawang
tongos bene mapunduh. Laut matujuhin Narajana ka tongose ento. Mawinan Narajana
liu pesan maan be gede-gede tur mokoh-mokoh. Sasubane sanja belibise abana
mulih. Laut gaenanga bada di sisin balene.
Narajana sayang pesan teken belibise. Sesai
baanga dedaaran buka ane daara padidi. Mawinan belibise demen pesan atinne.
Kasayangang baan Narajana buka nyayangang pianak.
I Belibis Putih ningeh orta uli kedis goak. Kone di gook lelipine ada
emas-emasan liu pesan. Emas-emasan ento pejanga teken malinge dugase malu. Jani
malinge suba mati. Ditu I Belibis Putih ngorahin Narajana apang ngalih
emas-emasan ento. " Bapa ! Kema Bapa ka pasisi kelod. Tingalin kayune gede
ane misi gook lelipi." Yening suba tepuk lantas seebin gooke. Yening ada
emas dadi Bapa nuduk. Sawireh malinge ane ngejang emase suba mati. Ia maan emas-emasan
majalaran tan patut.
Narajana gegison ka pasisi. Saget tepukina ada
kayu gede misi gook dalem pesan. Makelo ia tusing bani macelep. Sawireh takut
gutil lelipi. Mara tepukina ada bikul di bungasne, mara Narajana bani nyelepin.
Bengong kenehne ngatinang emas-emasane liu pesan. Laut abana mulih.I Belibis
Putih buin ningeh pasadok uli cicing gudig. Kone di paciringane liu arta brana
matanem. Arta branane ento engkebange baan malinge dugase pidan. Jani malinge
suba kone mati. Ditu I Belibis Putih buin ngorahin Narajana apang ngalih arta
brana ento.
Kanti liu Narajana ngelah emas-emasan muah arta
brana. Makejang ulihan patuduh I Belibis Putih. Tonden ada abulan ngubuh I
Belibis Putih saget suba dadi anak sugih. Mawinan ia sayang pesan teken I
Belibis Putih.
Jani Prabu Boja sedekan sungsut. Sawireh tusing
nyidayang mutusang wicara. Ada pandita ajaka duang diri. Maka dadua sedekan
merebut rabi. Ane istri tusing nyidayang ngelingin rabinne. Encen ane sujati,
encen ane siluman. Ditu I Belibis Putih ngorahin Narajana apanga ka puri.
Ngaturang pamutus wicara sakaning nungkalik. ento mawinan Narajana lantas ka
puri. Tur makusara bakal nyidaang mutusang wicara. Sasubane Sang Prabu
nauhang pangandika, lantas Narajana matur teken panditane maka kalih. "
Inggih, Ratu Pandita ! Puniki wenten caratan tanah asiki. Durusang Ratu
ngranjing ! Sapasira sane nyidaang ngaranjing, punika sane patut nuenang
rabine."
Mara keto aturne Narajana, prajani Panditane
ane sujati kalenger. Ragan idane enyem leteg, praraine kembang lemlem buka
enggal bakal seda. Sawireh karasa ring kayun tusing nyidaang bakal ngaranjing.
Sakewala Pandita ane siluman ledang pesan.
Prajani egar kayun idane. Buka tusing ada nandingin. Sawireh aluh pesan antuk
ida ngayunin. Lantas tusing dadi tambakin di nujune nyelepin caratane.
Sasubane di tengah, Narajana lantas nyemak caratane.
Laut kasengsengin tur katunjel di apine gede. Kanti caratane belah tur Pandita
ane siluman seda puun sengeh. Mawinan ledang pesan kayun Ida Sang Prabu.
Sawireh suba nyidaang mutusang wicara, lantas
Narajana kadadosang Mantri Agung. Tur setata ngiringang pamargin Ida Sang Prabu.
Di nujune mutusang wicara ane keweh-keweh, Narajana setata ngidih itungan teken
I Belibis Putih.
Kacarita
ada tuma, nongos di lepitan tilam anake agung. Ditu ia kapepekan amah, maan
ngisep rah anake agung, kanti mokoh. Nanging I Titih nongos di selagan dingding
anake agung. Dening ia ngiwasin I Tuma mokoh, lantas ia kema ngalih I Tuma.
Satekede ditu, I Titih matedoh ngomong, “Inggih jero gede, angob pisan titiang,
ngantenang jerone wibuh. Sinah jerone kapepekan ajeng-ajengan. Nanging titiang
setata kakirangan amah, kantos titiang berag sapuniki. Yan wantah jerone
ledang, titiang sareng iriki. Mangda titiang dados sisian jerone. Titiang
pacang ngiring sapituduh jerone.”
Masaut I
Tuma, “Ih Titih, lamun suba pituwi saja buka omong caine, bapa nyak ngajak cai
dini. Kewala ene ingetang pitutur bapane. Eda pesan cai ngulurin lobhan keneh
caine. Anake ane lobha, tusing buungan lakar nepukin sengkala. Lenan teken ento,
tusing pesan dadi iri hati, kerana doyan liu ngelah musuh. Apang cai bisa
malajahang kadharman.” Keto pamunyinne I Tuma teken I Titih.
Jani suba ia makakasihan. I Titih lega pesan kenehne
dadi sisian I Tuma. Sedek dina anu, ida anake agung merem-mereman. Saget I
Titih lakar ngutgut. Ngomong I Tuma, ”Ih Tittih,eda malu ngutgut ida anake
agung. Kerana ida tonden sirep.” Nanging I Titih bengkung, tusing dadi orahin,
lantas ia sahasa ngutgut ida anake agung. Ida anake agung tengkejut lantas
matangi.
Ditu ida
ngandikang parekanne ngeliin I Titih. Parekanne lantas ngeliin. Mara kebitanga
di batan tilame, tepukina I Titih lua muani, lantas matianga. Buin
alih-alihina, tepukina I Tuma di lepitan kasure. Ditu lantas matianga. Pamragat
mati I Tuma ajaka I Titih. Keto katuturan anake ane lobha, tusing bisa ngeret
indria, tan urungan lakar nepukin sengkala.
Pan
Karsa ajaka pianakné muani nanggap upah ngaé sémér di sisin rurungé gedé. Uli
semeng makasanja ia ajaka dadua tusing marérén magaé, sajawaning dinuju
madaarné. Kenehné apang gegaéné enggal pragat, tur lantas nampi upahné. Telung
dina ia magaé tan parérénan, séméré suba dalem, ngantiang pragat. Kendelné tara
bakat ban nuturang. Buin awai magaé, pedas ia bakal nampi upah liu. Tan
critanan maniné semeng séméré lakar katampiang tekén ane mupahang. Petengné
sagét ujan bales pesan madulurang angin. Apeteng Pan Karsa tusing bisa pules
ngenehang gegaéné. Takut séméré bek kaurugin tanah. Maniné nu ruput ia ajaka
pianakné nelokin séméré, sambilang ngaba tambah. Saja lantas séméré bek aji
tanah. Pianakné sedih mapangenan. Pan Karsa masih mapangenan. Makelo ia
bengong, mangenang kalacuran déwékné. Nangingké ia ngalih daya, apanga gegaéné
aluhan. Lantas ia ngomong tekén pianakné. “ih cening, de cai keweh, buin akejep
dong ilang tanahé ané ngurugin séméré né.”Ditu lantas Pan Karsa ngantungan baju
muah capilné ditongosé ngantungan buka ané suba-suba. Pianakné masih nuutang
tingkah bapané. Buine tambahé ané besikan bantangné tancebanga ka tanahé ané
ngurugin séméré, muah ané lénan pejaga di sisin séméré, suud keto lantas
kalahina mengkeb.
Kacrita anaké sané mentas ditu pada ngon, ningalin baju
muah capil magantung paek séméré, tur ané ngelahang tuara ada. Apa buin mara
ajinanga ada tambah ditu. Alihina tusing ada, kauk-kaukina tara ada masaut.
Sayan makelo sayan liu anaké pada kema tur pada ngenehang, anaké ané ngaé
séméré kaurugan baan tanah ditu. Lantas sahasa nyemak tambah, pada numbegin
séméré ento. Tanahné kagediang. Baan liu anaké magaé, buina tanah nu gebuh,
dadiannya tuara makelo séméré ento suba kedas buka ibiné. Ditu Pan Karta
Malaib-laib tur ngomong, “inggih jeroné sareng sami, tiang nunas pisan ring
pitulung jeroné sane paicaang ring tiang.”
Kacerita
I Singa madeg ratu merintah sekancan burone. I lutung dadipecalang wireh keto
nyabra dida. I lutung mideran nabdabang kekertan jagat.Baan kenylne mejalan
kemu-mai, sedek nyongkok angut-angut naenang kiap, Ilutung tengkejut ningehang
munyin kukul titir; tuk, tuk, tuk…,tuk, tuk, sepanan ia
bangun kipak-kipek liatne merengang. Kaget tepukine I Blatuk ngulkul di punyankayune.
I lutung nyeri raosne bangras, “Ih Blatuk ngudiang iba ngukul bulus?,tingkah
ibane ene, ngerang gumine mebiayuban. Enggalang orahang tekenawake!”,
I Blatuk
enggalang tuun, tumuli ngeraos dadab, “inggih jero pecalangtiang ngukul, wireh
samian biota, aru-ara nandangpikeweh, punika panjak duenekadung Bangkok
ileh-ileh ngaba tumbak poleng, sapunika taler, miwah I kekawasetata masang
jaring. Tiang nenten uning sane ngawinang, jerone sane patutngayunin, sampunang
uju-uju duka ring dewek titian.
I Lutung
kebilbilang tumuli ngelanturang mejalan sambilanga ngrengkeng,“Apana ane
ngeraniang gumine mebiayuhan?, lantas tepukina I tumisi nyerengseng mondong umahne,! I lutung ngengalang maekan
matakon “ue…Tumisi dadi iba nyerucut mondong umah?. I Tumisi matolihang lantas
mesaut,“inggih jero pecalang, awinag titiangrarud makta umah santukan ikunang-kunang
milehang ngaba api, manah titian jejeh pet ipun nguncangan umahtitiange,
samemangkin jerone tunas titian pasubayan.”
Mara
keto raos I tumisine, I lutung brangkit pesan, matane barak tumuli genjanga
mejalan ngalih I kunang-kunang. Suba joh pejalane, saget tepukina I
kunang-kunang di tengah umahne. I Lutung nyagjagin sawireh ngucap “ ue… I
kunang-kunang mai malu!”
I kunang-kunang matolihan lantas maekin. I lutung. I
kunang-kunang
ngucap, nawegan jero pecalang, napi wenten karya?, dados nemben ngerereh
titian? I Lutung nengkik mamunyi, “ye… ngudiang iba tandruh ?, jani iba laka krangkeng awake pelih iba mailehan ngaba api, ngawinang
guminemablayuhang, liu anake rarud ngaba umahne.”I Kunang-kunang dabdab nyutin,
‘mangkin dumun jero pecalang. Awinag
titang ileh-ileh makta api, santukan I Beduda sadina-dina ngai bang-bang ringmargi-margine
yan titian nenten makta suluh sinah titian macelempung kebang-bange. Sane
mangkin titang nunas pematut ring jerone.”I Lutung magebras ngalih I Beduda, saget
tepukina I Beduda disamping gokne. I
Lutung matkon. “Ai…, beduda corah, dadi iba ngawag-ngawag ngai bangbang dijalane?, laksana ibane ngaenag gumi biut. I
Beduda mesaut dabdab,“mankin dumun jero pecalang,. Tetujon titian mekarya
bangbang pacing anggen
titang nanem bacin I Lembune, sane mebrarakan ring margane, sinah yansangprabu
melancarang margine bersih ngawinang ledang kayun idane. Iwangkelaksanan
titange sekadi sapunika? I Lutung maplengek lantas ngerimik, “ nahyan keto
unduke, I Lembu ane gumine biut, jani awake man ngewales corah laksanan ibene maluan. Das-dasan awke kelembu di pasihe
dugas iba ngutang
awake di peragane. “ I Lutung magebrus mejalan gencang ngalih I Lembu.
Ceritayang
I Lembu sedek medem-medeman ngilang padang, jeg teke Lutung pejalane encol,
kipekane merengang I Lembu nyapa alon, “ inggih jeropecalang lunga kija
mangkin?. I Lutung mesaut bangras, “ ih, lembu, iba mulademen ngeletehin gumi
keme-mai muyagan bancin ibane, jani iba patutkenedenda mati. Iba lakar repotan
kai ring prabu Singa.
“ I Lutung laut mejalan ngerereh I Singa, diarep I singane, I Lutung masila.I
Singa ngeraos, ih I Lutung adakeh iba nepukin pakeweh nabdabang gumine?, ILutung
mesaut nawegan sang prabu!, ipun lembu sane purun tempal ring iratu,manah ioune
mebalik, ipun jagi ngadu ring iratu. Mara keto raos I Lutung, I Sing
pedih makpak, nagih nyarap ukudang I Lembune, lantas I Singa ngalih I Lembu kasarengin teken I Lutung.Ceritayang I Lembu ketemu
teken I Lelasan. I Lembu orahange dewekne repotange
teken I Lutung, sinah ia lakar sarape baan I Singa, I Lelasan seken ngeraos “uduh Lembu de jejeh !, seenune kaine hidup,
konden karwan iba lakar mati, awake misadya
nandingin I Singa. Buin kejepne saget teka I Singa ajak I Lutung, I Singa nyagjagin I Lembu, I Lelasan encol
ngadang I Singa sambilange mamunyi
bangras, “ ih Singa cang tandingan ci !, yan kai suba mati mara ibadadi nyarap
I Lembu. I Singa mamunyi bangras, “ ih Lelasan nyalah-nyalah kaingelawan iba,
gediang awak ibane!, dosan I Lembu gede pesan, ia pantes kene denda mati?? I Lelasan ngucap, “ih Singa eda iba liunan
pete mai metanding.Lawan icing. I Singa ngamuk lautnyarap, I Lelasan saget
mekelid tendasne ngigelikutne kutal-kutil. I Singa pedih pesan laut ngengsebang
nguber. I Lelasan encolmakecos ka tunggak tinge, I Singa ngangsebang. Nyerap,
saget tunggak tiinge kene sagrep, metatu bungut
I Singa cuah-cuah pesu getih. I Singa nyelempoh lantas mati. Nepukin I Singa mati I Lutung melaib bah
bangun ngungsi alaswayah.
nah ada
kone tuturan satua I Cicing Gudig. I Cicing Gudig, buka adanne berag tegreg tur
keskes gudig, sing jalana mlispis ada dogen anak ngesekang wiadin ngaltig.
Sai-sai kone ia maselselan, nyelselang buat kalacuranne tumbuh dadi cicing makejang
anake tuara ngiyengin.
Sedek
dina anu I Cicing Gudig mlispis di pekene. Ada kone anak madaar di dagang
nasine, ento kone nengnenga menek tuunanga dogen. Kene kenehne I Cicing Gudig,
“Yan i dewek dadi manusa buka anake ento, kenken ya legan nyete ngamah, mebe
soroh ane melah-melah. Ah kene baan, nyanan petenge lakar mabakti ke Pura
Dalem, mapinunas teken Batari Durga apang dadi manusa.”
Kacrita
suba peteng, mabakti kone lantas I Cicing Gudig di Pura Dalem. Medal lantas Ida
Betari Durga tur ngandika teken I Cicing Gudig, ”Ih iba Cicing Gudig, dadi iba
ngacep nira, apa katunasang?” Masaut I Cicing Gudig, “Inggih paduka Betari, yan
paduka Betari ledang, titiang mapinunas mangda dados manusa.”
Kalugra kone pinunasne I Cicing Gudig, lantas ia dadi
jlema. Dening I Cicing Gudig tusing bisa ngalih gae, tusing pati kone ngamah.
Mara-maraan ngamah ulihan maan mamaling. Pepes kone ia katara mamaling. Lantas
buin kone ia mabakti di Pura Dalem. Medal lantas Ida Betari Durga tur ngandika
teken I Cicing Gudig, “Ih iba cai I Cicing Gudig, ngenken dadi iba buin mai?”
Matur I Cicing Gudig, “Inggih paduka Betari, titiang tan wenten demen dados
manusa panjak. Yan paduka Betari ledang, titiang mapinunas mangda dados “Patih”.
Ida Betari Durga lugra.
Nujuang
pesan kone dugase ento Ida Sang Prabu ngrereh buin adiri. I Cicing Gudig lantas
kandikaang dadi Patih, tur I Cicing Gudig ngiring.“Beh keweh pesan i dewek dadi
Pepatih, tusing maan ngenken-ngenken, begbeg pesan kandikayang tangkil ka puri.
Yan i dewek dadi Anak Agung, kenken ya legan nyete nunden-nunden dogen.” Keto
kenehne I Cicing Gudig. Nyanan petengne buin kone ia mabakti di Pura Dalem,
mapinunasang apang dadi Anak Agung. Ida Betari Durga lugra, lantas patuh pesan
kone goban I Cicing Gudige teken warna Ida Sang Prabu.
Kacrita
sedek dina anu Sang Prabu lunga maboros ka alase, macelig kone I Cicing Gudig
ka puri. Dening patuh goban I Cicing Gudige teken Ida Sang Prabu, dadi
kasengguh Ida Sang Prabu kone ia baan I Patih muah teken prayogiane ane
len-lenan.
Matur I Patih saha bakti, “Titiang mamitang lugra Ratu Sang Prabu, punapi
awinan dados Cokor I Ratu paragayan tulak saking paburuan?” Masaut I Cicing
Gudig, “Kene Patih, mawinan nira tulak, saking nira ngiringang sabdan Betara,
tan kalugra nira malaksana mamati-mati. Kandikayang lantas nira tulak. To juru
borose ada pinunasa teken nira, tusing ngiring mantuk, krana kadunga suba
makenaan. Nira nglugrahin, mawanan tan pairingan nira mulih.” Keto pamunyinne I
Cicing Gudig, teka jag ngugu kone I Patih muah panjake ane len-lenan.
Kacrita
sai-sai kone I Cicing Gudig ngraosin anak mawikara. Reh Cicig gudig tuara
nawang lud, makejang wikaran anake pelih baana ngundukang, ane patut menang
kalahanga, anak patut kalah menanganga. Mawanan kaupet kone I Cicing Gudig dadi
Agung, sawai-wai ngencanin anak mawikara dogen. Yan I Dewek okan Anak Agung,
kenken ya demene, kema mai malali iringang parekan, di kenkene magandong, buina
tusing pesan ngitungan apan-apan, sajawaning ngamah teken malali dogen.Nyanan
petengne, mabakti kone buin I Cicing Gudig di Pura Dalem, mapinunas apang dadi
okan Anak Agung. Ida Betari Durga lugra. Patuh lantas gobanne I Cicing Gudig
buka warnanida Raden Mantri.
Buin mani semenganne, maorta ilang kone lantas Ida
Raden Mantri. Ya sedeng ewana jerone ngibukang Raden Mantri,
deleng-deleng kone lantas I Cicing Gudig ngapuriang. Reh Cicing Gudig kasengguh
Raden Mantri, makesiar kone keneh wang jerone makejang.
Kacrita jani I Cicing Gudig kapurukang malajah
masastra. Dening asing ajahina muah takonina I Cicing Gudig tuara karoan baana
apa, saapan kone lantas gurune ngemplangin I Cicing Gudig. “Koang,” keto kone
aduhanne I Cicing Gudig. Dening keto, buin kone pasangetina ngemplangin I
Cicing Gudig. “Koang,” keto kone buin aduhanne. Buin kemplangina tur
pasangetina, buin kone I Cicing Gudig makoangan. Brangti kone lantas gurunne,
lantas ia nyemak penyalin anggona nigtig I Cicing Gudig, kanti enceh-enceh,
mara kone suudanga.
Kacrita nyanan petengne kone ka Pura Dalem
lantas I Cicing Gudig mabakti, mapinunas apang buin dadi Cicing Gudig buka jati
mula. I Cicing Gudig lantas buin dadi cicing gudig.
Ada
katuturang satua, I Cupak teken I Grantang. Menyama ajaka dadua. I Cupak ane
kelihan, I Grantang ane cerikan. Goba lan parilaksanan kaka adi punika doh
pesan matiosan. I Cupak gobane bocok, kumis jempe, kales, brenges, lan bok
barak keke alah duk. Basang gede madaar kereng pesan. Nanging joh bina ajaka
adine I Grantang. I Grantang pengadegne lanjar, goba alep bagus, asing-asing
anake ngantenang makejang ngedotang. Kemikane manis tur anteng magarapan.
Kacarita
sedek dina anu, i Cupak ajak I Grantang matekap di carike, I Grantang matekap
nututin sampi, nanging i Cupak satate maplalianan dogen gaene. Tusing pesan I
Cupak ngrunguang adine magae. Disubane I Grantang suud matekap mara I Cupak
teka uli maplalianan. Yadiastun keto bikas beline masih luung penampene I
Grantang. I Grantang ngomong munyine alus tur nyunyur manis.
"Kemu beli malunan mulih tiang lakar manjus
abedik. "Icupak masaut gangsar,"Lamun keto kola lakar malunan mulih,
adi. I Cupak laut majalan mulih. Disubane joh liwat uli sig I Grantange manjus,
ditu lantas I Cupak makipu di endute kanti awakne uyak endut. Disubane keto, I
Cupak nutugang majalan ngamulihan saha jlempah jlempoh.
Kacarita
ane jani i Cupak suba neked diwangan umahe, ditu laut I Cupak gelur-gelur
ngeling. Meme bapane tengkejut ningehin eling panakne tur nyagjag laut
nakonin,"Cening-cening bagus Wayan Cupak anake buka cening ngudiang cening
padidi mulih buine blolotan, men adin ceninge I Made Grantang dija?"
Disubane keto petakon reramane, laut masaut i Cupak sambilange ngeling.
"Kene ento bapa lan meme Kola anak uli semengan metekap dicarike I
Grantang anak meplalianan melali dogen uli semengan, buine ia ento ngenemin
anak luh-luh dogen gaene". Mara monto pesadune I Cupak bapane suba brangti
teken I Grantang. Suud keto laut bapane ngrumrum I Cupak. "Nah, mendep
dewa mendep, buin ajahan lamun teka I Grantang lakar tigtig bapa, lakar tundung
bapa uli jumah. "Lega pesan kenehne I Cupak ningeh bapane pedih teken I
Grantang. Apang tusing ketara dayane jele, I Cupak pesu ngaba siap lakar
mabongbong.
Ane jani
kacaritayang I Grantang suba ngamulihang uli carik genah ipun magarapan. I
Grantang majalan jlempah jlempoh kabatek baan kenyelne kaliwat. Tan
kacaritayang malih kawentenang ipun ring margi, kancit sampun neked jumahne.
Duk punika sahasa bapane teka nyag jag nyambak tur nigtig. Bapane ngomong
bangras. Makaad cai makaad Grantang, nirguna bapa ngelah panak buka cai. Goba
melah, solah jele, tur tuara demen nyemak gae, men nyak adung goba ajaka bikase?
Dija cai maan ajah-ajahan keto? " I Grantang ngeling sigsigan merasa teken
dewek kena pisuna. Ngomong laut I Grantang, sakewala raosne pegat-pegat duaning
sambilange ngeling. "Nah, Bapa yan suba keto keneh bapane, nundung anake
buka tiang....uli jumah, tiang nerima pesan tresnan bapane ento.
Dumadak-dumadik sepatilar tiang uli jumah bagia idup bapa miwah belin tiange I
Cupak.
Amonto I
Grantang ngomong teken bapane laut majalan makaad uli jumah. Lampah laku
pajalane I Grantang tur jlempah-jlempoh pejalane kabatek baan naanang basang
seduk. Sakit saja kenehne I Grantang ningeh munyin bapane abuka keto. Disubane
joh I Grantang liwat, teka lantas I Cupak turnakonang adine I Grantang.
"Meme...Bapa...adin kolane dija? " Mesaut laut bapane, "Adin I
Dewane suba tigtig bapa tur suba tundung bapa uli jumah. Jani apang tawange
rasan mayusne ento." Mara keto pasaut bapane I Cupak ngeling gelur-gelur
tur mamunyi : "Ngudiang ketang bapa adin kolane. Dadi tundung bapa adin
kolane, dija jani alih kola adin kolane ...anak kola ...anak ... anak kola ane
mayus magae, ngudiang adin kolane tundung bapa?" Ningeh munyin I Cupake
keto dadi engsek memen bapane, merasa teken dewek pelih. "Jani kola lakar
ngalih adin kolane, lakar abang kola takilan!" Masepan-sepan memene ngaenang
I Cupak takilan.
Kacarita
jani I Cupak ninggal umah ngalain memen bapane lakar ngruruh I Grantang. Gelur
gelur I Cupak ngaukin adine Adi....adi....adi..Grantang ... ene kola teka ngaba
takilan ..Adi!" Cutetin satua, bakat bane ngetut adine, tepukina ditengah
alase. Ditu lantas I Cupak ngidih pelih teken adine. Adi jalan mulih adi,
ampurayang Beli adi, jalan adi mulih!" I Grantang mesaut alot, "kema
suba Beli mulih padidi, depang tiang dini naenang sakit ati, diastun tampin
tiang mati.Apa puaran tiange idup tusing demenin rerama. "Disubane buka
keto pasaut adine laut nyawis nimbal natakin panes tis, suka duka ajak dadua.
Jalan mareren malu adi, kola kenyel pesan nugtug adi uli jumah. Ene kola ngaba
takilan, jalan gagah ajak dadua. "I Cupak lantas nunden adine ngalih yeh,
"Kema adi ngalih yeh, kola nongosin takilane dini. "Nyrucut I
Grantang ngalih yeh. Disubane I Grantang liwat joh, pesu dayane I Cupak lakar
nelahang isin takilane. Sepan-sepan I Cupak ngagah takilane tur daara
telahanga. Sesubane telah, kulit takilane besbesa tur kacakanga di tanahe.
Nepukin unduke ento lantas I Cupak dundune teken I Grantang. I Cupak mani-mani
kapupungan. "Aduh adi apa mesbes takilane ne? Bes makelo Adi ngalih yeh
kanti takilane bakat kalain pules. Nah ne enu lad-ladne jalan gagah ajak
dadua."Disubane ada raosne I Cupak buka keto laut masaut I Grantang,
"Nah daar suba beh, tiang tusing merasa seduk" I Cupak medaar
padidiana, ngesop nasi nginem yeh, celekutang nitig tangkah, suud madaar I
Cupak taagtaag nyiriang basang betek.
Disubane
I Cupak ajaka I Grantang maan mareren laut ngalanturang pejalane. Kacarita ane
jani I Cupak lan I Grantang neked di Bencingah Puri Kediri. Di desane ento
suung manginung, tusing ada anak majlawatang. Pejalane I Cupak ngetor kabatek
baan jejehne, jani suba neked kone ia di jaba puri Kedirine, ditu I Cupak
nepukin peken. Di pekene masih suung manginung tuah ada dagang nasi adiri buina
mengkeb madagang. Ngatonang unduke buka keto, ditu laut I Grantang metakon
teken dagange ento, "Nawegang jero dagang nasi, titiang matur pitaken,
napi wastan jagate puniki, napi sane mawinan jagat druwene sepi. I Dagang nasi
masaut, Jero, jero anak lanang sareng kalih jagate puniki mawasta jagat Kediri.
Jagat puniki katiben bencana. Putran Ida Sang Prabu kapandung olih I Benaru.
Ida Sang Prabu ngamedalang wecana, sapasiraja sane mrasidayang ngrebut putran
gelahe tur mademang I Benaru jagi kaadegang agung ring jagate puniki. Wantah
putrin Ida sane kaparabiang ring sang sane prasida mademang I Benaru.
I Cupak
masaut elah, "ah raja belog kalahang Benaru. Kola anak suba bisa nampah
Benaru. Eh dagang, kema orahang teken rajabe dini. Bantes Benaru aukud elah
baan kola ngitungang". I Grantang megat munyin beline, "Eda Beli baas
sumbar ngomong, awak tusing nawang matan Benaru. Patilesang raga beline digumin
anak. "Sakewala I Cupak bengkung ngelawan tur tuara ngugu munyin adine.
"Adi baas setata, adi mula getap. Kalingke nampak ngadeg gumi, baanga
ngidih nasi dogen beli nyak ngematiang I Benaru. "I Grantang nglanturang
munyine teken jero dagang nasi. "Inggih jero dagang nasi durusang uningan
marika ring Ida Sang Prabu. Titiang jagi ngaturang ayah, ngemademang ipun I
Benaru. "Duaning asapunika wenten pabesene I Grantang, laut I dagang nasi
gagesonan nangkil ka puri. Nganteg ring puri I Dagang nasi matur, "Inggih
Ratu Sang Prabhu sasuhunan titiang, puniki wenten tamiu sareng kalih misadia
jagi ngemademang I Benaru.
Riwawu
asapunika atur I Dagang nasi, premangkin ledang pisan pikayun Ida Sang Prabhu.
Raris Ida Sang Prabhu ngandika, " Ih memen cening, yen mula saja buka atur
men ceninge, lautang kema tunden ia tangkil ka puri apang tawang gelah!"
Sesampune wenten renteh wacanan Ida Sang Prabhu,'I Dagang nasi jek ngenggalang
ngalih I Cupak teken I Grantang. Nganteg di peken dapetange I Cupak masehin
lima mara suud madaar. I Grantang kimud kenehne nepukin beline setata ngaba
basang layah. I Grantang laut ngomong. "Nawegang jero dagang belin tiange
iwang ngambil ajengan, mangda ledang jero ngampurayang santukan titiang nenten
makta jinah. "I Cupak masaut, "Saja kola nyemak nasi, ampura kola,
tusing sida baan kola naanang basang layah. "I Dagang nasi anggen kenehne
ningeh munyine I Grantang. Munyin I Cupake tan kalinguang. I dagang nasi laut
nekedang pangandikan Ida Sang Prabhu, apang tangkil ajaka dadua. Sesampune
katerima pabesene punika olih I Dagang nasi.
Teked di
puri hut panjake pati kaplug melaib, kadene I Benaru. Kacrita sane mangkin I
Cupak lan I Grantang sampun tangkil ring ajeng Ida Sang Prabhu raris Ida Sang
Prabhu ngandika, "Eh cai ajak dadua cai uli dija, nyen adan caine?" I
Grantang matur dabdab alon,"Nawegang titiang Ratu Sang Prabhu, titiang
puniki wantah jadma nista saking jagat Gobangwesi. Munggwing wastan titiang
wantah I Grantang, niki belin titiange mewasta I Cupak. Titiang jagi matetegar
nyarengin sewayambarane puniki ngamademang ipun satrun palungguh I Ratu I
Benaru. Konden suud aturne I Grantang saget sampun kasampuak olih I Cupak, tur
ngomong kene, "Kola seduk, kola lakar ngidih nasi abetekan. Basang kolane
layah. Suud keto I Cupak ajak I Grantang mapamit. Ida Sang Prabhu mapaica
cincin mas masoca mirah teken pajenengan puri Kediri. Ento pinaka cirin I
Grantang dados utusan.
Gelisang
carita I Cupak kebedak-bedak, lantas nepukin telaga linggah tur bek misi yeh.
Ditu lantas I Cupak morahang teken adine. "Adi...adi Grantang mareren
malu, kola kenyel tur bedak pesan, kola lakar ngalih yeh ditu di telagane.
"Kasautin laut pamunyin Beline teken I Grantang, "Eda beli ditu
ngalih yeh, ento anak yeh encehne I Benaru tusing dadi inem, beli, "Ningeh
munyin adine keto I Cupak makesiab ngatabtab muane putih lemlem. I Grantang
nutugang majalan. I Cupak buin nepukin gegumuk maririgan. Ditu buin I Cupak
matakon teken adine, "Nyen ane ngae gunung gunungan dini adi?" sambilange
maklemir I Grantang nyaurin petakon beline. "Ene tusing ja gunung-gunungan
beli, ene mula tuah taine I Benaru beli. I Cupak makraik baan takutne.
"Aduh mati jani beli adi, yan mone geden taine, lamun apa ja gedene I
Benaru, adi?. Jalan suba mulih adi. I Grantang nguncangang majalan ngungsi
Guane I Benaru. I Cupak bejag bejug nutug I Grantang.
Kacaritayang
sane mangkin I Cupak ajaka I Grantang suba teked di sisin goane I Benaru. Umah
I Benaru ditengah goane. I Cupak laut ngomong " Adi .... kola tusing bani
tuun adi, adi dogen suba masiat ngelawan I Benaru. Kola ngantiang dini. Kewala
ngidih olas kola teken adi, tegul kola dini adi! " Bincuh I Grantang
ngalih tali anggona negul I Cupak. Disubane suud I Grantang negul beline, I
Grantang laut matinget teken beline, "Ene tingalin tumbake buin ajahan
beli, yan bah kangin tumbake ento pinaka cirin tiange menang di pasiatan.
Sakewala yan bah kelod tumbake, ento pinaka cihna tiang kalah. "Suud
matinget, teken beline, I Grantang laut tuun ka goane.
Teked di
tengah goane dapetange I Benaru nagih melagandang Raden Dewi. I Benaru
matolihang tur matbat I Grantang. " "Eh iba manusa cenik, wanen iba
teka mai, Yan iba mabudi idup matulak iba mulih ! " Disubane keto ada
munyine I Benaru, laut I Grantang masaut wiring, "Apa..apa..orahang iba
Benaru? Kai teka mai mula nyadia lakar ngalahan iba, tur kai lakar mendak Raden
Dewi putran Ida Sang Prabhu. Kai lakar ngiring Ida ka Puri. " I Benaru
lantas ngelur brangti laut ngamuk. Ditu I Grantang mayuda ngajak I Benaru.
Sangkaning kepradnyanan I Grantang mayuda, dadosne I Grantang polih galah nebek
basangne I Benaru nganti betel antuk keris pajenengan purine. I Benaru ngelur
kesakitan basangne embud mebrarakan.
Kacrita
ane jani, I Cupak baduuran ningeh I Benaru ngelur. I Cupak pesu enceh, tur
tategulane telah tastas. Ditu lantas I Cupak inget teken patingetne I Grantang.
Ningalin lantas tumbake ento suba bah kangin. Mara I Cupak masrieng kenehne
liang. I Cupak laut ngomong, " Adi...adi Grantang antos kola Adi. Yan kola
tusing maan metanding ngajak I Benaru jengah kola, Adi. " I Grantang laut
ngomong uli tengah goane teken I Cupak. "Beli tegarang entungan tali bune
ka goane! "Disubane ada raos adine buka keto laut I Cupak ngentungan
taline ento. Ditu lantas I Grantang ngelanting ditaline apan ngidang menek. I
Grantang sambilange ngamban Raden Dewi. Disubane I Grantang lan Raden Dewi
nengok uli ungas goane, gegeson pesan I Cupak nyaup Raden Dewi tur sahasa megat
tali ane glantingine baan I Grantang. Duaning tali bune kapegatang, ditu lantas
I Grantang ulung ngeluluk ditengah goane. Semaliha Ida Raden Dewi kasirepang
olih I Cupak di batan kayune satonden megat tali bune ento.
Kacaritayang
sane mangkin, I Cupak ngiring Ida Raden Dewi nuju Puri Agung. Tan kacaritayang
kawentenang Ida kairing baan I Cupak ring margi, kancit sampun rauh Ida ring
Puri. Ida Sang Prabhu ledang kayune tan siti, digelis raris nyaup Raden Dewi.
Ida Sang Prabhu raris matemuang Ida Raden Dewi teken I Cupak sawireh I Benaru
suba mati. I Cupak matur ring Ida Sang Prabhu, I Grantang sampun padem,
kapademang oleh I Benaru. I Cupak mangkin kaadegang Agung ring Puri.
Kacaritayang
sane mangkin I Cupak sampun madeg Agung ring Puri. Makejang panjake keweh,
duaning sasukat risapa madeg I Cupak sadina-dina panjake makarya guling.
Sane mangkin
iring menengang abosbos cerita sapamadeg I Cupak, iring sane mangkin caritayang
kawentenang I Grantang ring tengah goane. I Grantang grapa-grepe bangun nyelsel
padewekan. "Raturatu Bhatara nguda kene lacur titiange manumadi?"
Kasuen-suen dados metu rincikan naya upanaya I Grantang bakal nganggon tulang I
Benarune menek. I Grantang ngragas tur makekeh pesan menek. Sakewanten
sangkanin sih Ida SangHyang Parama Kawi I Grantang nyidayang ngamenekang. I
Grantang jadi suba neked di baduuran. I Grantang lantas nugtugang pejalane nuju
je puri. Gelisang carita I Grantang suba neked di puri. Ditu lantas I Grantang
ngomong teken panyeroan I Cupake, "Jero tulung titiang, titiang jagi
tangkil matur ring Ida Sang Prabhu. "Malaib panyroane ka puri nguningayang
unduke punika teken Raden Cupak. I Cupak inget teken adine ane enu digoane.
Ditu lantas I Cupak ngelur nunden panjake ngejuk tur ngulung aji tikeh tur
ngentungang ka pasihe.
Kacarita
buin manine Pan Bekung memencar di pasihe ento. Uling semengan nganti linsir sanje
memencar tusing maan be naang aukud. Ngentungan pencar tanggun duri, pencare
marase baat, mare penekanga bakatange tikeh. Buin Pan Bekung mulang pencar buin
bakatange tikehe ane busan. Gedeg basang Pan Bekunge, laut tikehe abane menek
tur kagagah. Makesiab Pan Bekung ningalin jadma berag pesan. Pan Bekung
enggalang ngajak anake ento kepondokne. Teked dipondokne pretenina teken Men
Bekung. Sewai-wai gaenange bubuh, uligange boreh. Dadosne sayan wai sayan misi
awakne I Grantang. Dadi kendel Pan Bekung ajak Men Bekung iaan unduk panak
truna tur bangus. Di subane I Grantang seger ditu lantas I Grantang ngae
tetaneman. Megenepan pesan bungane tanema. Disubane bungane pada kembang, I
Grantang ngalap bungane ento tur adepa teken Men Bekung ka peken. Sadinadina
saja geginane I Grantang metik bunga lan Men Bekung ngadep.
Kacarita
ane jani ada wong jero uli puri Kediri lakar meli bunga. Makejang bungane Men
Bekung belina baan wong jerone ento. Disubane suud mablanja lantas wong jerone
ento ka puri ngaturang bunga. Bungane ane kaaturang katerima olih Ida Raden
Dewi. Mara kearasan oleh Raden Dewi dadi merawat rawat anak bagus dibungane.
Eling
lantas Ida teken I Grantang anak bagus ane ngamatiang I Benaru. Ida Raden Dewi
raris metaken teken wong jerone. "Eh Bibi bibi Sari dija nyai meli bungane
ene?"buin mani ka pasar apang kacunduk teken dagang bungane ene."
Manine kairing Ida Raden Dewi lunga, matumbasan ka pasar.Gelisang carita raris
kapanggih Men Bekung nyuun kranjang misi bunga mewarna warni. Raden Dewi raris
nampekin. Kagiat Raden Dewi nyingak bungkung mas masoca mirah ane anggone teken
Men Bekung. Bungkunge ento wantah druwen Ida Sang Prabhu lingsir, ane
kapicayang teken I Grantang. Ngaksi kawentenane punika, raris Raden Dewi
ngandika teken Men Bekung. "Uduh Meme, titiang matakon, dija umah memene?'
Ajak gelah melali kema ka umah Memene apang gelah nawang. " Gelisang
carita Ida Raden Dewi sampun neked di pondok Men Bekung. Pan Bekung kemeg-megan
sinambi ngadap kasor saha nyambang sapangrauh Ida Raden Dewi. Ningeh Bapane
makalukang tur epot laut I Grantang nyagjag. Ditu lantas I Grantang matemu
teken Raden Dewi. Rikanjekan pinika Ida Raden Dewi nyagjag tur mlekur I
Grantang sinambi nangis masasambatan, "Aduh Beli mgudal las beli ngutiang
tiang. Ngudiang beli tusing ka puri tangkil ring Ida Sang Prabhu."
Sasampune wenten ketel wacanan Ida Raden Dewi raris I Grantang nyawis tur matur
dabdab alon, ngaturan parindikan pajalan sane sampun lintang.
Kacaritanyang
mangkin I Grantang sareng Ida Raden Dewi suba neked di puri. Sang Prabhu
maweweh meweh ledang kayun Idane nyingak putrane anut masanding ajaka I
Grantang. Kacaritayang mangkin I Cupak katundung uli puri. I Grantang mangkin
kaadegang agung ring puri. Sasukat I Grantang madeg agung, jagate gemuh kerta
raharja. Panjake sami pada girang pakedek pakenyung duaning suud ngayahin raja
buduh.
Kacrita
di desa anu ada anak mapungkusan madan Nang Cubling. Sedek dina ia masangin
bojog di tukade, lantas ada bojog gede teka tur matakon,“Nang Cubling, basang
apa ento kaumbah?”
Nang Cubling masaut, “Basang I Lut.” I Bojog tusing buin matakon, nglantas
magedi. Buin kesepne buin ada bojog gede teka, masih ia matakon, “Nang Cubling
basang apa ento kaumbah?” Nang Cubling masaut, “Basang I Lut.” I Bojog lantas
magedi. Liu bojoge teka matakon, nanging pasaut Nang Cublinge patuh dogen.
Critayang jani ada bojog cenik matakon,
“Nang Cubling, basang apa ento kaumbah?” Nang Cubling masaut, “Basang I Lut.” I
Bojog buin nyekenang, “I Lut ento celeng?”
Nang Cubling nyautin, “Tusing I Lut ento, I Lut, I Lut, I Lut... tung.”I Bojog
buin nakonang, “Apa, kerasang te!” Nang Cubling nyautin, “I Lut, I Lut, I Lut,
I Lutung!”
Mara I Bojog
ningeh munyin Nang Cublinge ngorahang I Lutung, lantas ia malaib morahan teken
timpalne. Tusing makelo liu bojoge teka, lakar ngrejek Nang Cubling. Lantas
malaib Nang Cubling tur morahan teken kurenanne. Nang Cubling lantas katunden
marurub baan kasa. Buin kejepne teka bojog ajaka liu pesan, dapetanga Men
Cubling ngeling. Bojoge lantas matakon, “Ih Men Cubling, nguda ngeling?” Men
Cubling masaut, “Kurenan icange ia mati.” I Bojog masaut, “Ento apa ya di
balene?”
I Bojog
makejang kemo, tur ngungkab rurub Nang Cublinge, dapetanga Nang Cubling
nylempang, tusing makrisik-krisikan. Makejang bojoge ngaden Nang Cubling saja
mati. Men Cubling lantas ngomong, “Ih Bojog makejang, tulungin ja icang ngae
bangbang ane gede tur dalem, lakar tongos nanem bangkene Nang Cubling!” lantas
bojoge makejang ngae bangbang gede tur dalem. Sedek bojoge ngeduk bangbange,
lantas Nang Cubling bangun nyemak bedeg anggona nekepin bangbange. Men Cubling
ngenggalang nyemak yeh anget, anggona nyiam bojoge. Dadi bojoge makejang mati,
lantas bangbange kaurugin
Ne
mangkin tiang ngicenin satua bali sane majudul I Lacur. Satua bali
puniki cocok kauningin olih para sisiane mangda seleg tur rajin malajah anggen
bekel idup rikawekas. Crita indik I Lacur sane lacur pisan, sakewanten krana ye
nyak rajin tur jemet melajah, pamuputne ia bisa dadi anak ngelah tur tusing
buin lacur saidupne.
I
Lacur
Kacerita ring gumi Dahane ada
kone anak cerik madan I Lacur. I mula anak kaliwat lacur pesan, nanging jemet
megae tur tusing taen jail teken timpal. Ia nyak nulungin timpal ane kena baya
tur sing taen nolak yen ada anak ane ngorin ye megae. Ia jemet pesan, ne
mawinan liu anake ane olas lan sayang teken ia. Buine ia duweg pesan, yen orin
a cepok ia langsung bisa. Ento masih mawinan liu timpal-timpalne demen ngajakin
ia mlali sawai-wai.
Sedek dina anu ada kone layangan
memegat tur engsut di punya kayune. I Lacur ajake timpal-timpalne nnguber
layangane ento. Ditu I Klaleng timpal I Lacure ane taen mlegendahang I Lacur
menek ka punyan kayune ento ngalih layangan. Tonden teked baduur I Klaleng
ulung. Ngaduh-ngaduh I Klaleng ngorang sakit. Mirib suba elung batisne. Ditu
lantas I Lacur ngandong I Klaleng mulih ka umahne. Diapin je I Klaleng taen
mlegendahang dewekne, I Lacur nyak masih nulungin I Klaleng. Ditu Lantas I
Klaleng nyuksemaang pesan parisolahne I Lacur.
Buin manine I Lacur ka alase
ngalih don-donan lakar anggona jukut. Joh pesan ia nyeluksuk alase ngalih
don-donan. Sing kerasa suba makelo ia di tengah alase. Saget ia nepukin pondok
melah pesan, pondoke ento kalintang asri. Meled kenehne I Lacur singgah ke
pondoke ento. Mara ia tau ane nongos di pondoke ento Ki Dukuh Sakti. Kawastanin
Ki Dukuh Sakti santuka dane wikan pesan ngubadin anak sakit tur masih duweg
masastra. Ditu lantas I Lacur ajaka nongos di pondoke tur kaajahin
maubad-ubadan tur masastra.
Makelo-kelo I Lacur nau pesan
mondok di pondokne Ki Dukuh Sakti. Mula sangkaning panumaya I Lacur enggal dadi
midep nunas ajah teken I Kaki Dukuh. Ia enggal nerima pelajahan ane kaajahin
olih Ki Dukuh. Ento ulian I Lacur nak mula jemet tur rajin melajah. Tusing taen
ye nungkas apa ne kaajahin olih I Kaki Dukuh. Ento mawinan I Lacur enggal bisa
ngubadin tur duweg masastra.
Disubane makelo mondok,
saget ada orta Ida Raden Galuh Daha sungkan banget ring puri. Ditu lantas Dane
Jero Dukuh mapica tamba tur ngandika apanga I Lacur ngaturang tambane ka puri
tur nambanin Ida Raden Galuh.
Laut mejalan I Lacur ka Puri
Daha. Gelisang cerita, sangkaning titah Hyang Widhi, dadi gelis Ida Raden Galuh
kenak kadi jati mula. Makejang wong purine ledang pisan. Pamuputne I Lacur
kaicen paica marupa tanah carik, tegal muah umah pakarangan tur kaadegang dadi
Manca Agung ring puri Daha. Sasukat ento I Lacur kagentosin adan madan I
Subagia. Keto suba upah anake jemet tur rajin melajah. Sinah pungkuran bakal
nemu bagia.(*bb/stb)
Nenten
emed-emed titiang ngamosting satua-satua bali ring artikel-artikel blog niki.
Boya je santukan titiang kekirangan bahan anggen postingan ring blog niki.
Wantah santukan makeh sane dados i raga sareng sami ambil ring satua-satua
puniki inggihan nika nasehat-nasehat utawi tatuwek-tatuwek indik hidup
sawai-wai. Contone ring satua "Men Sugih Teken Men Tiwas"
puniki.Men Sugih Teken Men Tiwas
Ada
katururan satua Men Sugih teken Men Tiwas. Men Sugih anak sugih pesan, nanging
demit tur iri ati, jail teken anak lacur. Men Tiwas buka adane tiwas pesan,
nanging melah solahne, tusing taen jail teken timpal. Men Tiwas geginane ngalih
saang ke alase lakar adepa ka peken.
Nuju
dina anu, Men Tiwas ka umah Men Sugih ngidih api. Ditu Men Sugih ngomong,
"Ih cai Tiwas, alihin ja icang kutu, yen suba telah kutun icange, nyanan
upahina baas". Laut Men Tiwas ngalihin kutu Men Sugihe. Suba tengai mara
suud. Men Tiwas upahina baas acrongcong, ngenggalang lantas baasne abana mulih
laut jakana.Men Sugih jumahne buin masiksikan, maan kutu aukud. Ngenggalang ia
ka umah Men Tiwase, laut ngomong, "Ih cai Tiwas, ene icang maan kutu
aukud, jani mai uliang baas icange ituni". Masaut Men Tiwas, "Yeh,
baase ituni suba jakan tiang". Masaut Men Sugih, "Nah, ento suba aba
mai anggon pasilih!". Nasine ane makire lebeng ento laut juanga konyang ka
pancine abana mulih baan Men Sugih. Nyanane buin teka Men Sugih, "Ih
Tiwas, tuni Nyai ngidih api teken saang icange". Lantas api teken saange
apesel gede juanga baan Men Sugih. Men Tiwas bengong mapangenan baan lacurne
buka keto.
Buin
manine Men Tiwas tundena nebuk padi baan Men Sugih lakar upahina baas duang
crongcong. Men Tiwas nyak nebuk kanti pragat, upahina baas duang crongcong,
laut encol mulih lantas nyakan. Men Sugih lantas nyeksek baas, maan latah
dadua. Encol ia ka umah Men Tiwas laut ngomong, "Ih Tiwas ene baase enu
misi latah dadua, jani uliang baas icange, yen suba majakan ento suba aba
mai".
Sedek
dina anu Men Tiwas luas ka alase, krasak-krosok ngalih saang. Saget teka Sang
Kidang laut ngomong, "Men Tiwas apa lakar alih ditu?" masaut Men
Tiwas, "Tiang ngalih saang teken paku"."Lakar anggon gena ngalih
paku?"
Masaut Men Tiwas, "Lakar anggon tiang jukut".
"Ih Tiwas lamun nyak Nyai nyeluk jit icange, ditu ada pabaang nira teken
Nyai!"
Lantas
Men Tiwas nyak nyeluk jit kidange, mara kedenga, limane bek misi mas teken
selaka. Suud keto Sang Kidang ilang, Men Tiwas kendel pesan lantas mulih. Teked
jumah ia luas ke pande ngae gelang, bungkung teken kalung. Men Tiwas jani sugih
nadak, pianakne makejang nganggo bungah, lantas ia pesu mablanja. Tepukina Men
Tiwas teken Men Sugih. Delak-delik ia ngiwasin pianak Men Tiwase. Buin manine
Men Sugih mlali ka umah Men Tiwase matakon, "Ih Tiwas, dija Nyai maan mas
selaka liu?". Masaut Men Tiwas, "Kene embok, ibi tiang luas ka lase
ngalih saang teken paku lakar jukut, saget ada kidang, nunden tiang nyeluk
jitne. Lantas seluk tiang, mara kedeng tiang limane ditu maan emas teken selaka
liu." Mare ningih keto. Men Sugih ngencolang mulih.
Manine Men Sugih ngemalunin luas ke alase, Men Sugih nyaru-nyaru buka anak
tiwas, krasak-krosok ngalih saang teken paku. Saget teka Sang Kidang,
"Nyen ento krasak-krosok?". Masaut Men Sugih, "Tiang Men Tiwas,
uli puan tiang tuara nyakan". Men Sugih kendel pesan kenehne. Lantas masaut
Sang Kidang, "Ih Tiwas, mai seluk jit nirane!". Mara keto lantas
seluka jit kidange, laut kijem jit kidange, Men Sugih paide abana ka dui-duine.
Men Sugih ngeling aduh-aduh katulung-tulung,"Nunas ica tulung tiang, tiang
kapok!". Teked di pangkunge mara Men Sugih lebanga, awakne telah babak
belur tur pingsan. Disubane inget ia magaang mulih. Teked jumahne lantas ia
gelem makelo-kelo laut ngemasin mati. Keto suba upah anake lobha tur iri ati.
Critayang
I Lutung malali-lali di sisin alase tepukina I kambing sedek medem beten kayune
ngrembun. I Lutung munyine manis nyapatin, "yeh sedeng melaha I Kambing
dini. Jalan mesekaa ngae abian kacang lindung. Manian apa ada pupunin !" I
Kambing nyautin dabdab, "kenken baan nabdabang apang nyak manut paedumane
? Mani puan apang eda ngranayang rebat matimpal".
I Lutung munyinne getar nyauitin. "kene ento
kambing, saluir edon iba ane ngelahang, sekancan buah wake ane muponin. Asing
ane lenyok teken subaya apang tusing nepukin rahayu". I Kambing manggutan
sarwi ngomong, "nah wake ane nyadia nginutin munyin ibane".suba
pragat subayane ajak dadua, lantas ngawitin ngae abian. I kambing ngedeng
tenggala, I Lutung ngatehang uli duri. I Kambing tundune telah kapecutin, kanti
balan-balan pajlantah, sasubane lanyah ajaka dadua seleg mamula kacang.
Critayang
jani suba mentik melah kacange, sabilang medon amaha baan I Kambing, "bah
yen kene undukne pocol makaronan ngajak I Kambin ? Buin pidan kacange lakar
mebuah ? Makejang done liglig amah kambing.(*bb/stb)
Kacrita
di alas Malawane ada kone lembu jagiran aukud, madan Sang Nandaka. Ane dadi
rajan alase ditu Sang Prabu Singa. Panjaknyane sawatek asu alase. Pinaka
pepatih madan Patih Sambada, I Nohan teken I Tatit. Sang Nandaka muah prabu
Singa, masawitra becik-becik. Sang Nandaka ngelarang kapanditan.
Sang Prabu Singa nyambran dina mlajahin tutur kadarman
nginutin solah Sang Nandakane sadina-dina mamukti padang, suud mamati-mati,
suud mamangsa daging. Dening keto keweh sawatek asune, krana tusing bisa neda
padang, ambengan muah don-donan. Ditu lantas paum di batan kayu kalikukune.
I Tatit
ngraos teken I Patih Sambada, nerangang panjake pada kasengsaran, berag aking.
Masaut Patih Sambada sada kenyem, " ih, ento cai pada makejang, yan
kapineh baan I dewek, pasawitran Ida Prabu Singa teken Sang Nandaka tusing
adung. Krana bina paksa len kapti, artinne len soroh len tetujone. Jani dewek
ngalih daya upaya apang Prabu Singa palas teken Sang Nandaka. "Mara keto
lega pesan keneh asune makejang, lantas paumane maluaran.
Nemonin
dewasa melah, I Sambamda nyilib nangkil ring Sang Nandaka, ane sedek masayuban
di beten kayu bingine. I Sambada ngenggalang nyumbah lantas matur. "Inggih
Ratu Pranda mungguing kabecekin pasawitran I ratu ring Sang Prabu Singa nenten
nyandang baosang. Sakewenten ampurayang pisan, sane mangking Sang Prabu Singa
nyesel raga, antuk kadropon makanti ring I ratu. Ida wantah eling ring raga
nilar sesanan ratun buron. Ida ngandika sapuniki, "jani awake tau teken
unduk I Lembu, tingkahne corah mapi-mapi sadu. Yadiapin I Lembu matanduk
nyanyap, awakne gede, sing keweh awake, ngalap kapatianne".
Keto aturne I Sambada ngadu ada, lantas ia mapamit. Tan
kacritayang di jalan, I Sambada suba tangkil teken Sang Singa, nyumbah-nyumbah
matur, "Inggih, Ratu Sri Mregapati, titiang nunas ampura! Titiang polih
tangkil ring Sang Nandaka. Dane maosang dahat singsal pamargin cokor I Dewane.
"sapunike pangandikan dane, "cai Sambada, bapa nuturin cai, buat
jelen laksana singane. Tusing pesan ia ngelah idep kapiwelasan, kabatek baan
lobanne kaliwat. Punika patut kayunin I Ratu, sampunang I Ratu tleman! Gelisang
pegatang pasawitran I Ratune ring I Nandaka. "Sang Prabu Singa kipak-kipek
sarwi mapineh-pineh, "tanpa guna tresnan deweke teken I Nandaka! Jani mula
sewayan deweke masiat nglawan Nandaka".
Sang
Prabu Singa lantas bangun, gegancangan majalan kairing baan I Sambada, I Nohan,
I Tatit muah asune makejang, nuju tongos Sang Nandakane.
Sesubane
neked di arepan Sang Nandakane. Sang Prabu Singa ngelur ngajengit, tumuli
nyagrep baong Sang Nandakane, getihne muncrat. Sang Nandakane ngawales
nyenggot, beten lambung Sang Prabu Singane. Pamuputne makadadua ngemasin, pada
purusa di payudan.
Nah, tangarin pesan pisunane, krana pisunane
manganan teken pedang, sida nguugang pasawitran, kulawarga, banjar muah
desa.(*bb/stb)
Satua
Sampik Ingtai wantah silih sinunggil satua bali sane kadadosang geguritan. Geguritan puniki sampun lumrah ring desa pakraman, kanggen
buatang satua sajeroning ilen-ilen makadi Arja, Drama Gong, miwah sane lianan.
Punika mawinan i raga sareng sami patut uning ring daging caritannyane, taler
kaaptiang mangda mrasidayang nembangang pupuh sane ngawangun geguritan punika.
Paindikan
daging caritannyane jagi katlatarang ngangge gancara miwah tembang pupuh.Ngawit
kekawin geguritan puniki inggih punika, Redite Umanis
tanggal Nembelas Januari Tahun Siu Sangangatus Limolas.
Kacritayang
wenten sengke pangkat Mayor, magenah ring Waciu negari, madue pianak mawasta
Ingtai Nyonyah utawi Nyonyah Ingtai sane sampun truni utawi menek bajang.
Nyonyah Ingtai memanah jagi masekolah ring Angciu Negari, raris nunas mapamit
ring biang ajine. nenten pisan kaicen ring biang ajine, sakewanten Nyonyah
Ingati pisereng pisan manahnyane jagi mlajahang raga, nenten prasida biang
ajine ngandeg wiadin nglarang pangacep pianaknyane.
Raris
Nyonyah Ingtai memargi saha nyineb raga mabusana utawi mapayas sakadi anak
lanang. Rauh ring tengahin margi raris mapanggih utawi macunduk sareng anak
lanang sane mawasta I Babah Sampik saking Bociu Negari, ujut tatujone pateh
ring Nyonyah Ingtai jagi masekolah ke Angciu Negari. Irika sareng kalih mapinta
tangan utawi makenalan saha sami-sami nyihnayang raga tur sampun ngiket
pasawitran tur masumpah ala ayu bareng mati.
Kacritayang
sane mangkin sang kalih sampun rauh ring Angciu Negari raris nyujur genah
sekolahe, gelisang ceritane mangkin, sang kalih sampun katerima dados sisya
irika. I Babah Sampik lan Nyonyah Ingtai mangkin ngerereh dunungan. Sang kalih
nyewa kamar wantah asiki. Ni Ingtai meweh pisan manahnyane santukan ipun
mapedewekan istri utawi luh sirep sareng anak lanang makadi I Babah Sampik. I
Nyonyah Ingtai makarya wiweka makarya uwar-uwar utawi sengketa, pasirepane
kaembadin antuk sabuk utawi kabelatin sabuk mangde nenten keni saling kosod.
Gelisang cerita I Babah Sampik tinut pisan ring daging
pasengketane. Daging pasengketane sapa sira ja sane ngalintangin ring sabuk
punika pacang kakeninin danda marupa kertas, dawat, teken mangsi pinaka sarana
sane kaanggen nyurat duk punika.
Raris Ni Nyonyah sangaja nimpahin I Babah Sampik,
punika mawinan ipun kakeninin danda olih I Babah Sampik, Ni Nyonyah Ingtai
lascaria manah ipun naur danda ring I Babah Sampik.
Nenten kawilangan sampun suenyanne sang kalih masawitra, sirep sareng-sareng
ngalila ulangun sareng-sareng, sinambi sami-sami nyinahang ipian, masekolah
sareng-sareng sakadi anake masemeton.
Kasuen-suen Ni Nyonyah Ingtai nyinahang raga, wusan
ipun nyineb raga, sane mangkin ipun ngangge pepayasan utawi busana anak istri.
Irika raris I Babah Sampik engsek ring manah, pariselsel ring dewek nenten
uning ring kasujatian Ni Nyonyah Ingtai.
Ngawit punika raris I Babah Sampik sayan rumaket pasawitrannyane tur ngawiwitin
nresnain Ni Nyonyah Ingtai. Risedek sedeng kaulangunan muponing sarining sekar
karasmen, durung waneh I Babah Sampik muponin salulut asih, raris rauh utusan
Ni Nyonyah Ingtai sane mawasta I Congliwat mangda Ni Nyonyah mantuk ka Waciu
Negari. Duk punika Ni Nyonyah durung nagingin tresna asih nyane I Babah Sampik.
Irika
raris I Babah Sampik kaliwat bendu ring utusanne Ni Nyonyah tur ngawangun iyeg
banget pisan kantos ngawetuang siat. Mresidayang raris Ni Nyonyah munahang
kasungkawan I Babah Sampik. Ni Nyonyah jaga mapamit rainane punika, sakewanten
I Babah Sampik kaaptiang mangda rauh mamadik Ni Nyonyah ka Waciu Negari rainane
malih dasa dina, kewanten Ni Nyonyah ping tiga maosang. Indike punika
katampenin malih telung dasa dina olih I Babah Sampik.
Gelisang
satua rauh reke I Babah Sampik malih tigang dasa dina ngrereh Ni Nyonyah Ingtai
ka Waciu Negari. Nenten raris katerima olih Nyonyah Ingtai tur I Babah Sampik
katundung santikan kabaos linyok ring semaya.
Budal
raris I Babah Sampik ka Bociu Kuta tur punika pinaka jalaran nyane ipun
sinangkaon utawi sungkan kayun tur ngemasin padem utawi seda.Sakewanten prasida
taler I Babah Sampik sareng Ni Nyonyah Ingtai matemu saling tresnanin ring
niskala. Duk Ni Nyonyah sampun mamargi sajeroning upacara pawiwahan sareng I
Bandar Macun, ring tengahing margi tedun ajebos ring kuburan I Babah Sampik
raris sembahyang ring ajeng kuburan I Babah Sampik. Raris belah kuburan punika
ngranjing Ni Nyonyah malih atep kuburan punika. Wawu kuburan punika keni
kabongkar olih kulinnyane I Macun, Ni Nyonyah sareng I Babah Sampik nenten
kakeniang, sakewanten wenten praciri kupu-kupu kalih makeber nyujur suargan.
Atman
sang kalih rauh ring suargan malinggih ring meru tumpang selikur kaayahin olih
watek widyadarine, rena manahnyane ring suargan.(*bb/stb)
Minab
satua bali niki sampun akeh sane uning. Ceritane mirib ring satua "Bawang
Putih dan Bawang Merah". Cerita indik kalih anak istri sane masemeton,
sakewanten mabinan pisan tingkah lan laksanane. Inggih pang tem makeh tiang
matur, ngiring lanturang ngawacen.Ni Bawang Teken Ni Kesuna
Ada tuturan satua anak makurenan, ngelah kone pianak
luh-luh duang diri. Pianakne ane kelihan madan Ni Bawang, ane cerikan madan Ni
Kesuna. Akuren ngoyong kone di desa. Sewai-wai geginane tuah maburuh kauma.
Pianankne
dua ento matungkasan pesan solahne. Tan bina cara gumi teken langit. Solah Ni
Bawang ajaka Ni Kesuna matungkasan pesan, tan bina cara yeh masanding teken
apine.
Ni Bawang anak jemet, duweg megae nulungin reramanne. Duweg masih ia ngraos,
sing taen ne madan ngraos ane jelek-jelek. Jemet melajang raga, apa-apa ane
dadi tugasne dadi anak luh. Marengin meme megarapan di paon, metanding canang,
sing taen leb teken ajah-ajahan agamane. Melanan pesan ngajak nyamane Ni
Kesuna. Ni Kesuna anak bobab, male megae, duweg pesan ngae pisuna, ento makrana
memene stata ngugu pisadun Ni Kesuna ane ngorahang Ni Bawang ngumbang di tukade
ngenemin anak truna.
Sedek
dina anu, dugase ento sujatine Ni Bawang mara suug nglesung padi laut kayeh
sambilanga ngaba jun anggon ngalih yeh. Krana ngugu munyin Ni Kesuna, ditu Ni
Bawang lantas tigtiga, siama aji yeh anget tur tundena magedi.
Ni Bwang
laut megedi sambilange ngeling sigsigan. Di subane ngutang umah, neked kone ye
di tukade ketemu ajak kedis crukcuk kuning. Ditu i Kedis Crukcuk Kuninge
kapilasa teken unduk Ni Bawange. Ni Bawang gotola, baanga emas-emasan, marupa
pupuk, subeng, kalung, bungkung, gelang muah kain sutra.
Sesukat Ni Bawang ngelah panganggi ane melah-melah buka keto, ia nongos di umah
dadongne. Tusing taen ye mulih ke umah reramanne. Kacrita jani Ni Kesuna kone
nepukin embokne mapanganggo melah-melah, laut ia nakonang uli dija maan
panganggo buka keto.Disubane orahina teken Ni Bawang, ditu laut Ni Kesuna metu
kenehne ane kaliwat loba. Edot ngelahang penganggo lan priasan ane bungah buka
ane gelahang embokne. Krana ento, lantas Ni Kesuna ngorahin memenne nigtig ukudane
apang kanti babak belur.
Sesubane
katigtig, lantas ia ngeling sengu-sengu ka tukade katemu teken I Kedis Crukcuk
Kuning. Kacrita jani I Crukcuk Kuning ngotol ukudan Ni Kesunane, isinina
gumatat-gumitit. Neked jumah ditu lantas gumatat-gumititte ento ane mencanen Ni
Kesuna kanti ngemasin mati.Keto suba upah anak ane mrekak, setata demen
mapisuna timpal, sinah muponin pala karma ane tan rahayu.
ban_Latn ban_Latn ban_Latn ban_Latn kmr_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn mri_Latn ban_Latn ban_Latn ban_Latn ban_Latn ban_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn tpi_Latn ban_Latn jav_Latn ban_Latn ban_Latn ban_Latn kbp_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn scn_Latn ban_Latn ban_Latn ban_Latn ban_Latn ban_Latn ban_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn sun_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn sun_Latn vie_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn hat_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn tpi_Latn ban_Latn ban_Latn jav_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn fij_Latn jav_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn vie_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn jav_Latn ban_Latn ban_Latn ban_Latn ban_Latn als_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn sun_Latn ban_Latn ban_Latn sun_Latn ban_Latn kin_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn fij_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn jav_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn min_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn min_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn swh_Latn ban_Latn ban_Latn ban_Latn ban_Latn min_Latn ban_Latn ban_Latn ban_Latn ban_Latn bjn_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn bjn_Latn min_Latn lua_Latn ban_Latn pap_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn tpi_Latn bjn_Latn ban_Latn ban_Latn swh_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ayr_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn jav_Latn ban_Latn eng_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bem_Latn ban_Latn ban_Latn ban_Latn ban_Latn ban_Latn bam_Latn ltg_Latn jav_Latn ban_Latn jav_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn bjn_Latn ban_Latn hat_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn bjn_Latn ban_Latn ban_Latn ban_Latn bjn_Latn ban_Latn ban_Latn bem_Latn bjn_Latn ban_Latn tpi_Latn ban_Latn ban_Latn jav_Latn jav_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ace_Latn ban_Latn ban_Latn ban_Latn bjn_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn bjn_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn swh_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn war_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bem_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn jav_Latn ban_Latn ban_Latn ban_Latn ban_Latn ban_Latn ban_Latn jav_Latn jav_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn war_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn taq_Latn ban_Latn ban_Latn ban_Latn ban_Latn ban_Latn ban_Latn zsm_Latn ban_Latn ban_Latn ban_Latn jav_Latn ban_Latn ban_Latn ban_Latn jav_Latn ban_Latn ban_Latn ban_Latn zsm_Latn war_Latn ban_Latn ban_Latn bjn_Latn jav_Latn ban_Latn ban_Latn tgl_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ltg_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn swh_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn fij_Latn ban_Latn ban_Latn ban_Latn ban_Latn ban_Latn zsm_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ilo_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn fij_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn dik_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bug_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn scn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn taq_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn pag_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn jav_Latn ban_Latn fur_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn plt_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn zsm_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn zsm_Latn ban_Latn bam_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn zsm_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn zsm_Latn ban_Latn ban_Latn ban_Latn ban_Latn hat_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bug_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn ind_Latn ban_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ace_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn zsm_Latn ban_Latn ban_Latn ban_Latn ban_Latn kik_Latn ind_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn taq_Latn ban_Latn smo_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn tpi_Latn bam_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn swe_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ayr_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn min_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn kmr_Latn luo_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn min_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn tpi_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn quy_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn zsm_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn fij_Latn nus_Latn ban_Latn jav_Latn ban_Latn cat_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn swh_Latn jav_Latn ban_Latn ban_Latn smo_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn mri_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn war_Latn sun_Latn sun_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn hau_Latn ban_Latn jav_Latn bjn_Latn ind_Latn ban_Latn ban_Latn ban_Latn jav_Latn ind_Latn ban_Latn ban_Latn ban_Latn mri_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn slk_Latn ban_Latn ban_Latn ban_Latn ban_Latn ban_Latn pag_Latn ban_Latn ban_Latn ban_Latn ban_Latn ban_Latn ban_Latn bug_Latn ban_Latn ban_Latn ban_Latn bjn_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn swh_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn taq_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn lin_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn min_Latn tpi_Latn ban_Latn ban_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn min_Latn sun_Latn ban_Latn lua_Latn ban_Latn ban_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn tpi_Latn ban_Latn ban_Latn ban_Latn ban_Latn ban_Latn min_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn tpi_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn knc_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn sot_Latn ban_Latn ban_Latn ban_Latn ban_Latn ban_Latn bug_Latn ban_Latn ban_Latn ban_Latn zsm_Latn ban_Latn ban_Latn ltg_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn zsm_Latn ban_Latn ban_Latn ind_Latn sun_Latn ban_Latn ban_Latn ban_Latn ban_Latn zsm_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn tgl_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ace_Latn ban_Latn lus_Latn lus_Latn sun_Latn mri_Latn ban_Latn ban_Latn bjn_Latn ban_Latn ban_Latn ind_Latn ita_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ilo_Latn lua_Latn ban_Latn ban_Latn ban_Latn ban_Latn ban_Latn tpi_Latn ban_Latn ban_Latn ban_Latn ban_Latn ban_Latn ban_Latn ban_Latn mri_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn hun_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn luo_Latn ban_Latn ban_Latn ban_Latn ban_Latn ban_Latn ban_Latn smo_Latn ban_Latn sun_Latn sun_Latn ban_Latn als_Latn ban_Latn sun_Latn dik_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn luo_Latn bjn_Latn jav_Latn ban_Latn ban_Latn bjn_Latn bjn_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn fij_Latn ban_Latn ban_Latn ban_Latn sna_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn tpi_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn lus_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sot_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn pap_Latn ban_Latn ban_Latn slv_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bem_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn